DARBŲ RANGOS SUTARTIS

**SPECIALIOSIOS SĄLYGOS**

[*sutarties data ir sutarties Nr*.]

|  |  |  |
| --- | --- | --- |
| **Sutarties sudarymo pagrindas** | Pirkimas | **[CVP IS Nr. \_\_\_\_\_\_\_\_\_** Paviršinių nuotekų tinklo Ašmenėlės g., Vilniaus m., statybos darbai Nr. 2565-1 |
| Rangovo pasiūlymas | Priedas Nr. 3 |
| 1. **Šalys** | | |
| * 1. **Užsakovas** | * + 1. Pavadinimas | **Uždaroji akcinė bendrovė „GRINDA“** |
| * + 1. Juridinio asmens kodas | 120153047 |
| * + 1. PVM mokėtojo kodas | LT201530410 |
| * + 1. Banko sąskaita | LT76 7180 3000 1046 7627 |
| * + 1. Faktinės buveinės adresas | Eigulių g. 32, Vilnius, Lietuvos Respublika |
| * + 1. Duomenys korespondencijai ir komunikacijai | Tel. Nr. +370 5 215 2089  El. paštas: info@grinda.lt |
| * + 1. Užsakovo vadovas, veikimo pagrindas | Direktorius Jonas Davidavičius, veikiantis įstatų pagrindu |
| * + 1. Užsakovo atstovas, atsakingas už Sutarties vykdymą | [vardas, pavardė]  [mob. tel. Nr.]  [el. pašto adresas] |
| * 1. **Rangovas** | * + 1. Pavadinimas | **[įrašyti]** |
| * + 1. Juridinio asmens kodas | [įrašyti] |
| * + 1. PVM mokėtojo kodas | [įrašyti] |
| * + 1. Banko sąskaita | [įrašyti] |
| * + 1. Faktinės buveinės adresas | [įrašyti], Lietuvos Respublika |
| * + 1. Duomenys korespondencijai ir komunikacijai | Tel. Nr. +370 [xxxxx]  El. paštas: [įrašyti] |
| * + 1. Rangovo vadovas, veikimo pagrindas | [Pareigos] [vardas, pavardė], [veikimo pagrindas] |
| * + 1. Rangovo atstovas, atsakingas už Sutarties vykdymą | [vardas, pavardė]  [mob. tel. Nr.]  [el. pašto adresas] |
| 1. **Sutarties objektas** | | |
| * 1. **Darbai** | Paviršinių nuotekų tinklo Ašmenėlės g., Vilniaus m., statybos darbai Nr. 2565-1, darbų kiekiai nurodyti Sutarties priedo Nr.1 Techninės specifikacijos priede pateiktame statybos projekte. | |
| * 1. **Darbų atlikimo vieta** | Ašmenėlės g., Vilniaus m. | |
| * 1. **Statinio kategorija** | Ypatingas | |
| 1. **Kaina** | | |
| * 1. **Pradinė Sutarties kaina, Eur be PVM** | (*Tiekėjo pasiūlymo kaina)* | |
| * 1. **PVM 21%** |  | |
| * 1. **Pradinė Sutarties vertė, Eur su PVM** | (*Tiekėjo pasiūlymo kaina)* | |
| * 1. Sutarties kainos apskaičiavimo būdas | Fiksuotos kainos kainodaros būdas | |
| * 1. Sulaikoma suma | 10 (dešimt) procentų nuo ataskaitiniu laikotarpiu atliktų Darbų vertės (be PVM), nurodytos Pažymoje apie atliktų darbų vertę. | |
| * 1. Tiesioginis atsiskaitymas su Subrangovais | Numatytas Bendrųjų sąlygų 30.1.5 p. | |
| * 1. Avansas | Netaikoma. | |
| 1. **Terminai** | | |
| * 1. Sutarties galiojimo terminas | Nuo Sutarties įsigaliojimo dienos iki visiško Sutarties Šalių prievolių įvykdymo, bet ne ilgiau nei 255 kalendorinės dienos. | |
| * 1. Sutarties termino pratęsimas | Netaikoma | |
| * 1. Darbų atlikimo terminai | Darbai atliekami suderintame darbų grafike nurodytais terminais. Visi statybos darbai turi būti atlikti per 90 kalendorinių dienų nuo statybvietės perdavimo - priėmimo akto pasirašymo dienos, kuris turi būti pasirašytas per 15 kalendorinių dienų nuo rangos darbų sutarties įsigaliojimo dienos.  Statybos darbų užbaigimo procedūra – 60 kalendorinių dienų. | |
| * 1. Darbų atlikimo termino pratęsimas | Darbų atlikimo terminas gali būti pratęstas 1 kartą 30 kalendorinių dienų laikotarpiui esant Techninės specifikacijos 7 punkte nurodytoms aplinkybėms. | |
| * 1. Darbų vykdymo grafiko pateikimo terminas | Per 5 kalendorines dienas nuo Sutarties įsigaliojimo dienos. | |
| * 1. Atsiskaitymo terminas | per 30 (trisdešimt) dienų Bendrųjų sąlygų V skyriaus nustatyta tvarka. | |
| * 1. Garantiniai terminai | Garantiniu laikotarpiu nustatyti terminai turi būti pašalinti ne vėliau kaip per 30 kalendorinių dienų nuo Užsakovo raštiško pranešimo pateikimo Rangovui dienos.  Darbų garantinis terminas, skaičiuojant nuo statinio pripažinimo tinkamu naudoti dienos – 5 metai, paslėptų statinio elementų (konstrukcijų, vamzdynų ir kt.) – 10 metų, o jeigu buvo nustatyta šiuose elementuose tyčia paslėptų defektų – 20 metų.  Garantinis terminas yra suteikiamas bei apima visus Darbus, jiems panaudotas medžiagas, prekes, įrangą bei priemones, o taip pat visas jų sudėtines dalis. | |
| 1. **Sutarties įvykdymo užtikrinimas (Bendrųjų sąlygų XIV skyrius)** | | |
| * 1. Sutarties įvykdymo užtikrinimo vertė | 5 (penki) procentai Sutarties vertės be PVM. | |
| * 1. Sutarties įvykdymo užtikrinimo laikotarpis | visam Sutarties laikotarpiui. | |
| * 1. Pateikimo terminas | per 10 (dešimt) darbo dienų nuo Sutarties pasirašymo. | |
| 1. **Rangovo civilinės atsakomybės draudimas Bendrųjų sąlygų XV skyrius** | | |
| * 1. Civilinės atsakomybės draudimo suma | 43 400 EUR (keturiasdešimt trys tūkstančiai keturi šimtai eurų) vienam draudžiamajam įvykiui. | |
| * 1. Civilinės atsakomybės besąlyginė išskaita | ne didesnė, nei draudimo taisyklėse nurodytoji maksimali besąlyginė išskaita. | |
| * 1. Draudžiamasis laikotarpis | nuo apdraustų Darbų pradžios iki visų Darbų rezultato perdavimo Užsakovui dienos. | |
| * 1. Pateikimo terminas | per 10 (dešimt) darbo dienų nuo Sutarties pasirašymo. | |
| 1. **Garantinio laikotarpio prievolių įvykdymo užtikrinimas Bendrųjų sąlygų XX skyrius** | | |
| * 1. Garantinio laikotarpio prievolių užtikrinimo vertė | 5 (penki) procentai Sutarties vertės be PVM. | |
| * 1. Garantinio laikotarpio prievolių užtikrinimo trukmė | ne trumpesniam nei 3 (trijų) metų laikotarpiui ir galiojimo laikotarpiu negali būti atšaukiamas. | |
| * 1. Pateikimo terminas | ne vėliau kaip po 5 (penkių) darbo dienų po Galutinio atliktų darbų perdavimo-priėmimo akto pasirašymo dienos. | |
| 1. **Netesybos** | | |
| * 1. Bauda pagal Bendrųjų sąlygų 11.6, 11.8. p. (statybvietės apsaugos reikalavimai, neteisėtas statybvietės naudojimas) | 0,1 (viena dešimtoji) procento Sutarties vertės EUR be PVM už kiekvieną atvejį. | |
| * 1. Delspinigiai pagal Bendrųjų sąlygų 13.8, 18.15. p. (delsimas ištaisyti defektus) | 0,02 (dvi šimtosios) procento Darbų vertės EUR be PVM už kiekvieną uždelstą dieną. | |
| * 1. Delspinigiai pagal Bendrųjų sąlygų 12.5 p., X sk., 24.9. p. (vėlavimas pateikti Grafiką ir Sutartyje numatytus dokumentus) | 0,1 (viena dešimtoji) procento Sutarties vertės EUR be PVM už kiekvieną vėlavimo dieną. | |
| * 1. Delspinigiai pagal Bendrųjų sąlygų XII sk. (Darbų terminų praleidimas) | 0,02 (dvi šimtosios) procento vėluojamų atlikti Darbų vertės Eur be PVM už kiekvieną vėlavimo dieną. | |
| * 1. Bauda pagal Bendrųjų sąlygų 16.3-16.5 p. (ekonominio naudingumo vertinimo kriterijai) | 0,2 (dvi dešimtosios) procento už kiekvieną įsipareigojimų nevykdymo dieną. | |
| * 1. Bauda pagal Bendrųjų sąlygų 8.2.14 p. (subrangovų ar specialistų keitimo tvarkos nesilaikymą) | 0,1 (viena dešimtoji) procento Sutarties vertės be EUR be PVM už kiekvieną atvejį. | |
| * 1. Bauda pagal Bendrųjų sąlygų8.2.1. p. (aplinkosauginių reikalavimų pažeidimas) | 0,1 (viena dešimtoji) procento Sutarties vertės be EUR be PVM už kiekvieną atvejį. | |
| * 1. Delspinigiai už pavėluotą mokėjimą pagal Bendrųjų sąlygų 5.9 p. | 0,05 (penkios šimtosios) procento nuo nesumokėtos sumos už kiekvieną pavėluotą dieną. | |
| * 1. Maksimali bendra Šalies atsakomybė | 20 (dvidešimt) procentų nuo Pradinės sutarties vertės. | |
| 1. **PRIEDAI:** | | |
| * 1. Priedas Nr. 1 | Techninė specifikacija. | |
| * 1. Priedas Nr. 2 | Darbų kainų žiniaraštis. | |
| * 1. Priedas Nr. 3 | Rangovo pasiūlymas. | |
| * 1. Priedas Nr. 4 | Subrangovų sąrašas. | |
| * 1. Priedas Nr. 5 | Statybvietės perdavimo-priėmimo akto forma. | |
| * 1. Priedas Nr. 6 | Darbų perdavimo-priėmimo akto forma. | |

**Šalių atstovų parašai**

Šio dokumento pasirašymo, registracijos datos ir Nr. užfiksuoti šio dokumento metaduomenyse.

Sutarties rengėjas: Viešųjų pirkimų komandos vyresnioji specialistė, **Liana Romanovskienė**, tel. +370 614 28485, [l.romanovskiene@grinda.lt](mailto:l.romanovskiene@grinda.lt).

**DARBŲ RANGOS SUTARTIS**

**BENDROSIOS SĄLYGOS**

1. **SKYRIUS**

**SĄVOKOS**

Šioje Sutartyje didžiąja raide rašomos pagrindinės sąvokos turi žemiau nurodytas reikšmes:

* 1. **Atliktų darbų aktas** – dokumentas, kuriame Rangovas nurodo Darbus, atliktus per ataskaitinį laikotarpį, taip pat atliktus nuo Sutarties įsigaliojimo dienos iki ataskaitinio laikotarpio pradžios, jų kiekius bei bendras vertes ir kurio pagrindu Rangovas prašo Užsakovo sumokėti už Darbus, atliktus per ataskaitinį laikotarpį;
  2. **Atsisakomi darbai** – Darbai ar jų kiekiai (apimtys), kurie Sutarties vykdymo metu Užsakovui tapo nereikalingi ir nebus įsigyjami, įskaitant Darbus, kurių nebereikia dėl Užsakovo užduoties reikalavimų arba Statinio projekto sprendinių būtino pakeitimo, klaidų ar trūkumų Užsakovo dokumentuose taisymo;
  3. **Dalis** – Užsakovo užduotyje arba Statinio projekte nurodytas atskiras statinys (jo dalis) arba kitoks atskiras ir savarankiškas Darbų rezultatas, kuris turi būti atliktas iki atitinkamai Daliai nustatyto termino pabaigos ir kurį Užsakovas nori perimti iš Rangovo anksčiau, negu bus užbaigti visi Darbai ar Objektas, arba kuris gali būti užbaigtas vėliau, nei įvyksta Objekto Darbų priėmimas arba įforminamas Objekto Statybos užbaigimo aktas. Sutarties sąlygos dėl Dalių yra taikomos, tik jeigu Dalys yra įvardytos Užsakovo užduotyje, Statinio projekte ir (arba) Specialiosiose sąlygose;
  4. **Darbai** – Užsakovo užduotyje ir (arba) Statinio projekte nurodyti Statybos darbai ir kiti paslaugų teikimo, prekių tiekimo, darbų atlikimo veiksmai, kuriuos Rangovas privalo atlikti pagal Sutartį (tokie kaip projektavimas, mokymai Užsakovo personalui ir (arba) kiti veiksmai, kurie yra nurodyti Užsakovo techninėje specifikacijoje arba Statinio projekte);
  5. **Darbų dokumentai** – Užsakovo dokumentai ir Rangovo dokumentai kartu;
  6. **Darbų perdavimo-priėmimo aktas** – dokumentas, kuriuo Rangovas perduoda, o Užsakovas priima užbaigtus Darbus ir kuriuo Šalys patvirtina, kad Darbai yra užbaigti. Jeigu Sutartyje yra įvardytos Dalys, Darbų perdavimo-priėmimo aktas yra sudaromas dėl kiekvienos Dalies atskirai;
  7. **Darbų pradžia** – Pirkimo dokumentuose nurodyta Darbų vykdymo pradžia. Jeigu nenurodyta kitaip Specialiosiose sąlygose, Darbų pradžia laikoma pirma diena po Sutarties įsigaliojimo datos;
  8. **Darbų terminai** – Galutinis terminas ir Etapų terminai kartu (jeigu Sutartyje yra įvardyti Etapai));
  9. **Etapas** – funkciniu ir organizaciniu požiūriu tarpusavyje susiję Darbai, apibrėžti Sutartyje kaip atskiras etapas, kurie turi būti atlikti iki tam etapui nustatyto termino pabaigos. Sutarties sąlygos dėl Etapų yra taikomos, tik jeigu Etapai yra įvardyti Užsakovo užduotyje ir (arba) Specialiosiose sąlygose;
  10. **Etapo terminas** – Specialiosiose sąlygose nustatytas terminas, iki kurio pabaigos Rangovas turi užbaigti atitinkamą Etapą (jeigu Sutartyje yra įvardyti Etapai). Specialiosiose sąlygose apibrėžiama kiekvieno Etapo termino pradžia ir pabaiga arba tik pabaiga;
  11. **Europos elektroninių sąskaitų faktūrų standartas** – Europos elektroninių sąskaitų faktūrų standartas, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19);
  12. **Galutinis terminas** – Specialiosiose sąlygose nustatytas terminas, skaičiuojamas nuo Sutarties įsigaliojimo dienos, iki kurio pabaigos Rangovas turi užbaigti visus Darbus. Jeigu Sutartyje yra įvardytos Dalys, yra nustatomas kiekvienos Dalies Galutinis terminas, o paskutiniosios Dalies Galutinis terminas tuo pačiu yra ir Darbų Galutinis terminas;
  13. **Garantinis terminas** – Specialiosiose sąlygose nurodytas terminas, skaičiuojamas nuo visų Darbų (Dalies) priėmimo dienos (neįskaitytinai);
  14. **Grafikas** – Rangovo parengtas ir Užsakovui pateiktas Darbų vykdymo tvarkaraštis, kuriame turi būti numatytas Darbų vykdymo eiliškumas ir tarpusavio priklausomybė, laikantis Galutinio termino (Dalių Galutinių terminų) ir Etapų terminų;
  15. **Informacinė sistema „SABIS“** – Sąskaitų administravimo bendroji informacinė sistema, skirta informacinių technologijų priemonėmis parengti, pateikti ir išsaugoti sąskaitas už įsigyjamas prekes, paslaugas ir darbus, taip pat gauti informaciją apie pateiktų sąskaitų apmokėjimą (elektroninės paslaugos „SABIS“ svetainė pasiekiama adresu  [https://sabis.nbfc.lt/](%20https://sabis.nbfc.lt/));
  16. **Įranga** – prietaisai ir mechanizmai, sudarantys Darbus ar jų dalį;
  17. **Įrenginiai** – produkcijos gamybos, paslaugų teikimo, energijos (elektros, dujų, šilumos) gamybos, vandens ėmimo, ruošimo, tiekimo ir nuotekų valymo bei kitos ūkinės veiklos technologiniai įrenginiai, reikalingi produkcijai, energijai gaminti, transformuoti, teikti paslaugas ar vykdyti kitą ūkinę veiklą;
  18. **Įstatymai** – Lietuvos Respublikoje galiojantys įstatymai ir kiti teisės aktai, įskaitant Europos Sąjungos teisės aktus, tarptautines sutartis ir Lietuvoje taikomą užsienio teisę;
  19. **Išlaidos** – visos pagrįstos protingo dydžio tiesioginės išlaidos (išlaidos darbo užmokesčiui, statybvietei, Priemonėms, valstybės rinkliavoms, kitiems mokėjimams tretiesiems asmenims ir pan.) ir pridėtinės išlaidos, kurias Rangovas patyrė arba privalės patirti vykdydamas Sutartį, neįskaitant pelno;
  20. **Medžiagos** – visa tai, kas turi sudaryti Darbus ar jų dalį (išskyrus Įrangą).
  21. **Nurodymas** – bet koks raštiškas arba žodinis (vėliau patvirtintas raštiškai) nurodymas, kurį dėl Sutarties vykdymo Rangovui duoda Užsakovas arba jo atstovas;
  22. **Objektas** – statinys (-iai), jo dalis arba statinių kompleksas, dėl kurio (-ių) statybos, rekonstravimo, remonto arba griovimo Šalys sudaro Sutartį;
  23. **Papildomi darbai** – darbai, prekės ar paslaugos arba jų kiekiai, kurie nenurodyti Užsakovo užduotyje arba Statinio projekte, tačiau yra tiesiogiai susiję su Darbais arba kitais Rangovo įsipareigojimais pagal Sutartį ir kuriuos būtina papildomai atlikti dėl Užsakovo užduoties reikalavimų arba Statinio projekto sprendinių būtinų pakeitimų (tarp jų – Darbų apimčių pakeitimo), klaidų ar trūkumų Užsakovo dokumentuose taisymo.

Tuo atveju, kai Sutarties kaina apskaičiuojama taikant fiksuoto įkainio kainodarą, Papildomais darbais taip pat yra laikomi Darbų kainų / įkainių žiniaraštyje (priedas Nr. 3) nurodytų Darbų kiekius viršijantys kiekiai, kai dėl to viršijama Pradinės sutarties vertė, o tuo atveju, kai Specialiosiose sąlygose yra nurodyta papildoma suma, skirta papildomiems Darbų kiekiams, kai viršijama ir ši suma.

Tuo atveju, kai Sutarties kaina apskaičiuojama taikant fiksuotą kainą, Papildomais darbais taip pat yra laikomos Užsakovo techninėje specifikacijoje bei Statinio projekte nurodytų Darbų apimtis viršijančios apimtys;

* 1. **Pažyma apie atliktų darbų vertę** – dokumentas, kuriame Rangovas nurodo Darbų, atliktų per ataskaitinį laikotarpį, taip pat atliktų nuo Sutarties įsigaliojimo dienos iki ataskaitinio laikotarpio pabaigos, bendras vertes ir kurio pagrindu Rangovas prašo Užsakovo sumokėti už Darbus, atliktus per ataskaitinį laikotarpį;
  2. **Pirkimas** – Užsakovo atliktas Darbų įsigijimas, dėl kurio yra sudaroma Sutartis;
  3. **Pirkimo dokumentai** – Pirkimo metu Užsakovo pateikti arba nurodyti dokumentai (kaip apibrėžta VPĮ 2 straipsnio 39 punkte arba PĮ 2 straipsnio 15 punkte), įskaitant Užsakovo užduotį ir (arba) Statinio projektą, pagal kurių sąlygas Užsakovas organizavo ir atliko Pirkimą bei pripažino Rangovą jo laimėtoju;
  4. **PĮ** – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas;
  5. **Pradinė sutarties vertė/kaina** – Specialiosiose sąlygose nurodytaSutarties vertė arba kaina, neatsižvelgiant į Sutarties pakeitimus po jos sudarymo;
  6. **Prekės** – Statybos produktai, Įrenginiai ir Priemonės kartu, arba bet kurie iš jų atskirai, priklausomai nuo konkrečios Sutarties sąlygos konteksto;
  7. **Priemonės** – įrankiai, prietaisai, įranga, pastoliai, tvoros ir kitokios techninės priemonės, statybiniai įrenginiai, mechanizmai ir transporto priemonės (statybinės mašinos, keltuvai, kranai ir pan.), statybos produktai, energijos ištekliai ir vanduo bei visi kiti dalykai, reikalingi tam, kad galima būtų vykdyti, užbaigti Statybos darbus ir ištaisyti visus jų defektus, taip pat įgyvendinti kitas Rangovo pareigas pagal Sutartį, tačiau kurie nėra skirti sudaryti Objekto sudėtinę dalį ir jos nesudaro;
  8. **Rangovas** – asmuo arba asmenys, kurie Specialiosiose sąlygose yra įvardyti kaip Rangovas, ir jų teisių perėmėjai;
  9. **Rangovo dokumentai** – duomenys, brėžiniai, skaičiavimai, modeliai, specifikacijos, Darbo projektas, statybos taisyklės, bandymų vykdymo aprašai, bandymų rezultatų protokolai, naudojimo instrukcijos, išpildomoji dokumentacija, kiti techninės paskirties dokumentai, kurie yra reikalingi Darbų tinkamam vykdymui arba kurie patvirtina Darbų tinkamą įvykdymą, taip pat visi leidimai, sutikimai ir kiti dokumentai, kurie yra būtini Darbų vykdymui bei Statybos užbaigimui ir nepatenka į Užsakovo dokumentų sąvoką (pvz., leidimai eismo apribojimams, leidimai laikiniems prisijungimams prie inžinerinių tinklų, leidimai laikinų statinių įrengimui, Statybos produktų, Įrenginių ir Priemonių gabenimui ir kt.);
  10. **Rangovo pasiūlymas** – tai Rangovo pagal Pirkimo dokumentų reikalavimus pateiktų dokumentų ir duomenų visuma, pavadinta „Tiekėjo pasiūlymu“, kuriuo Rangovas pasiūlė Užsakovui atlikti Darbus ir įvykdyti kitus įsipareigojimus pagal Pirkimo dokumentuose nustatytas sąlygas ir kurį Užsakovas priėmė bei jo pagrindu sudarė šią Sutartį su Rangovu;
  11. **Rangovo personalas** – Rangovo atstovas, Specialistai, kiti Rangovo ir Subrangovų darbuotojai, taip pat kiti Rangovo arba Subrangovų pasitelkti fiziniai asmenys, kurie tiesiogiai dalyvauja atliekant Darbus ir įgyvendinant kitas Rangovo teises bei pareigas pagal Sutartį;
  12. **Specialistas** – Rangovo darbuotojas, kurio profesine kvalifikacija ir (arba) patirtimi rėmėsi Rangovas tam, kad atitiktų Pirkimo dokumentuose nustatytus kvalifikacijos reikalavimus, ir (arba) į kurio kvalifikaciją atsižvelgė Užsakovas, vertindamas Rangovo pasiūlymą;
  13. **Statinio projektas** – visuma Įstatymuose nustatytos sudėties dokumentų, kuriuose pateikiami Statybos darbų sprendiniai (statinio projekto dalys, skaičiavimai, brėžiniai), skirtų statybą leidžiančiam dokumentui (-ams) gauti, statybai vykdyti ir Statybos užbaigimui atlikti ir kuriuos Rangovui pateikia Užsakovas kaip vieną iš Pirkimo dokumentų. Jeigu pagal Užsakovo užduotį Rangovas privalo parengti Darbo projektą, Statinio projekto sąvoka pagal Sutartį neapima Darbo projekto. Sutarties sąlygos dėl Statinio projekto yra taikomos, tik jeigu prie Sutarties kaip priedas pridedamas Statinio projektas. Jeigu prie Sutarties nėra pridedamas Statinio projektas, nuorodos Sutartyje į Statinio projektą reiškia nuorodas į Užsakovo techninę specifikaciją;
  14. **Statybos darbai** – statybos darbai, atliekami statant (montuojant, tiesiant) naują, rekonstruojant, remontuojant ar griaunant esamą statinį, kuriuos Rangovas privalo atlikti pagal Sutartį;
  15. **Statybą leidžiantis dokumentas –** Projekto pagrindu išduotas statybą leidžiantis dokumentas, pridėtas prie Specialiųjų sąlygų kaip priedas, kurio pagrindu Rangovas turi vykdyti Darbus.
  16. **Statybos produktai** – statybos produktai arba jų komplektai, kurie gaminami ir patiekiami į rinką, kad būtų nuolat įmontuoti į statinį arba jo dalis, ir kurių eksploatacinės savybės daro poveikį statinio eksploatacinėms savybėms, susijusioms su esminiais statinių reikalavimais, nustatytais Statybos produktų reglamente (ES) Nr. 305/2011, įskaitant įrenginius, prietaisus, įtaisus, įrangą ir sistemas, kuriuos naudojant vykdomi Statybos darbai ir kurie yra skirti sudaryti arba sudaro Objekto sudėtinę dalį (išskyrus Įrenginius ir Priemones);
  17. **Statybos užbaigimas** – tai statybos užbaigimo procedūros, vykdomos pagal Įstatymuose numatytas taisykles, siekiant įforminti Statybos užbaigimo aktą;
  18. **Statybos užbaigimo aktas** – tai pagal Įstatymus įforminamas (t. y., surašomas ir (ar) išduodamas ir (arba) tvirtinamas) dokumentas, kuris patvirtina Objekto arba Dalies statybos (rekonstravimo, remonto, atnaujinimo (modernizavimo), paskirties keitimo, griovimo) pabaigą (Įstatymuose vadinamas statybos užbaigimo aktu, deklaracija apie statybos užbaigimą arba kitas Įstatymuose numatytas dokumentas);
  19. **Subjektas, kurio pajėgumais remiasi Rangovas** – ūkio subjektas, kurio pajėgumais rėmėsi Rangovas tam, kad atitiktų Pirkimo dokumentuose nustatytus kvalifikacijos reikalavimus. Subjektas, kurio pajėgumais remiasi Rangovas ir kuris tiesiogiai prisideda prie Sutarties vykdymo (veikia kaip subrangovas), tuo pačiu yra ir Subrangovas;
  20. **Subrangovas** – asmuo,kurį Rangovas numato pasitelkti arba pasitelkia atlikti Darbus, perduodamas jam dalį Sutarties vykdymo, įskaitant Subrangovų Subrangovus. Statybos produktų ir Įrenginių tiekėjai, kurie pagal Sutartį atlieka Statybos produktų įrengimo ar Įrenginių montavimo darbus, taip pat yra Subrangovai pagal Sutartį;
  21. **Sulaikoma suma** – Specialiosiose sąlygose nurodyto dydžio pinigų suma, kuri yra išskaičiuojama iš mokėjimų Rangovui pagal Sutartį, sulaikoma, kaip užtikrinimas, kad Rangovas tinkamai užbaigs Darbus, ir sumokama Rangovui įvykus visoms Galutinio atsiskaitymo sąlygoms;
  22. **Susitarimas** – tai dokumentas, pavadintas „Susitarimu“, kurį Šalys sudaro keisdamos Sutarties sąlygas;
  23. **Sutarties kaina** – pagal Sutartį Rangovui mokėtina galutinė bendra suma;
  24. **Sutarties sąlygos** – Bendrosios sąlygos ir Specialiosios sąlygos kartu;
  25. **Sutartis –** Sutarties Bendrosios sąlygos, Specialiosios sąlygos ir visi jų priedai.
  26. **Šalis** – Užsakovas arba Rangovas, kiekvienas atskirai, priklausomai nuo konteksto;
  27. **Šalys** – Užsakovas ir Rangovas kartu;
  28. **Techninė specifikacija –** Užsakovo parengtas dokumentas, kuriame yra nurodytas Statinys, detalizuoti pagal Sutartį atliekami Darbai, apibūdinti reikalavimai ir / ar tikslai Darbų teikimo atžvilgiu, nurodyta, jei tai yra taikytina, metodai ir ištekliai, kuriuos privalo naudoti Rangovas ir / ar rezultatai, kurių jis privalo pasiekti;
  29. **Užsakovas** – asmuo, Specialiosiose sąlygose yra įvardytas kaip Užsakovas, ir jo teisių perėmėjai;
  30. **Užsakovo dokumentai** – Statinio projektas, procedūrų, leidimų, sutikimų ir kiti dokumentai, taip pat visa kita Užsakovo turima ir Rangovui pateikta informacija ir dokumentai apie statybvietę ir Darbus;
  31. **Užsakovo personalas** – Užsakovo atstovas, kiti Užsakovo darbuotojai, Techninės priežiūros rangovo, Statinio projekto vykdymo priežiūros rangovo (jeigu Užsakovas pasitelkia tokius rangovus) bei Projektuotojo darbuotojai, taip pat kiti fiziniai asmenys, kuriuos Užsakovas (tiesiogiai arba per kitus asmenis) pasitelkia Užsakovo teisių bei pareigų pagal Sutartį įgyvendinimui bei kuriuos Užsakovas raštu įvardija Rangovui kaip Užsakovo personalą;
  32. **Užsakovo užduotis** – dokumentas, kuris vadinasi „Užsakovo užduotis“ arba „Techninė specifikacija“, kuriame pateikta techninių ir kitų reikalavimų visuma ir kuris yra vienas iš Pirkimo dokumentų ir Sutarties priedų;
  33. **Valdžios institucijos** – Europos Sąjungos valdžios institucijos, taip pat Lietuvos Respublikos valstybinės, regioninės ir savivaldybių valdžios institucijos (viešojo administravimo subjektai), įskaitant, be kita ko, Europos Sąjungos, Lietuvos Respublikos valstybinės, regioninės arba savivaldybių valdžios institucijų įgaliotuosius valstybės tarnautojus; tuo atveju, kai Sutartyje yra minimi tretieji asmenys, ši sąvoka apima ir Valdžios institucijas;
  34. **VPĮ** – Lietuvos Respublikos viešųjų pirkimų įstatymas;
  35. Kitų Sutartyje didžiąja raide rašomų sąvokų reikšmės yra nurodytos Sutarties tekste.
  36. Sutartyje neapibrėžtos sąvokos suprantamos ir aiškinamos taip, kaip jas apibrėžia Įstatymai, galiojantys Sutarties sudarymo metu.

1. **SKYRIUS**

**SUTARTIES AIŠKINIMAS**

* 1. Šalių pasirašytos Sutarties Specialiosios sąlygos kartu su Sutarties Bendrosiomis sąlygomis ir Sutarties Specialiosiose sąlygose nurodytais Sutarties priedais sudaro Sutartį tarp Užsakovo ir Rangovo. Sutarties Bendrosiose sąlygose nurodytos alternatyvios nuostatos (su prierašu „*jei taikoma“, „jei tokių būtų“, „jei tokių yra“* ar pan*.*) taikomos tik tokiu atveju, jeigu jos detalizuoja, paaiškina Specialiosiose sąlygose ar Specialiųjų sąlygų prieduose įtvirtintas nuostatas, taip pat jeigu jų taikymas būtinas atsižvelgiant į galiojantį teisinį reguliavimą, susijusį su Sutarties dalyku.
  2. Sutartį sudarantys dokumentai turi būti suprantami kaip paaiškinantys vienas kitą. Bet kokio Sutartį sudarančių dokumentų nuostatų neatitikimo ar neaiškumo atveju, toks neatitikimas ar neaiškumas išaiškinamas dokumentus aiškinant tokia eilės tvarka:
     1. Specialiosios sąlygos turi viršenybę Bendrųjų sąlygų atžvilgiu;
     2. Sutarties sąlygos turi viršenybę priedų atžvilgiu;
     3. priedai, išvardyti Specialiosiose sąlygose pateiktame sąraše aukščiau, turi viršenybę virš žemiau išvardytų priedų.
  3. Jeigu Šalys susitaria dėl Sutarties sąlygų arba priedo papildymo nauja sąlyga, neatitikimo ar neaiškumo atveju tokia sąlyga turi viršenybę atitinkamai virš kitų Sutarties sąlygų arba kitų to priedo nuostatų.
  4. Sutartyje, kur reikalauja kontekstas, žodžiai pateikti vienaskaita, gali turėti ir daugiskaitos prasmę, ir atvirkščiai.
  5. Darbų atlikimo trukmė ir kiti terminai yra skaičiuojami kalendorinėmis dienomis ir kalendoriniais mėnesiais, jei Sutartyje nenurodyta kitaip.
  6. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme.

1. **SKYRIUS**

**SUTARTIES OBJEKTAS**

* 1. Rangovas įsipareigoja, vadovaudamasis Sutarties sąlygomis ir Įstatymų reikalavimais, savo rizika per Sutartyje nustatytus Darbų terminus atlikti ir užbaigti Darbus, perduoti atliktus Darbus Užsakovui ir pašalinti visus jų defektus, taip pat įvykdyti kitus Sutarties reikalavimus už Užsakovo mokamą atlygį.
  2. Šalys, vykdydamos Sutartį, įsipareigoja laikytis visų Sutarties vykdymui taikytinų Įstatymų reikalavimų. Šalis turi teisę reikalauti, kad kita Šalis įvykdytų visus Įstatymų reikalavimus, taikomus Sutarties vykdymui. Nė viena iš Sutarties sąlygų nereiškia ir negali būti aiškinama kaip Užsakovo atsisakymas Įstatymuose numatytų savo teisių ir garantijų, susijusių su netinkamu Darbų įvykdymu arba nepriimtina Darbų ar Objekto kokybe. Nė viena iš Sutarties sąlygų nereiškia ir negali būti aiškinama kaip Rangovo atsisakymas Įstatymuose numatytų savo teisių ir garantijų dėl atlyginimo už Darbus gavimo, Statybos darbų perdavimo ar Darbų terminų pratęsimo.
  3. Rangovas privalo užtikrinti, kad Darbai būtų atliekami rūpestingai, profesionaliai, sąžiningai, protingai, tinkamai, laiku ir kokybiškai, laikantis Įstatymuose ir Sutartyje nustatytų reikalavimų, taip pat pagrįstų Užsakovo nurodymų ir nepažeidžiant Rangovo profesinių ir etikos standartų.

1. **SKYRIUS**

**SUTARTIES KAINA**

* 1. Sutarties kaina, kurią Užsakovas privalo sumokėti Rangovui už faktiškai atliktus Darbus pagal Sutarties sąlygas, įskaitant visus Susitarimus, yra apskaičiuojama, taikant kainos apskaičiavimo būdą ar būdus, nurodytus Specialiosiose sąlygose.
  2. Sutarties Specialiosiose sąlygose nurodytas Sutarties kainos apskaičiavimo būdas nustatomas ir taikomas, vadovaujantis Kainodaros taisyklių nustatymo metodika, patvirtinta 2017 m. birželio 28 d. Viešųjų pirkimų tarnybos direktoriaus įsakymu Nr. 1S-95 (aktualia redakcija).
  3. Pradinės sutarties vertė, už kurią Rangovas įsipareigojo pagal Sutarties sąlygas atlikti Darbus, nurodytus Techninėje specifikacijoje ir (arba) Statinio projekte, yra nurodyta Specialiosiose sąlygose.
  4. Pradinės sutarties vertės detalizavimas, jeigu Rangovas tokį pateikė Rangovo pasiūlyme, yra pridedamas prie Sutarties kaip priedas Nr. 3 – Darbų kainų / įkainių žiniaraštis.
  5. Į Pradinę Sutarties vertę (fiksuotą įkainį arba fiksuotą kainą) yra įskaičiuota visų Darbų kaina, įskaitant darbo jėgos, mechanizmų darbo ir medžiagų kainą, visas su dokumentų, kurių reikalauja Užsakovas, rengimu bei pateikimu susijusias išlaidas, aprūpinimo įrankiais, reikalingais Darbams atlikti, išlaidas, taip pat įskaičiuoti visi mokesčiai ir rinkliavos, taikomiems Lietuvoje / kitoje valstybėje, kurios gali atsirasti vykdant Sutartį.
  6. Į Pradinės sutarties kainą yra įtrauktos visos Rangovo išlaidos, susijusios su visų Darbų įvykdymu, taip pat su tinkamu ir kokybišku šioje Sutartyje numatytų kitų Rangovo įsipareigojimų įvykdymu, įskaitant mokesčius, muitus ir kitokias išlaidas, Rangovo patirtas vykdant Sutartyje numatytus įsipareigojimus.
  7. Statybos produkto ar Įrenginio kaina pagal Sutartį apima visus Statybos produkto ar Įrenginio eksporto ir importo procedūrų atlikimo, muitų ir importo mokesčių sumokėjimo, transportavimo, pristatymo į statybvietę, iškrovimo bei sandėliavimo kaštus.
  8. Jeigu, siekiant laiku ir tinkamai įvykdyti Sutartį, reikia atlikti papildomus darbus ir / arba pirkti papildomas medžiagas, kurių Rangovas nenumatė sudarydamas Sutartį, bet turėjo ir galėjo juos numatyti, ir jie yra būtini šiai Sutarčiai tinkamai įvykdyti, šiuos darbus Rangovas atlieka ir / arba perka papildomas medžiagas savo pastangų ir išteklių (piniginių, materialinių ir / ar kitų) sąskaita.
  9. Tuo atveju, jeigu būtina atlikti papildomus darbus ir / arba pirkti papildomas medžiagas, kurių Rangovas, sudarydamas Sutartį, neturėjo ir negalėjo numatyti, vadovaujantis Lietuvos Respublikos civilinio kodekso 6.685 str. 2 d., Rangovas turi teisę reikalauti perskaičiuoti Sutarties kainą tik tuo atveju, kai Pradinė Sutarties kaina dėl nuo Rangovo nepriklausančių priežasčių padidėjo daugiau kaip 15 (penkiolika) procentų. Papildomi darbai ir / arba medžiagos, tai betarpiškai su Sutarties vykdymu susiję darbai ir / arba medžiagos, be kurių Sutarties tinkamas įvykdymas tampa neįmanomas (ši nuostata taikoma Fiksuotos kainos sutartims).
  10. Jeigu Rangovo atliekamų Darbų ir / arba medžiagų kaina sumažėja iš esmės, Rangovas privalo nedelsdamas, bet ne vėliau nei per 2 (dvi) darbo dienas nuo sužinojimo, apie tai informuoti Užsakovą ir Užsakovas įgyja teisę reikalauti Rangovo sumažinti Sutarties kainą. Laikoma, kad Darbų arba medžiagų kaina sumažėjo iš esmės, jeigu:
      1. konkretaus Darbo arba medžiagų (jos dalies) pirkimo pagal Sutartį metu jo kaina sumažėjo daugiau nei 15%, lyginant su kaina, nurodyta Sutarties Darbų kainos / įkainių žiniaraštyje;
      2. visų Darbų arba medžiagų, kuriuos Rangovas nupirko Sutarties vykdymo reikmėms, suminė kaina sumažėjo daugiau nei 15%, lyginant su jų kaina, nurodyta Sutarties Darbų kainos / įkainių žiniaraštyje.
  11. 4.8 ir 4.9 punktuose numatytais atvejais Šalys privalo sudaryti Susitarimą, kuriame Šalys turi perskaičiuoti Sutarties kainą – pridėti Darbų ir / arba medžiagų (jų dalių) pabrangimo sumą ir (arba) atimti atpigimo sumą, viršijančią 15% jų kainos, nurodytos Sutarties Darbų kainos / įkainių žiniaraštyje.
  12. Kai Įstatymuose arba Sutartyje numatytais atvejais keičiamos Darbų apimtys (o tam tikrais atvejais – ir kiekiai), Sutarties kaina turi būti padidinta, pridedant Papildomų darbų kainą, ir sumažinta, atimant Atsisakomų darbų kainą.
  13. Kai Įstatymuose arba Sutartyje numatytais atvejais vieni Darbai yra keičiami kitais, laikoma, kad Darbai, kurie nebus vykdomi, yra Atsisakomi darbai, o juos pakeičiantys darbai yra Papildomi darbai.
  14. Papildomų darbų ir Atsisakomų darbų kaina apskaičiuojama, taikant šiuos būdus prioritetine tvarka:
      1. taikomos Sutarties Darbų kainų / įkainių žiniaraštyje nurodytos kainos ir įkainiai, atsižvelgiant į indeksaciją;
      2. jeigu įmanoma, išskaičiuojama Sutarties kainos / įkainių detalizacijos žiniaraštyje ar lokalinėje sąmatoje nurodytos kainos arba įkainio dalis;
      3. pritaikomi Sutarties kainos / įkainių detalizacijos žiniaraštyje ar lokalinėje sąmatoje nurodytų panašių Darbų įkainiai;
      4. įvertinamos pagrįstos Išlaidos pagal Viešųjų pirkimų tarnybos norminiuose administraciniuose aktuose, galiojusiuose galutinio pasiūlymų pateikimo Pirkime dieną, patvirtintas kainodaros nustatymo bei tiesioginių ir netiesioginių išlaidų apskaičiavimo taisykles (net jeigu Sutarties galiojimo metu jos netektų galios), bet ne didesnės, nei Rangovo faktiškai patirtos Išlaidos pagal tas Išlaidas pagrindžiančius trečiųjų asmenų ar kitus dokumentus. Tuo atveju, kai pagal taisykles nurodyta, kad Išlaidos turi būti ir ne didesnės, nei vidutinę rinkos kainą atitinkanti Išlaidų suma, vidutinė rinkos kaina nustatoma įvertinus ne mažiau kaip trijų toje rinkoje esančių ūkio subjektų kainas (jeigu tiek ūkio subjektų yra rinkoje), skelbiamas viešai arba nurodytas tokių ūkio subjektų pateiktuose rašytiniuose pasiūlymuose;
  15. Už Darbus, kuriuos Rangovas atlieka savarankiškai, be Užsakovo leidimo, nukrypdamas nuo Sutarties, Užsakovas neatlygina. Užsakovui pareikalavus, Rangovas privalo per Užsakovo nurodytą terminą neatlygintinai pašalinti be Užsakovo leidimo atliktus darbus, priešingu atveju tai atlieka Užsakovas Rangovo sąskaita.
  16. Rangovas pilnai prisiima Darbų pabrangimo bei medžiagų kainų kilimo riziką ir patvirtina, kad yra tai įvertinęs, pateikdamas savo pasiūlymą pirkimui, išskyrus atvejus, kai, vadovaujantis Sutarties Bendrųjų sąlygų 4.10 punktu, Sutarties kaina yra perskaičiuojama.
  17. Sutarties, kurios trukmė kartu su numatytu Sutarties pratęsimu yra ilgesnė nei 1 (vieneri) metai, o kaina yra apskaičiuota fiksuotos kainos su peržiūra ar įkainio su peržiūra nustatymo būdu, kaina gali būti perskaičiuojama kiekvienais metais, esant visoms šioms sąlygoms:
      1. jeigu Lietuvos statistikos departamento skelbiamais duomenimis 12 (dvylika) mėnesių prieš kainų perskaičiavimą Statybos sąnaudų elementų kainų indekso (SSKI) (naudojami duomenys iš lentelės eilutės „Visi statiniai“; <https://osp.stat.gov.lt/statistiniu-rodikliu-analize?indicator=S7R234#/>) pokytis yra didesnis kaip 5 (penki) procentai;
      2. jeigu ankstesniais, nei kainos perskaičiavimo, Sutarties vykdymo metais Rangovas tinkamai vykdė savo sutartinius įsipareigojimus;
      3. Sutarties kaina perskaičiuojama kas 12 (dvylika) mėnesių po Sutarties pasirašymo iki Sutarties vykdymo pabaigos.
  18. Sutarties kaina be PVM perskaičiuojama pagal formulę:

SK = D1 + D2 + D3 + ... + Dn,

SK – perskaičiuota Sutarties kaina;

D1 – neperskaičiuojama per pirmuosius 6 (šešių) Sutarties vykdymo mėnesių aktuojamų Darbų kaina;

D2, D3, Dn – antraisiais, trečiaisiais ir t.t. Sutarties vykdymo metais aktuojamų Darbų kaina, kuri apskaičiuojama taip:

Dn = D × Kn,

Dn – atitinkamais Sutarties vykdymo 6 (šešių) Sutarties vykdymo mėnesių laikotarpiu aktuojama Darbų kaina, apskaičiuota pagal Sutartyje nurodytus įkainius;

Kn – perskaičiavimo koeficientas, apskaičiuojamas pagal formulę:

Kn = (1 + An-1 / 100) × Kn-1

An-1 – 12 (dvylikos) mėnesių Statybos sąnaudų elementų kainų indekso (SSKI) pokytis (%). Šis pokytis gali būti teigiamas, kai A > 0, neigiamas, kai A < 0, ir lygus nuliui, kai A = 0. Siekiant išvengti bet kokių abejonių, paaiškinama, kad tuo atveju, kai indekso pokytis yra 1%, koeficientui suteikiama reikšmė yra išreiškiama skaičiumi 1 ir atitinkamai perskaičiuojamos visos kitos vertės (t. y. skaičiavimo tikslais procentiniai dydžiai dauginami iš šimto ir atvaizduojami tuo pačiu formatu, kokiu jie yra pateikiami ir Lietuvos statistikos departamento oficialiosios statistikos portale).

Atsižvelgiant į tai, kad Lietuvos statistikos departamentas metais „n“ skelbia ankstesnių metų „n-1“ duomenis, koeficiento Kn apskaičiavimui naudojami An-1 duomenys.

Vadovaujantis 4.10.1 papunkčiu, tuo atveju, kai yra tenkinamos abi žemiau nurodytos sąlygos, t. y.:

(i) An-1 ≥ -5 ir

(ii) An-1 ≤ 5,

tuomet An-1 yra prilyginamas nuliui: An-1 = 0.

Kn-1 – ankstesnių metų perskaičiavimo koeficientas, kuris pirmaisiais aktuojamų Darbų metais visada yra lygus 1 (K1 = 1).

Perskaičiuota kaina, Lietuvos Respublikos teisės aktuose nustatyta tvarka, įforminama Sutarties Šalių įgaliotų atstovų pasirašomu Sutarties pakeitimu. Sutarties pakeitime turi būti nurodyta: kainos perskaičiavimo pagrindas, perskaičiuojamoji kaina, perskaičiavimo koeficientas (reikšmė), perskaičiuota kaina. Prie Sutarties pakeitimo yra būtina pridėti šiuos Sutarties Šalių įgaliotų atstovų pasirašytus priedus: kainos perskaičiavimą pagrindžiančius dokumentus, perskaičiavimo koeficiento reikšmės skaičiavimą pagrindžiančius dokumentus.

* 1. Darbų, kurie yra būtini Sutarčiai įvykdyti ir kurių Rangovas neturėjo ir negalėjo numatyti Sutarties sudarymo metu, kaina nustatoma taikant žemiau pateikiamus būdus prioritetine tvarka, t. y. tik nesant galimybės taikyti aukščiau esantį būdą, gali būti taikomas žemiau esantis būdas:
     1. pagal Rangovo pasiūlyme Darbų kainų žiniaraščiuose nurodytus įkainius, o jei tokių įkainių nėra;
     2. pagal Rangovo pasiūlyme Darbų kainų žiniaraščiuose nurodytus įkainius, jei įmanoma, išskaičiuoti kainos dalį iš Sutartyje numatyto įkainio, o jei tokių įkainių nėra;
     3. vadovaujantis Darbų pradžios dieną galiojusiose rekomendacijose dėl statinių statybos skaičiuojamųjų kainų nustatymo, registruojamose juridinių asmenų, fizinių asmenų ir mokslo įstaigų parengtų rekomendacijų dėl statinių statybos skaičiuojamųjų kainų nustatymo registre, kurį administruoja VĮ Statybos produktų sertifikavimo centras, nurodytais įkainiais, taikant ne didesnį nei 5 (penki) procentai pelno bei pridėtinių išlaidų normatyvą, o jei tokių įkainių nėra;
     4. įvertinus pagrįstas tiesiogines (darbo užmokesčio ir su juo susijusius mokesčius, statybos produktų ir įrengimų, mechanizmų sąnaudos) bei netiesiogines (pridėtinių išlaidų ir pelno) išlaidas, kurios negali būti didesnės už bendrą vidutinę rinkos kainą (įvertinus visas išlaidas – tiesiogines ir netiesiogines), kuri nustatoma pasirinktinai įvertinus ne mažiau kaip trijų kitų rinkoje esančių ūkio subjektų darbų kainas, išskyrus tuo atvejus, kai rinkoje nėra tiek ūkio subjektų. Statybos produktų ir įrengimų kaina nustatoma ne didesnė nei Rangovo patiriamos išlaidos joms įsigyti, o pridėtinių išlaidų ir pelno dydis ne didesni nei 5 (penki) procentai nuo tiesioginių išlaidų.
  2. Visais atvejais, Įstatymais pakeitus pridėtinės vertės mokesčio (PVM) dydį arba mokėjimo tvarką, tokie pakeitimai turi būti taikomi toms Pažymoms apie atliktų darbų vertę ir PVM sąskaitoms faktūroms, kurias Rangovas sudaro po tokių pakeitimų įsigaliojimo, be atskiro Šalių Susitarimo. Tokiu atveju Sutarties kaina be PVM nekeičiama.
  3. Jeigu Darbai vėluoja dėl priežasčių, dėl kurių Rangovas neįgyja teisės į Darbų terminų pratęsimą, uždelstų Statybos darbų kaina (įkainiai) neperskaičiuojama dėl kainų lygio kilimo, bet turi būti perskaičiuojama dėl kainų lygio kritimo (kai Indekso pokyčio koeficientas yra mažesnis nei 0,95).

1. **SKYRIUS**

**MOKĖJIMAI**

* 1. Apmokėjimai vykdomi nacionaline ar kita valiuta, kuria leidžiami atsiskaitymai Lietuvos Respublikoje.
  2. Užsakovas už atliktus Darbus Rangovui atsiskaito mokėjimo pavedimu į Specialiosiose sąlygose Rangovo rekvizituose nurodytą arba kitą Rangovo raštu nurodytą banko sąskaitą, jeigu Rangovas yra perleidęs trečiajam asmeniui (finansuotojui) savo piniginį reikalavimą, kylantį iš Sutarties, ir apie tai pranešęs Užsakovui.
  3. Rangovas privalo iki kiekvieno kalendorinio mėnesio 25 dienos pateikti patvirtinti ataskaitinio laikotarpio Atliktų darbų aktą ir Pažymą apie atliktų darbų vertę ir pasirašytą Rangovo atstovo. Ataskaitinis laikotarpis yra mėnuo nuo praėjusio kalendorinio mėnesio 25 dienos iki einamojo kalendorinio mėnesio 24 dienos (įskaitytinai).
  4. Jeigu Rangovui buvo išmokėtas avansas, kiekvienoje pažymoje apie atliktų darbų vertę Rangovas privalo iš ataskaitiniu laikotarpiu atliktų Darbų vertės (be PVM) atimti Specialiosiose sąlygose nurodyto dydžio avanso išskaitą.
  5. Jeigu Specialiosiose sąlygose yra nurodytas Sulaikomos sumos procentas, kiekvienoje Pažymoje apie atliktų darbų vertę Rangovas privalo iš ataskaitiniu laikotarpiu atliktų Darbų vertės (be PVM) atimti Specialiosiose sąlygose nurodyto dydžio Sulaikomą sumą.
  6. Po to, kai Užsakovas gauna Atliktų darbų aktą ir Pažymą apie atliktų darbų vertę, Užsakovas privalo per 5 (penkias) darbo dienas juos pasirašyti ir grąžinti Rangovui arba pateikti Rangovui rašytinį motyvuotą nepritarimą pateiktiems dokumentams ar jų daliai.
  7. Rangovas, gavęs Užsakovo nepritarimą daliai Atliktų darbų akto ir Pažymos apie atliktų darbų vertę, gali arba (a) pataisyti Atliktų darbų aktą ir Pažymą apie atliktų darbų vertę pagal Užsakovo pastabas ir iš naujo pateikti patvirtinimui, arba (b) pateikti Užsakovui Atliktų darbų aktą ir Pažymą apie atliktų darbų vertę tai daliai, su kuria Užsakovas sutinka, o likusią dalį įtraukti į vėlesnį Atliktų darbų aktą.
  8. Po to, kai Rangovas gauna Užsakovo pasirašytus Atliktų darbų aktą ir Pažymą apie atliktų darbų vertę, Rangovas privalo per 2 (dvi) darbo dienas nurodytu būdu pateikti Užsakovui PVM sąskaitą faktūrą mokėtinai sumai, nurodytai Pažymoje apie atliktų darbų vertę.
  9. Mokėjimai yra vykdomi per 30 (trisdešimt) kalendorinių dienų po PVM sąskaitos faktūros, Atliktų darbų akto ir Pažymos apie atliktų darbų vertę priėmimo informacinėje sistemoje SABIS dienos. Užsakovas neturi prievolės apmokėti Rangovo PVM sąskaitą faktūrą, jeigu aukščiau aprašyta tvarka nėra patvirtintas Atliktų darbų aktas ir jo pagrindu parengtoji Pažyma apie atliktų darbų vertę.
  10. Atliktų darbų aktas yra skirtas įvertinti per ataskaitinį laikotarpį atliktų Darbų vertę atsiskaitymo tikslais ir jo sudarymas nereiškia, kad Užsakovas priėmė Darbus. Todėl Rangovas neturi teisės vienašališkai sudaryti Atliktų darbų akto.
  11. Jeigu po Atliktų darbų akto pasirašymo paaiškėtų, kad jame nurodyti darbų kiekiai neatitinka faktiškai atliktų Darbų kiekių, Užsakovas vienašališkai nesikreipdamas į teismą ir neatsižvelgiant į tai, kiek laiko praėjo po atliktų darbų akto pasirašymo, turi teisę reikalauti anuliuoti atitinkamą atliktų darbų aktą. Šiuo atveju Šalys sudaro ir pasirašo naują atliktų darbų aktą.
  12. Visas išrašytas PVM sąskaitas faktūras, sąskaitas faktūras, kreditinius dokumentus, avansines sąskaitas Rangovas privalo pateikti Užsakovui elektroniniu būdu. PVM sąskaitos faktūros, sąskaitos faktūros, kreditiniai dokumentai ir avansinės sąskaitos, atitinkančios Europos elektroninių sąskaitų faktūrų standartą, teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės PVM sąskaitos faktūros, sąskaitos faktūros, kreditiniai dokumentai ir avansinės sąskaitos teikiamos tik naudojantis informacinės sistemos SABIS priemonėmis. Rangovo išrašoma PVM sąskaita faktūra privalo atitikti Lietuvos Respublikos įstatymų reikalavimus. Be to, Rangovo išrašomoje PVM sąskaitoje faktūroje papildomai privalo būti nurodyta Sutarties ir atliktų darbų akto numeris ir data (jeigu suteiktas, nurodomas konkretaus projekto kodas ir pavadinimas) bei Šalių atsakingų asmenų kontaktai.
  13. Jei PVM sumai, išskirtai Rangovo pateiktoje Užsakovui PVM sąskaitoje faktūroje, taikomos Lietuvos Respublikos pridėtinės vertės mokesčio įstatymo 96 str. 1 d. (su vėlesniais pakeitimais ir papildymais) nuostatos, jose nustatyta tvarka Užsakovas išskaito ir į valstybės biudžetą sumoka Rangovo PVM sąskaitoje faktūroje išskirtą PVM sumą ir Rangovui atsiskaito, pervesdamas sumą be PVM. Darbams, kuriems taikomos Lietuvos Respublikos pridėtinės vertės mokesčio įstatymo 96 str. 1 d. (su vėlesniais pakeitimais ir papildymais) nuostatos ir kuriems netaikomos šios nuostatos privalo būti išrašomos atskiros PVM sąskaitos faktūros.
  14. Tuo atveju, jei Rangovo pateikta PVM sąskaita faktūra neatitinka Bendrųjų sąlygų 5.12 punkto reikalavimų, Užsakovas tokią PVM sąskaitą faktūrą grąžina tikslinti Rangovui.
  15. Jeigu Specialiosiose sąlygose numatyta, kad už Darbus ar jų dalį mokama avansiniu mokėjimu, Užsakovas už Darbus ar jų dalį sumoka per 15 (penkiolika) dienų avansiniu mokėjimu, Rangovui pateikus Užsakovui priimtiną avansinio mokėjimo grąžinimo užtikrinimą (avansinio mokėjimo sąlygos nustatytos Sutarties Specialiosiose sąlygose) ne mažesnei nei visa avansinio mokėjimo suma ir išankstinio apmokėjimo sąskaitą, kuri pateikiama Užsakovui per SABIS svetainę. Jeigu avansinio (išankstinio) mokėjimo Rangovas atsisako raštu, avanso grąžinimo užtikrinimas nereikalingas.
  16. Galutinis atsiskaitymas su Rangovu įvyksta, kai yra įvykdytos visos sąlygos, kada Darbai yra laikomi užbaigtais ir nustatyta tvarka yra sudarytas Darbų perdavimo–priėmimo aktas ir yra pašalinti visi defektai.

1. **SKYRIUS**

**AVANSINIO MOKĖJIMO GRĄŽINIMO UŽTIKRINIMAS (*jei taikoma*)**

* 1. Avansinio mokėjimo užtikrinimo dydis yra numatytas Specialiosiose sąlygose.
  2. Rangovas turi teisę prašyti Užsakovo sumokėti visą Specialiosiose sąlygose nurodytą avansą, arba prašyti sumokėti avansą dalimis, neviršijant Specialiosiose sąlygose įrašyto bendro avanso dydžio, arba sumokėti tik dalį avanso. Rangovas, norėdamas gauti avansą ar jo dalį, privalo pateikti Užsakovui prašymą ir avanso grąžinimo užtikrinimą, atitinkantį šias sąlygas:
     1. Užsakovas privalo sumokėti Rangovui avansą (jo dalį) per 10 darbo dienų arba per Užsakovo užduotyje nurodytą kitokį terminą po to, kai Rangovas pateikia Užsakovui prašymą sumokėti avansą (jo dalį) ir avanso mokėjimo grąžinimo užtikrinimą, atitinkantį visas šiame punkte nustatytas sąlygas;
     2. Avansas išskaitomas iš Užsakovo mokėtinų Rangovui sumų už atliktus Darbus, atliekant Specialiosiose sąlygose nurodyto dydžio išskaitymus iš kiekvieno mokėjimo. Išskaitymai daromi tol, kol išskaitoma visa avanso suma. Bet kuriuo atveju visa likusi neišskaityta avanso suma, nepriklausomai nuo tokios sumos dydžio, yra išskaitoma iš paskutiniųjų sumų, kurias Užsakovas privalo sumokėti Rangovui už Darbus, atliktus iki Darbų perdavimo-priėmimo akto sudarymo.
     3. Jeigu Darbų perdavimo-priėmimo akto sudarymo arba Sutarties nutraukimo dieną avansas nėra išskaitytas iš Rangovui mokėtinų sumų, tą dieną kyla Rangovo prievolė sumokėti (grąžinti) Užsakovui neišskaitytą avanso likutį.
     4. Jeigu paaiškėja, kad avanso grąžinimo užtikrinimą išdavęs asmuo tapo nemokus, neįvykdo įsipareigojimų Užsakovui arba kitiems ūkio subjektams, ar netinkamai juos vykdo, Rangovas privalo nedelsdamas, bet ne vėliau nei per 14 dienų nuo Užsakovo reikalavimo, pateikti Užsakovui naują avanso grąžinimo užtikrinimą likusiai neišskaitytai avanso sumai, atitinkantį Bendrųjų sąlygų 6.2 punkte nurodytas sąlygas. Iki tol Užsakovas turi teisę sustabdyti mokėjimus Rangovui pagal Sutartį, neviršijančius likusios avanso sumos.
  3. Avansinio mokėjimo užtikrinimo dokumentams *mutatis mutandis* taikomos Bendrųjų sąlygų 16 skyriaus nuostatos.

1. **SKYRIUS**

**ŠALIŲ PAREIŠKIMAI**

* 1. Šalys pareiškia ir garantuoja, kad:
     1. Sutartį sudarė turėdamos tikslą realizuoti jos nuostatas bei galėdamos realiai įvykdyti Sutartyje nurodytus įsipareigojimus nurodyta Darbų apimtimi ir terminais;
     2. Sutartį sudarė nepažeisdamos ir neturėdamos tikslo pažeisti Lietuvos Respublikos teisės aktų bei Šalių veiklą reglamentuojančių dokumentų bei sutartinių įsipareigojimų;
     3. jos yra mokios, jų veikla nėra apribota, joms neiškelta arba nėra numatoma iškelti bylos dėl restruktūrizavimo ar likvidavimo, jos nėra sustabdžiusios ar apribojusios savo veiklos, joms nėra iškeltos bankroto bylos;
     4. Sutartyje bei jos prieduose nurodyti terminai yra priimtini abiem Šalims, jie yra nustatyti kiekvienai Šaliai įvertinus visas jai svarbias aplinkybes bei rizikas. Rangovas yra informuotas, kad Darbų atlikimo terminų laikymasis yra esminė Sutarties sąlyga.
  2. Rangovas pareiškia ir garantuoja, kad:
     1. pilnai susipažino su visa informacija, susijusia su Darbais bei kita jo reikalavimu Užsakovo pateikta dokumentacija, reikalinga Sutarties pagrindu prisiimamiems įsipareigojimams įvykdyti bei Darbams atlikti, ir ši dokumentacija bei joje pateikta informacija yra visiškai ir pilnai pakankama tam, kad Rangovas galėtų užtikrinti tinkamą ir visišką visų Sutartimi prisiimamų įsipareigojimų vykdymą ir jų kokybę;
     2. jis pats bei jo sutartinius įsipareigojimus vykdantys ir Darbus atliekantys tretieji asmenys turi visas licencijas, leidimus, atestatus, kvalifikacinius, saugos darbe pažymėjimus, taip pat visus kitus dokumentus ir reikiamą kvalifikaciją, ir kompetenciją Darbams ir įsipareigojimams, numatytiems Sutartyje vykdyti;
     3. jis turi visas technines, intelektualines, fizines bei bet kokias kitas galimybes ir savybes, reikalingas ir leidžiančias jam deramai vykdyti Sutarties sąlygas, bei užtikrinti aukščiausią atliekamų Darbų kokybę;
     4. jis neturi įsiskolinimų ar įsipareigojimų tretiesiems asmenims, kurie kliudytų tinkamai vykdyti Sutartimi prisiimtus įsipareigojimus, ir įsipareigoja neprisiimti tokių įsipareigojimų visu Sutarties galiojimo laikotarpiu;
     5. Darbus atliks griežtai laikantis reikalavimų, įtvirtintų Lietuvos Respublikos civiliniame kodekse, Lietuvos Respublikos statybos įstatyme, statybos techniniuose reglamentuose (STR) bei kituose Lietuvos Respublikos teritorijoje galiojančiuose teisės aktuose;
  3. Pasikeitus aplinkybėms, nurodytoms Sutarties Bendrųjų sąlygų 7.1.3, 7.2.2, 7.2.4 punktuose, Šalis įsipareigoja apie tai raštu informuoti kitą Šalį ne vėliau kaip per 3 (tris) darbo dienas. Nepateikus visos finansinės ir mokestinės informacijos per nustatytą terminą, pasekmės atitenka Šaliai neįvykdžiusiai šių įsipareigojimų.
  4. Šalys pareiškia ir garantuoja, kad kiekvienas Sutarties 7.1 – 7.2 punktuose nurodytų pareiškimų Sutarties sudarymo dieną yra tikras ir teisingas.

1. **SKYRIUS**

**RANGOVO TEISĖS IR PAREIGOS**

* 1. Rangovas turi teisę:
     1. įrengti statybvietę pagal šioje Sutartyje nurodytus reikalavimus.
     2. laikydamasis saugos bei visų kitų norminių ir Užsakovo priimtų norminių dokumentų reikalavimų, patekti į statybvietę, iškrauti, priimti ir sandėliuoti Darbams reikalingas statybines medžiagas, gaminius, įrengimus, komplektuojamąsias detales ir statybos techniką;
     3. gauti visą informaciją, reikalingą vykdyti Sutartį;
     4. gauti Sutartyje numatytą atlyginimą už tinkamai ir laiku atliktus Darbus.
  2. Rangovas įsipareigoja:
     1. Rangovas Sutarties vykdymo laikotarpiu, Darbams atlikti taikys aplinkos apsaugos vadybos priemones (veiksmingos gyvūnijos ir augalijos apsaugos statybvietėje ir aplink ją užtikrinimas, statybvietėje susidarančių atliekų kiekio mažinimas, skleidžiamo triukšmo mažinimas, efektyvus elektros energijos ir vandens naudojimas), siekiant Lietuvos Respublikos aplinkos ministro 2011 m. birželio 28 d. įsakymu Nr. D1-508 patvirtinto Aplinkos apsaugos kriterijų taikymo, vykdant žaliuosius pirkimus, tvarkos aprašo 4.4.4. punkte nurodytų reikalavimų įgyvendinimo.
     2. įrengti ir eksploatuoti statybvietę taip, kaip tai numato Darboviečių įrengimo statybvietėje nuostatai, patvirtinti Lietuvos Respublikos socialinės apsaugos ir darbo ministro ir Lietuvos Respublikos aplinkos ministro įsakymu Nr. A1-22/D1-34 (aktuali redakcija)
     3. prieš pradėdamas atlikti Darbus, gauti visus Darbams atlikti reikiamus leidimus, sutikimus, pažymas, pažymėjimus, licencijas ir suderinimus – tiek iš Užsakovo, tiek iš trečiųjų asmenų bei institucijų ir įstaigų (įskaitant leidimus atlikti Darbus apsauginėse zonose (elektros tinklų, ryšių linijų, magistralinių vamzdynų), gatvių važiuojamoje dalyje, eksploatuojamuose kelių ruožuose, nutiestų požeminių komunikacijų vietose ir kt.), išskyrus tuos, kuriuos pagal Sutartį aiškiai įsipareigoja pateikti Užsakovas. Rangovas taip pat įsipareigoja apie Darbus informuoti reikiamas tarnybas, žinybas, kitas institucijas, jeigu tai būtina padaryti pagal teisės aktus arba kitus imperatyvius dokumentus.
     4. teisės aktų nustatyta tvarka įsigyti ir pildyti elektroninį statybos darbų žurnalą;
     5. matomoje vietoje įrengti stendą su informacija apie vykdomus Darbus ir pakabinti išankstinį pranešimą apie Darbų pradžią;
     6. iki Darbų pradžios aptverti Statinio statybos aikštelę pagal teisės aktuose numatytus reikalavimus;
     7. vykdydamas Darbus garantuoti ir atsakyti už Darbų saugą, priešgaisrinę, ekologinę ir gamtos apsaugą bei darbo higieną statybos aikštelėje, taip pat greta esančios aplinkos apsaugą ir greta dirbančių bei judančių žmonių apsaugą nuo Darbų sukeliamų pavojų, o taip pat nepažeisti trečiųjų asmenų interesų;
     8. Sutartyje nustatytu laiku pradėti, kokybiškai atlikti, užbaigti ir Sutartyje nustatyta tvarka perduoti Užsakovui visus Sutartyje nurodytus Darbus ir savo sąskaita ištaisyti defektus, nustatytus iki Darbų perdavimo Užsakovui ir / ar per garantinį laikotarpį;
     9. jeigu tai numatyta Techninėje specifikacijoje ir (arba) Sutarties Specialiosiose sąlygose (ar jų prieduose), parengti bei Sutarties ir teisės aktų nustatyta tvarka suderinti Statinio projektinę dokumentaciją ir kitus dokumentus;
     10. Darbus atlikti pagal Grafiką, kuris turi būti suderintas su Užsakovu ne vėliau kaip per 14 (keturiolika) kalendorinių dienų nuo Sutarties įsigaliojimo. Jeigu dalies Darbų arba kitų Rangovo prievolių, numatytų šioje Sutartyje, atlikimo terminai nėra apibrėžti Grafike, juos Rangovas privalo vykdyti tokiais terminais, kad būtų laiku įvykdyti Grafike numatyti Darbai. Užsakovui nustačius bet kokį vėlavimą pagal Grafiką ir Rangovui nelikvidavus tokio vėlavimo per 5 (penkias) darbo dienas, Užsakovas turi teisę pareikalauti Rangovo, o pastarasis privalo savo rizika, be jokio papildomo užmokesčio, iki bus tinkamai likviduotas nustatytas atsilikimas nuo Grafiko, organizuoti bei vykdyti Darbus Užsakovo nurodytu laiko režimu (visomis dienomis (įskaitant poilsio dienas), nepertraukiamai 24 val. per parą ir kt.) bei Užsakovo nustatytu Darbų vykdymo pajėgumu (Rangovo lėšomis pasitelkiant papildomas Užsakovo nurodytas priemones, įrangą, medžiagas, darbo jėgą bei Subrangovus). Šiame punkte numatytų priemonių įgyvendinimas neatleidžia Rangovo nuo kitų prievolių pagal Sutartį vykdymo (tame tarpe netesybų mokėjimo, garantinių įsipareigojimų, Darbų kokybės užtikrinimo, nuostolių atlyginimo ir kt.);
     11. užtikrinti, kad visu Sutarties galiojimo laikotarpiu Grafike numatytomis darbo dienomis sutartinius įsipareigojimus nepertraukiamai vykdytų pakankamai Rangovo kvalifikuotų darbuotojų;
     12. Rangovui nesuteikiama neribota teisė naudotis statybviete.
     13. Darbų metu užtikrinti eismo saugumo, darbų saugos, aplinkosaugos ir ekologijos reikalavimus, savo jėgomis ir lėšomis spręsti visas problemas, susijusias su privažiavimu į darbo vietą per trečiųjų asmenų teritoriją bei su trečiųjų asmenų turto sugadinimu;
     14. iš anksto, bet ne vėliau, kaip prieš 2 (dvi) darbo dienas, raštu informuoti Užsakovą apie statybvietėje dirbsiančius Subrangovus. Tokiu atveju, Rangovas atsako Užsakovui už Subrangovų prievolių neįvykdymą ar netinkamą įvykdymą bei atlygina Užsakovo nuostolius, kuriuos padarė vykdydami Sutartį Subrangovai;
     15. Darbus organizuoti taip, kad jų atlikimas netrikdytų normalaus Užsakovo įmonės darbo;
     16. Darbus atlikti pagal Rangovui pateiktą Techninę specifikaciją ir Lietuvos Respublikos teisės aktuose nurodytus reikalavimus;
     17. nedelsiant, bet ne vėliau kaip per 5 (penkias) darbo dienas nuo atitinkamos informacijos gavimo dienos, raštu informuoti Užsakovą apie pastebėtas klaidas, netikslumus arba defektus Užsakovo reikalavimuose (projektinėje dokumentacijoje) bei Nurodymuose ir pateikti siūlymus kaip jų išvengti ar ištaisyti;
     18. savo sąskaita, užsisakyti ir atsivežti visas Medžiagas ir Įrangą, reikalingus Sutartyje numatytų Darbų atlikimui;
     19. nedelsiant raštu informuoti Užsakovą apie visus vykdant Sutartį patiriamus arba gresiančius sunkumus, Darbų atlikimo uždelsimą (numanomą trukmę ir priežastis), kurie galėtų sąlygoti tai, jog Rangovas nespės iki galutinio Darbų atlikimo termino įvykdyti savo Sutartinių prievolių arba iš esmės atsiliks nuo tarpinių Grafike nustatytų terminų;
     20. Darbų vykdymui naudoti Medžiagas ir Įrangą, atitinkančius Techninėje specifikacijoje (projektinėje dokumentacijoje) ir Lietuvos Respublikos teisės aktuose jiems nustatytus reikalavimus;
     21. Užsakovui nurodžius, atidengti konstrukcijas, atlikti konstrukcijų ir kitus bandymus. Jei po to paaiškėja, kad Darbai neatitinka galiojančių statybos normų ir reikalavimų ir / arba Techninės specifikacijos (projektinės dokumentacijos), visas su tuo susijusias išlaidas (tarp jų ir išlaidas, susijusias su atitinkamų defektų šalinimu) apmoka Rangovas;
     22. savo sąskaita ištaisyti Darbus, kurie dėl Rangovo kaltės yra netinkamai įvykdyti ir neatitinkantys Sutarties sąlygų (įskaitant Sutarties priedus) reikalavimų;
     23. naudoti statybvietę tik pagal paskirtį, garantuoti teisėtą bei saugų darbą, priešgaisrinę ir aplinkos apsaugą bei darbo higieną statybvietėje, savo darbo zonoje, taip pat gretimos aplinkos apsaugą ir greta statybos teritorijos gyvenančių, dirbančių, poilsiaujančių ir judančių žmonių apsaugą nuo atliekamų darbų sukeliamų pavojų. Rangovas užtikrina, kad jo pasamdyti darbuotojai ir / arba tretieji asmenys, už kuriuos atsakingas Rangovas, Darbų atlikimo metu nebūtų apsvaigę nuo alkoholio, narkotinių, toksinių ir (arba) psichotropinių medžiagų.
     24. iki galutinio atliktų Darbų perdavimo Užsakovui (teisės aktų nustatyta tvarka Statybos užbaigimo akto arba deklaracijos apie statybą užbaigimo surašymo), Rangovas atsako už statybvietės, Įrengimų, Medžiagų apsaugą, taip pat už asmenų ir jų nuosavybės apsaugą tiek darbo vietoje, tiek greta jos ir privalo imtis visų įmanomų ir racionalių priemonių, apsisaugant nuo atliekamiems Darbams padarytinų nuostolių, žalos, nepriklausomai nuo jų atsiradimo priežasčių, taip pat apsaugant Užsakovą, jo darbuotojus bei bet kokius kitus trečiuosius asmenis ir jų turtą nuo pavojaus ar žalos, kuri gali kilti dėl netinkamo šių materialinių vertybių saugojimo;
     25. visas Rangovui vykdant Darbus atsiradusias atliekas (šiukšles), nedelsiant (visais atvejais iki kiekvienos darbo dienos pabaigos) nugabenti į atliekų rūšiavimui skirtas statybų aikštelės vietas bei patalpinti į specialiai tam skirtas talpyklas, ir ne rečiau, kaip kartą per mėnesį, išvežti visas sukauptas atliekas iš objekto ir priduoti atliekas (šiukšles) priimančioms įmonėms teisės aktų nustatyta tvarka. Užbaigus Darbus, per 5 (penkias) darbo dienas, bet ne vėliau kaip iki galutinio Darbų priėmimo – perdavimo akto pasirašymo, savo lėšomis sutvarkyti Statinio aplinką, pašalinti savo Darbų atliekas bei statybos šiukšles, išgabenti nepanaudotas Medžiagas, Įrengimus, pašalinti statybinę techniką, sutvarkyti bei atstatyti Darbų metu suardytas statybų aikštelės vietas bei greta esančius Rangovo naudotus statinius / objektus;
     26. tinkamai bendradarbiauti su Užsakovu, jo atstovais, kitais Užsakovo ar trečiųjų asmenų paskirtais rangovais ar šių rangovų pasitelktais Subrangovais, statybos techninės priežiūros vadovu, projekto vykdymo priežiūros vadovu ir kitais statybos proceso dalyviais;
     27. savo rizika iškrauti, pagal gamintojo laikymo sąlygas sandėliuoti ir saugoti į objektą pateiktas visas Darbams reikalingas medžiagas, priemones, gaminius, dirbinius, įrenginius, komplektuojančias detales, statybos techniką;
     28. dalyvauti Užsakovo/techninio prižiūrėtojo organizuojamuose ir protokoluojamuose gamybiniuose pasitarimuose ir jų metu pateikti išsamią ataskaitą apie Darbus, jų progresą, su Darbų įvykdymu susijusias problemas ir jų šalinimo priemones, atsakyti į užduodamus klausimus;
     29. vykdyti visus teisėtus ir neprieštaraujančius Sutarties nuostatoms Užsakovo Nurodymus;
     30. nenaudoti Užsakovo paslaugų ženklų ar pavadinimo jokioje reklamoje, leidiniuose ar kitur be išankstinio raštiško Užsakovo sutikimo;
     31. užtikrinti, kad Užsakovas arba kitas jo raštu įgaliotas asmuo, turėtų priėjimą prie visų vykdomų Darbų ir suteikti jam visas galimybes apžiūrėti atliekamus Darbus, patikrinti ir išbandyti visas naudojamas medžiagas;
     32. padėti ir suteikti galimybę Užsakovui ar jo įgaliotam asmeniui susipažinti su visais įrašais statybos darbų žurnale bei medžiagų kokybės deklaracijomis, kad jis galėtų tinkamai patikrinti atliekamų Darbų kokybę. Neatsižvelgiant į tai, tinkama Darbų kokybės kontrolė ir Darbų kokybės užtikrinimas yra viena esminių Rangovo pareigų, kurią Rangovas privalo savarankiškai vykdyti, neatsižvelgiant į kitas Darbų priežiūros bei kontrolės formas, nes jos neatleidžia Rangovo nuo atsakomybės už netinkamą Darbų vykdymą;
     33. sudaryti reikiamas sąlygas, kad Darbų statybos priežiūros funkciją vykdantys asmenys galėtų tinkamai atlikti paslėptų Darbų kokybės kontrolę, t. y. Rangovas privalo informuoti Užsakovą ir techninį prižiūrėtoją prieš 2 (dvi) darbo dienas iki paslėptų darbų vykdymo pradžios. Šalys susitaria, kad Darbai, kurie paslepia (uždengia) kitus (jau atliktus) Darbus, gali būti vykdomi, tik jeigu paslepiami (uždengiami) Darbai nustatyta tvarka yra priduoti statybos techniniam prižiūrėtojui bei kitiems statybos techninę priežiūrą vykdantiems asmenims ir yra Sutartyje nustatyta tvarka perduoti Užsakovui, prieš tai padarius atitinkamų Darbų išpildomąją nuotrauką ir kitą išpildomąją dokumentaciją;
     34. raštu informuoti Užsakovą apie statybos techninę priežiūrą atliekančių asmenų veikimą ar neveikimą, kuris trukdo Rangovui vykdyti Darbus;
     35. savo lėšomis ir rizika iki galutinio Darbų perdavimo ir Statinio statybos užbaigimo akto, dalyvaujant Užsakovui, statybos techniniam prižiūrėtojui, esant reikalui – kompetentingos Valdžios institucijos atstovui, išbandyti, patikrinti, suderinti, paleisti įrenginius, sistemas ir kt. Darbų rezultatus, siekiant patikrinti jų tinkamą atlikimą bei kokybę, ir įforminti tai patvirtinančius protokolus ar kitus teisės aktuose numatytus dokumentus. Jeigu Užsakovui kyla pagrįstų abejonių dėl Darbų kokybės, jis turi teisę pareikalauti, kad būtų atliktas pakartotinis bandymas (-ai). Jeigu išbandymo rezultatas išryškina tam tikrus Darbų rezultato trūkumus, neatitikimus teisės aktuose, statybos techniniuose reglamentuose, Projekte, Darbų dokumentuose ar Sutarties prieduose iškeltiems reikalavimams, netinkamą funkcionavimą, netinkamą sistemų sureguliavimą ar defektus, Užsakovas turi teisę atsisakyti priimti Darbus, kol nebus pašalinti minėti trūkumai ir kol tai nebus įrodyta patikimais bandymo rezultatais. Užsakovas turi teisę pasitelkti nepriklausomus ekspertus, kad pastarieji patikrintų Rangovo atliktus bandymus bei bandymų protokolus. Jeigu nepriklausomi ekspertai nustatys, kad Rangovo atlikti Darbų rezultatai, sistemos funkcionavimas bei sureguliavimas neatitinka teisės aktuose, statybos techniniuose reglamentuose, Projekte, Darbų dokumentuose ar Sutarties prieduose iškeltiems reikalavimams, Rangovas įsipareigoja ištaisyti nustatytus trūkumus ir padengti Užsakovo patirtas išlaidas, susijusias su nepriklausomos ekspertizės samdymu;
     36. Grafike nurodytais terminais, pagal Užsakovo suteiktą įgaliojimą, Užsakovo vardu atlikti visus Lietuvos Respublikos teisės aktuose numatytus veiksmus ir pateikti visus dokumentus, kad pagal Sutartį pastatyto Statinio statyba būtų užbaigta ir pateikti Užsakovui atitinkamos komisijos pasirašytą Statinio statybos užbaigimo aktą ne vėliau kaip per 1 (vieną) darbo dieną nuo jo pasirašymo dienos;
     37. Grafike nurodytais terminais, pagal Užsakovo suteiktą įgaliojimą, Užsakovo vardu atlikti Statybos užbaigimo procedūras ir jose dalyvauti Užsakovo (statytojo) vardu. Statinio ekspertizę, teisės aktuose nustatytais atvejais, organizuoja ir deklaraciją apie statybos statinio (dalies) ekspertizės rangovui Užsakovo vardu tvirtinti teikia Rangovas. Visas išlaidas susijusias su Statybos užbaigimu (statinio (dalies) eksperto išlaidas ir kt.) sumoka Rangovas.
     38. užtikrinti, kad Sutarties vykdymo metu Rangovo ir jo Subrangovų tiekiamos prekės, paslaugos ar darbai nekels grėsmės nacionaliniam saugumui (taikoma, kai Sutarties objektas, susijęs su nacionaliniu saugumu);
     39. nedelsiant informuoti Užsakovą apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo interesų (taikoma, kai Sutarties objektas, susijęs su nacionaliniu saugumu);
     40. užtikrinti, kad visi Darbus atliekantys fiziniai asmenys, tiek Rangovo, tiek pasitelktų Subrangovų darbuotojai, turėtų suformuotus galiojančius skaidriai dirbančiųjų identifikacinius kodus ir bet kada paprašius juos pateiktų Užsakovui ir/ar nelegalaus ir nedeklaruoto darbo kontrolės institucijoms.
     41. atitikti techninio ir profesinio pajėgumo reikalavimus bei kitus Rangovo kvalifikacijai Pirkimo dokumentuose nustatytus ir Sutarties tinkamam vykdymui būtinus reikalavimus (įskaitant ir Sutarties Specialiųjų sąlygų 8.2.1 p. nustatytas aplinkos apsaugos vadybos priemones).
  3. Rangovas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.

1. **SKYRIUS**

**UŽSAKOVO TEISĖS IR PAREIGOS**

* 1. Užsakovas turi teisę:
     1. bet kuriuo Sutarties vykdymo momentu kontroliuoti ir prižiūrėti atliekamų Darbų eigą ir kokybę, Grafiko laikymąsi, patikrinti medžiagų, naudojamų Darbams, kokybę nuo Darbų pradžios iki visiško objekto remonto užbaigimo. Jeigu Rangovas nukrypsta nuo techninės užduoties ar projekto, nesilaiko nustatytų statybos normų ir taisyklių arba kitų prisiimtų įsipareigojimų, Užsakovas turi teisę pasinaudoti Bendrųjų sąlygų 13 skyriuje nurodytomis teisėmis;
     2. teikti Rangovui pastabas, pasiūlymus, pageidavimus bei Nurodymus dėl Darbų atlikimo tvarkos;
     3. kviesti nepriklausomus ekspertus atliktų Darbų kokybei įvertinti, kurių išvados Šalims turėtų privalomą reikšmę;
     4. išskaityti Rangovui priskaičiuotas netesybas iš Rangovui mokėtinų sumų;
     5. laikantis Sutartyje nustatytos tvarkos, derinti bei teikti pastabas Rangovo parengtai projektinei dokumentacijai;
     6. sulaikyti pagal Sutartį privalomus atlikti mokėjimus Rangovui, jeigu:
        1. Rangovo atlikti Darbai turi trūkumų/defektų. Šiuo atveju sulaikoma suma lygi Darbų, turinčių defektų/trūkumų, vertei; mokėjimas sulaikomas iki Darbų trūkumų/defektų tinkamo pašalinimo;
        2. Rangovas nesilaiko Sutartyje ir / ar Grafike nurodytų terminų; mokėjimas sulaikomas iki atsilikimo nuo nustatytų terminų pašalinimo.
  2. bet kuriuo Sutarties vykdymo metu pareikalauti Rangovo pateikti pagrindžiančius dokumentus dėl Rangovo, jo pasitelktų ar ketinamų pasitelkti Subrangovų, ūkio subjektų, kurių pajėgumais remiamasi ar (ir) siūlomų prekių (įskaitant jų sudedamąsias dalis), Medžiagų, Įrangos, teikiamų paslaugų atitikties VPĮ 45 straipsnio 21 dalies nuostatoms. Rangovui per Užsakovo nustatytą laiką nepateiktus Užsakovo nurodytos informacijos, Užsakovas turi teisę nutraukti Sutartį joje nustatyta tvarka. Užsakovas neleidžia pasitelkti Subrangovo ir (ar) reikalauja atsisakyti Subrangovo ar bet kokio kito pasitelkto asmens, jei būtų nustatyta, kad dėl pasitelkto ar ketinamo pasitelkti Subrangovo ar bet kokio kito pasitelkto asmens Sutartis neatitinka nacionalinio saugumo interesų ir (ar) VPĮ nuostatų ir (ar) Sutarties vykdymas prieštaraus Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme (toliau – Sankcijų įgyvendinimo įstatymas) ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų).
  3. Užsakovas įsipareigoja:
     1. pateikti Rangovui Darbams atlikti reikalingą projektinę dokumentaciją, t. y. Projektą ir Statybą leidžiantį dokumentą. Ši dokumentacija Rangovui perduodama Šalims pasirašant perdavimo – priėmimo aktą;
     2. bendradarbiauti bei pateikti Rangovui visą jo turimą dokumentaciją ir (ar) informaciją, būtiną tinkamam Sutarties įgyvendinimui;
     3. užtikrinti statybos techninę priežiūrą pagal galiojančių Lietuvos Respublikos teisės aktų reikalavimus. Iki Darbų vykdymo pradžios techniniu prižiūrėtoju skiriamas atitinkamą kvalifikacinį atestatą turintis Užsakovo darbuotojas arba įmonės, teikiančios darbų techninės priežiūros paslaugas, darbuotojas;
     4. Sutartyje nustatyta tvarka priimti pagal Sutartį tinkamai atliktus Darbus;
     5. Sutartyje nustatyta tvarka sumokėti Rangovui Sutartyje nurodytą kainą už tinkamai atliktus ir perduotus Darbus;
     6. pastebėjus ir užfiksavus raštu Darbų defektus, nedelsiant pranešti apie tai Rangovui;
     7. ne vėliau kaip per 7 (septynias) kalendorines dienas nuo Sutarties įsigaliojimo dienos perduoti Rangovui statybvietę visam Darbų vykdymo laikotarpiui.
  4. Užsakovas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.

1. **SKYRIUS**

**DARBŲ DOKUMENTAI**

* 1. Jeigu Įstatymai nustato Užsakovo pareigą gauti konkretų dokumentą arba atlikti konkrečią procedūrą, bet Pirkimo dokumentuose arba Techninėje specifikacijoje yra nurodyta, kad tokį dokumentą privalo gauti arba procedūrą privalo atlikti Rangovas, tuomet už tokio dokumento gavimą ar procedūros atlikimą atsako Rangovas ir toks dokumentas ar tokios procedūros dokumentai yra priskiriami Rangovo dokumentams.
  2. Visi Užsakovo dokumentai teikiami lietuvių kalba ir (arba) kita kalba (kalbomis), nurodyta Užsakovo užduotyje arba kituose Pirkimo dokumentuose. Jeigu Rangovui yra reikalingi Užsakovo dokumentų vertimai į kitą kalbą, Rangovas privalo tuo pasirūpinti savo sąskaita.
  3. Jeigu Sutarties vykdymo metu paaiškėja, kad Sutarties vykdymui yra reikalingas konkretus Užsakovo dokumentas, Rangovas privalo nedelsdamas, bet ne vėliau negu per 2 (dvi) darbo dienas, apie tai informuoti Užsakovą ir nurodyti protingą terminą, per kurį Užsakovas turėtų gauti ir pateikti tokį Užsakovo dokumentą, nurodyti dokumento pobūdį, tikslą, kuriam yra reikalingas tas dokumentas, ir jo reikšmę Sutarties vykdymui. Rangovas taip pat privalo per kitas 3 (tris) darbo dienas pateikti motyvuotus paaiškinimus Užsakovui apie tai, kokią įtaką Darbų terminams daro tai, jog trūksta tokio Užsakovo dokumento.
  4. Jeigu Darbai vėluoja dėl to, jog nėra gautas kuris nors Užsakovo dokumentas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  5. Jeigu Rangovas vėluoja informuoti Užsakovą apie Darbų vykdymui reikalingą Užsakovo dokumentą, Rangovas praranda teisę reikalauti pratęsti Darbų terminus.
  6. Visi Rangovo dokumentai turi būti parengti lietuvių kalba, nebent Užsakovo užduotyje yra nurodyta kitaip.
  7. Rangovas privalo parengti ir su Užsakovu suderinti Rangovo dokumentą, kuris yra reikalingas Darbų atlikimui, iki Darbų, kurie turi būti atliekami vadovaujantis tuo Rangovo dokumentu, pradžios, numatytos Grafike. Rangovas negali vykdyti Darbų neturėdamas su Užsakovu suderinto Rangovo dokumento, kuriuo vadovaujantis turi būti vykdomi Darbai. Už kiekvieną šio punkto pažeidimą Rangovas privalo sumokėti Užsakovui Specialiosiose sąlygose nurodyto dydžio baudą.
  8. Jeigu yra reikalinga Rangovo dokumentų ekspertizė, kurią pagal Įstatymus arba Užsakovo užduotį privalo organizuoti Užsakovas, Užsakovas įsipareigoja suorganizuoti ekspertizę ir pateikti Rangovui ekspertizės išvadas per Užsakovo užduotyje nustatytą terminą, skaičiuojamą nuo visų tinkamai parengtų Rangovo dokumentų, kurių ekspertizė turi būti atlikta, gavimo.
  9. Jeigu Darbai vėluoja dėl to, jog Užsakovas vėluoja pateikti Rangovui Rangovo dokumento ekspertizės išvadas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  10. Jeigu atlikus Rangovo dokumento ekspertizę nustatoma, kad tą dokumentą būtina pataisyti pagal ekspertizės akto pastabas ir pakartotinai pateikti ekspertizės rangovui, Rangovas privalo atlyginti Užsakovo išlaidas tokiai pakartotinai ekspertizei per 15 (penkiolika) dienų po Užsakovo rašytinio pareikalavimo. Pakartotinės ekspertizės vykdymas nesuteikia Rangovui teisės į Darbų terminų pratęsimą, išskyrus, jeigu Užsakovas vėluoja pateikti Rangovui Rangovo dokumento pakartotinės ekspertizės išvadas per Užsakovo užduotyje nurodytą pakartotinės ekspertizės terminą. Pastaruoju atveju Rangovas įgyja teisę reikalauti, kad tokia pat trukme, kiek dėl Užsakovo vėlavimo pateikti Rangovui pakartotinės ekspertizės išvadas faktiškai vėluoja Darbai, būtų pratęsti Darbų terminai.
  11. Rangovas privalo saugoti visus Rangovo dokumentus iki tol, kol juos perduoda Užsakovui.
  12. Rangovas, praradęs Rangovo dokumentus, privalo juos atkurti, taip pat atlikti statinių tyrimus bei atidengti paslėptus Statybos darbus, jei to reikia, siekiant atkurti prarastus dokumentus.
  13. Rangovas privalo Užsakovo reikalavimu ir per Užsakovo nurodytą terminą parodyti Rangovo turimus Rangovo dokumentus Užsakovo personalui arba Valdžios institucijoms.
  14. Jeigu Sutartis pasibaigia anksčiau, negu Rangovas perduoda Užsakovui parengtus ir užbaigtus Rangovo dokumentus, Rangovas privalo perduoti Užsakovui visus Rangovo dokumentus, įskaitant Užsakovo prašomus nebaigtus Rangovo dokumentus, kuriuos Užsakovas turi teisę savo nuožiūra pabaigti rengti, keisti ir kitaip naudoti.
  15. Kai Rangovas pagal Užsakovo užduotį turi parengti Statinio projektą, tuo tikslu Rangovas privalo:
      1. Atlikti statybinius tyrimus, jeigu toks reikalavimas yra nustatytas Užsakovo užduotyje;
      2. Parengti Statinio projektą;
      3. Pataisyti Statinio projektą pagal projekto ekspertizės išvadas, jeigu tokia ekspertizė buvo atlikta;
      4. Perduoti Statinio projektą Užsakovui;
      5. Padaryti reikiamus Statinio projekto sprendinių keitimus, papildymus ar taisymus prieš atlikdamas atitinkamus Statybos darbus;
      6. Užbaigęs Statybos darbus, pateikti Užsakovui galutinę Statinio projekto ar jo dokumentų laidą, kurią visiškai atitinka atlikti Statybos darbai.
  16. Rangovas atsako už tai, kad:
      1. Rangovas turėtų ne žemesnę, nei nustatytoji Pirkimo dokumentuose ir (ar) Rangovo pasiūlyme, patirtį ir galimybes parengti Statinio projektą; jeigu Statinio projektą rengia Rangovo pasitelktas projektavimo Subrangovas, Rangovas atsako už jo atitiktį šio punkto reikalavimams;
      2. Statinio projektą rengtų konkretūs Sutartyje išvardyti Specialistai, kurių profesine kvalifikacija ir (arba) patirtimi rėmėsi Rangovas, kad atitiktų Pirkimo dokumentuose nustatytus reikalavimus Statinio projekto rengėjams (fiziniams asmenims);
      3. Statinio projekto rengėjai – architektai, inžinieriai arba kiti fiziniai asmenys turėtų Įstatymų reikalaujamus kvalifikaciją patvirtinančius dokumentus;
      4. Statinio projektą tinkamai pasirašytų projekto vadovai ir atitinkamų projekto dalių vadovai, turintys Įstatymų reikalaujamus kvalifikaciją patvirtinančius dokumentus;
      5. Rangovas, padaręs 10.15 punkto pažeidimą ir jo neištaisęs per 10 (dešimt) darbo dienų nuo Užsakovo įspėjimo išsiuntimo dienos, privalo mokėti Užsakovui Specialiosiose sąlygose nurodyto dydžio baudą. Daugiau nei trys 10.15 punkto pažeidimai, už kuriuos visus Rangovui pritaikytos baudos, laikomi esminiu Sutarties pažeidimu, dėl kurio Užsakovas įgyja teisę vienašališkai nutraukti Sutartį nustatyta tvarka.
  17. Rangovas privalo parengti Statinio projektą vadovaudamasis Įstatymais, Užsakovo užduotimi, Rangovo pasiūlymu, Rangovo pasirinktais Statybos darbų vykdymo metodais ir technologijomis, Statybos produktų, Įrenginių ir Priemonių gamintojų ar tiekėjų instrukcijomis.
  18. Rangovas privalo parengti visus dokumentus, brėžinius ir duomenis, reikalingus tam, kad Užsakovas patvirtintų Statinio projektą (atitinkamą Statinio projekto dalį).
  19. Rangovas privalo parengti ir nuolat atnaujinti visų Statybos darbų išpildomąją dokumentaciją, kurioje turi būti fiksuojamas Statybos darbų įvykdymas, parodomos tikslios visų Statybos darbų ir Įrenginių vietos, matmenys, atskaitos duomenys ir kita pagal Įstatymus arba Sutartį reikalinga informacija. Rangovas privalo iš anksto suderinti su Užsakovu reikalavimus, kuriuos turi atitikti išpildomoji dokumentacija.
  20. Rangovas privalo saugoti išpildomąją dokumentaciją statybvietėje ir perduoti ją Užsakovui prieš perduodamas Darbus. Tuo atveju, kai pagal Sutartį turi būti vykdomi mokymai ir (arba) atliekami bandymai, Rangovas privalo perduoti Užsakovui Statybos darbų išpildomąją dokumentaciją prieš tokius mokymus ir (arba) bandymus.
  21. Šalys, pastebėjusios klaidas ar trūkumus Darbų dokumentuose, privalo nedelsdamos, bet ne vėliau negu per 2 darbo dienas nuo klaidų ar trūkumų pastebėjimo, informuoti viena kitą apie tokias klaidas ar trūkumus. Šalys turi šią pareigą per visą Sutarties galiojimo laiką iki Rangovas įvykdys visus garantinius įsipareigojimus pagal Sutartį.
  22. Užsakovas turi teisę daryti pakeitimus Užsakovo dokumentuose, dėl kurių reikia atlikti Papildomus darbus arba nedaryti Atsisakomų darbų, su sąlyga, kad nepakeičia Statybos darbų pobūdžio, tuo atveju, jeigu po Sutarties sudarymo paaiškėja klaidų arba trūkumų Užsakovo užduotyje arba kituose Užsakovo dokumentuose.
  23. Užsakovas turi teisę daryti pakeitimus Užsakovo dokumentuose be Rangovo sutikimo tol, kol Papildomų darbų, kuriuos reikia atlikti dėl šių pakeitimų, arba Atsisakomų darbų bendra kaina neviršija 15 (penkiolika) procentų Pradinės sutarties kainos. Jeigu Pradinės sutarties kaina buvo peržiūrėta ir indeksuota pagal Sutarties sąlygas, 15 procentų skaičiuojama nuo indeksuotos Pradinės sutarties kainos. Jeigu dėl pakeitimų Užsakovo dokumentuose reikia ne tik atlikti Papildomų darbų, bet yra ir Atsisakomų darbų, tuomet, skaičiuojant 15 procentų, iš Papildomų darbų kainos turi būti atimama Atsisakomų darbų kaina.
  24. Jeigu Statinio projektas, Užsakovo užduotis arba kiti Užsakovo dokumentai keičiami dėl Rangovo kaltės, Rangovui tenka visi tokių pakeitimų padarymo ir įgyvendinimo kaštai ir atsakomybė už Darbų vėlavimą.
  25. Rangovas privalo pateikti Užsakovui suderinti arba patvirtinti Rangovo dokumentus, kurie yra įvardyti Įstatymuose arba Užsakovo užduotyje kaip dokumentai, kuriuos turi suderinti arba patvirtinti Užsakovas, taip pat visus tuos Rangovo dokumentus, kuriuos pagal Sutartį Rangovas privalo perduoti Užsakovui.
  26. Užsakovas privalo išnagrinėti Rangovo pirmą kartą pateiktą Statinio projekto dalį kaip galima greičiau, bet ne ilgiau nei per 10 (dešimt) darbo dienų (jeigu Užsakovo užduotyje nėra nurodytas kitoks terminas), ir pateikti Rangovui arba rašytinį patvirtinimą, arba patvirtinimą su neesminėmis pastabomis, arba motyvuotą atsisakymą patvirtinti su paaiškinimu, kaip pateiktasis dokumentas iš esmės neatitinka Sutarties arba Įstatymų.
  27. Užsakovas privalo išnagrinėti Rangovo pirmą kartą pateiktą Rangovo dokumentą, kitą nei Statinio projektas, kaip galima greičiau, bet ne ilgiau nei per 5 (penkias) darbo dienas (jeigu Užsakovo užduotyje nėra nurodytas kitoks terminas), ir pateikti Rangovui arba rašytinį pritarimą, arba pritarimą su neesminėmis pastabomis, arba motyvuotą nepritarimą su paaiškinimu, kaip pateiktasis dokumentas iš esmės neatitinka Sutarties arba Įstatymų.
  28. Rangovo dokumento nagrinėjimo terminas skaičiuojamas nuo tos dienos, kurią Užsakovas gauna Rangovo dokumentą ir Rangovo lydraštį.
  29. Jeigu Užsakovas atmeta pateiktą Rangovo dokumentą, Rangovas privalo savo sąskaita pataisyti tokį dokumentą pagal Užsakovo pastabas ir pakartotinai jį pateikti Užsakovui peržiūrėti ir patvirtinti. Tuo atveju, kai Rangovo dokumentas yra teikiamas Užsakovui pakartotinai, jo pakeitimai ir papildymai privalo būti pažymėti dokumente arba aptarti Rangovo lydraštyje. Tokiu atveju Užsakovas privalo išnagrinėti Rangovo pateiktą dokumentą kaip galima greičiau, bet ne vėliau nei per 5 (penkias) darbo dienas (jeigu Užsakovo užduotyje nėra nurodytas kitoks terminas).
  30. Jeigu Rangovas pageidauja pakeisti bet kokį Rangovo dokumentą, kuris jau yra pateiktas Užsakovo peržiūrai, Rangovas privalo apie tai nedelsdamas pranešti Užsakovui ir po to pateikti Užsakovui pataisytą Rangovo dokumentą Užsakovui. Tokiu atveju laikoma, kad pirminis Rangovo dokumentas nebuvo pateiktas Užsakovui.
  31. Joks Užsakovo ar Užsakovo personalo patvirtinimas ar pritarimas Rangovo dokumentams nesumažina Rangovo atsakomybės už tuos Rangovo dokumentus.
  32. Po to, kai Užsakovas patvirtina Rangovo dokumentą, Rangovas privalo nedelsdamas, bet ne vėliau nei per 5 (penkias) darbo dienas, pateikti Užsakovui Rangovo dokumento pasirašytą galutinę versiją skaitmeniniu formatu, o Įstatymuose ir (arba) Užsakovo užduotyje nurodytais atvejais.

1. **SKYRIUS**

**DARBŲ EIGA, ĮRANGA IR MEDŽIAGOS**

* 1. Užsakovas privalo perduoti Rangovui statybvietę, kurios ribos yra nurodytos Statinio projekte arba Užsakovo užduotyje, Užsakovo užduotyje arba, jeigu Užsakovo užduotyje nenurodyta, – Grafike nurodytu laiku. Jeigu Užsakovo užduotyje arba Grafike nėra nurodytas terminas perduoti Rangovui statybvietę, Užsakovas privalo perduoti statybvietę Rangovui per 5 darbo dienas nuo Rangovo pareikalavimo. Užsakovas turi teisę atsisakyti perduoti Rangovui statybvietę iki tol, kai Rangovas pateikia Užsakovui Statybos darbų ir Rangovo civilinės atsakomybės draudimo sutarties sudarymo ir įsigaliojimo faktą patvirtinančius dokumentus už Sutarties vykdymą atsakingam Užsakovo asmeniui, nurodytam Sutarties Specialiųjų sąlygų 1.1.8 punkte.
  2. Statybvietė arba jos dalis perduodama Rangovui pagal statybvietės perdavimo-priėmimo aktą pagal priede Nr. 6 pateiktą formą, kurį pasirašo abi Šalys.
  3. Jeigu Užsakovas vėluoja perduoti Rangovui statybvietę ne dėl Rangovo kaltės, Rangovas įgyja teisę reikalauti, kad tokia pat trukme, kiek dėl Užsakovo vėlavimo perduoti statybvietę faktiškai vėluoja Darbai, būtų pratęsti Darbų terminai.
  4. Rangovas privalo statybvietę įrengti pagal Įstatymų ir Statinio projekto reikalavimus, aptverti, įrengti statybvietės apsaugos bei patekimo į statybvietę kontrolės priemones, įrengti lauko statybvietės apšvietimą tamsiuoju paros metu ir stebėjimo priemones, įrengti tinkamas sandėliavimo vietas Prekėms, darbo vietas ir privažiavimo kelius statybvietėje arba į statybvietę, kurie yra reikalingi Statybos darbų vykdymui, ir juos prižiūrėti pagal Įstatymų, Užsakovo užduoties arba Statinio projekto reikalavimus, o jeigu tokie reikalavimai nenustatyti, – pagal Rangovo įprastai taikomus reikalavimus. Rangovas atsako už statybvietės (darbo vietų, sandėliavimo vietų) ženklinimą ir būtinų atitvarų įrengimą, taip pat už personalo ir (arba) techninių priemonių statybvietei apsaugoti parūpinimą.
  5. Rangovas privalo Įstatymų ir Užsakovo užduoties nustatytais atvejais prie statybvietės įrengti stendą apie Statybos darbus, atitinkantį Įstatymų ir Užsakovo užduoties reikalavimus.
  6. Rangovas atsako už statybvietės ir joje esančio turto (įskaitant Prekes) apsaugą, saugos ir tvarkos statybvietėje palaikymą. Už kiekvieną statybvietės ir joje esančio turto apsaugos reikalavimų pažeidimą, kuris įvyko dėl Rangovo įsipareigojimų nevykdymo, Rangovas privalo sumokėti Užsakovui Specialiosiose sąlygose nurodyto dydžio baudą.
  7. Rangovas atsako už tai, kad Darbų vykdymas ir Rangovo personalo veikla nepadarytų žalos statybvietėje esantiems ir Užsakovo dokumentuose arba statybvietės perdavimo-priėmimo akte pažymėtiems statiniams, įrenginiams, inžineriniams tinklams, susisiekimo komunikacijoms ir kitiems daiktams.
  8. Rangovas privalo naudoti statybvietę laikydamasis Statinio projekto, Užsakovo užduoties bei Įstatymų reikalavimų ir tik Statybos darbų vykdymo tikslais. Rangovas neturi teisės be išankstinio rašytinio Užsakovo sutikimo statybvietėje apgyvendinti žmones arba suteikti jiems teisę naudotis statybvietėje esančiomis patalpomis kitais tikslais, nei susijusiais su Statybos darbų vykdymu. Už kiekvieną šių reikalavimų pažeidimą Rangovas privalo sumokėti Užsakovui Specialiosiose sąlygose nurodyto dydžio baudą.
  9. Vykdydamas Statybos darbus Rangovas privalo tvarkingai laikyti ar sandėliuoti Statybos produktus, Įrenginius ir Priemones, o nereikalingus ar perteklinius jų kiekius nedelsdamas pašalinti iš statybvietės. Rangovas privalo kasdien valyti statybvietę ir kitas teritorijas, užterštas dėl Statybos darbų vykdymo. Rangovas privalo iš statybvietės pašalinti statybines ir kitokias atliekas, teršalus ir kitokias aplinkai pavojingas medžiagas, kurios gali susidaryti vykdant Statybos darbus, bei tinkamai pildyti tokių atliekų ir medžiagų apskaitos ir sutvarkymo dokumentaciją.
  10. Užbaigęs Statybos darbus arba Sutarties nutraukimo atveju Rangovas privalo sutvarkyti ir išvalyti statybvietę, pašalinti iš jos viską, kas nėra Statybos darbų rezultatai, taip pat sutvarkyti ir išvalyti Objektą. Tol, kol Rangovas neįvykdo šios sąlygos, Užsakovas turi teisę atsisakyti priimti statybvietę.
  11. Rangovas privalo grąžinti Užsakovui statybvietę pagal statybvietės perdavimo-priėmimo aktą (pagal priede Nr. 6) tuo pačiu metu, kai Rangovas perduoda Užsakovui visus Darbus pagal Darbų perdavimo-priėmimo aktą. Tuo atveju, kai Rangovas perduoda Užsakovui Dalį pagal tos Dalies Darbų perdavimo-priėmimo aktą, Rangovas privalo grąžinti Užsakovui statybvietės dalį, kurioje yra ta Dalis ir kuri yra reikalinga tam, kad Užsakovas galėtų tinkamai naudotis ta Dalimi.
  12. Rangovas privalo į statybvietę leisti patekti ir joje būti tik Rangovo personalui ir Užsakovo personalui. Rangovas atsako už statybvietės apsaugą nuo neteisėto pašalinių asmenų patekimo.
  13. Tuo atveju, kai statybvietėje turės vykdyti darbus ar vykdyti kitą veiklą Subtiekėjai arba tretieji asmenys, Rangovas privalo paskirti saugos ir sveikatos koordinatorių (-ius), kurio nurodymai yra privalomi Rangovo, Užsakovo ir Užsakovo nurodytų trečiųjų asmenų personalui. Paskyrimas turi būti įforminamas raštiškai (įsakymu, potvarkiu, susitarimo protokolu, ar kitu vietiniu (lokaliniu) teisės aktu) apie tai informuojant Užsakovą ir pateikiant atitinkamo dokumento kopiją.
  14. Jei Darbus atlieka tik Rangovas, o saugos ir sveikatos koordinatorius neskiriamas, Rangovas privalo skirti Rangovą atstovaujantį asmenį darbuotojų saugos ir sveikatos klausimais. Rangovo paskirtas atsakingas asmuo instruktuoja Rangovo darbuotojus saugos klausimais.
  15. Jeigu nėra galimybės laikinai atskirti dalį statybvietės Užsakovo arba trečiųjų asmenų darbų ar kitos veiklos vykdymui, Rangovas privalo vykdyti Užsakovo užduotyje, Statinio projekte ir Rangovo pagal Įstatymus parengtame statybos darbų technologijos projekte nustatytus reikalavimus, susijusius su kelių rangovų ar kitų asmenų veikimu bendroje statybvietėje, taip pat vykdyti Užsakovo paskirto saugos ir sveikatos koordinatoriaus nurodymus bei reikalavimus.
  16. Jeigu Užsakovas bet kuriuo metu pastebi, kad vykdomų Darbų kokybėje yra trūkumų, kurie kelia pavojų darbuotojų saugos ir sveikatai, darbo saugai ir aplinkos ar turto saugumui, Užsakovas turi teisę pareikalauti Rangovo nedelsiant, bet ne vėliau nei per 3 (tris) darbo valandas nuo atitinkamo pranešimo gavimo, sustabdyti vykdomų Darbų ar jų dalies vykdymą. Vykdomi Darbai sustabdomi iki tol, kol Rangovas neužtikrins žmonių sveikatos, darbuotojų saugos ir aplinkos ar turto saugumo. Pašalinęs priežastis Rangovas privalo raštu kreiptis į Užsakovą, prašydamas leidimo pratęsti Darbų vykdymą.
  17. Jeigu Rangovas ar Rangovo personalas statybvietėje randa dirbinių ar kitų vertingų daiktų, taip pat kitų istorinę, kultūrinę arba archeologinę vertę turinčių daiktų ar jų liekanų, Rangovas privalo nedelsdamas apie tai informuoti Užsakovą ir perduoti visus radinius saugoti Užsakovui. Rangovas privalo imtis deramų atsargumo priemonių, kad Rangovo personalas arba kiti asmenys tokių radinių nepašalintų arba nepadarytų jiems žalos.
  18. Jeigu Rangovas ar Rangovo personalas statybvietėje randa arba įtaria radęs sprogmenų arba žmogaus palaikų, Rangovas privalo nedelsdamas sustabdyti veiklą toje statybvietės dalyje, apie tai informuoti Užsakovą bei policiją ir imtis deramų saugumo priemonių.
  19. Rangovas privalo įvykdyti ir užbaigti Darbus pagal Sutarties ir Įstatymų reikalavimus bei Rangovo statybos taisykles ir pašalinti visus Statybos darbų, Statybos produktų bei Įrenginių defektus.
  20. Rangovas atsako už visų Rangovo veiksmų ir Statybos darbų metodų tinkamumą, saugumą ir stabilumą. Užsakovo personalo prašymu Rangovas privalo pateikti jam informaciją apie Statybos darbų vykdymo metodus ir technologijas.
  21. Rangovas privalo aprūpinti statybą visu reikiamu Rangovo personalu, visais Statybos produktais, Įrenginiais, Priemonėmis, paslaugomis ir kitais dalykais, kurių reikia tam, kad būtų galima tinkamai ir laiku vykdyti ir užbaigti Statybos darbus, Objektą ir kitas Rangovo pareigas pagal Sutartį bei pašalinti defektus (išskyrus tai, ką pagal Užsakovo užduotį ir Statinio projektą privalo patiekti Užsakovas).
  22. Rangovas privalo užtikrinti, kad, vykdydami Darbus, Rangovas, Rangovo personalas ir Subrangovai visą laiką turėtų Įstatymuose ir Sutartyje reikalaujamą profesinę kvalifikaciją bei ją patvirtinančius dokumentus, taip pat turėtų Įstatymų arba Prekių gamintojų ar tiekėjų reikalaujamus turėti dokumentus, patvirtinančius jų kvalifikaciją ir teisę vykdyti bei užbaigti Statybos darbus naudojant tas Prekes.
  23. Rangovas privalo ne vėliau nei prieš 3 darbo dienas informuoti Užsakovą apie planuojamą Statybos darbų statybvietėje pradžią nurodyti pasamdytą arba paskirtą statinio statybos vadovą tam, kad apie tai galima būtų informuoti Valdžios institucijas. Pasikeitus statybos vadovui, Rangovas privalo apie tai informuoti Užsakovą ne vėliau nei per 3 darbo dienas po naujo vadovo pasamdymo arba paskyrimo dienos.
  24. Įstatymuose, Užsakovo užduotyje arba Statinio projekte numatytais atvejais Rangovas, prieš pradėdamas Statybos darbus statybvietėje, privalo parengti statybos darbų technologijos projektą ir pateikti jį peržiūrėti bei patvirtinti Techniniam prižiūrėtojui nustatyta tvarka. Rangovas turi teisę pradėti vykdyti Statybos darbus statybvietėje tik po to, kai iš Techninio prižiūrėtojo gauna statybos darbų technologijos projekto patvirtinimą.
  25. Rangovas atsako už tai, kad vykdant Statybos darbus būtų tinkamai ir laiku pildomas statybos darbų žurnalas ir jame būtų fiksuojama Statybos darbų eiga ir visi su Statybos darbais susiję įvykiai. Statybos darbų žurnalas turi būti pildomas vadovaujantis Įstatymų nustatyta tvarka ir Techninio prižiūrėtojo (jei toks privalomas) nurodymais bei reikalavimais. Statybos darbų žurnalas turi būti pildomas nuo Statybos darbų pradžios iki pabaigos.
  26. Rangovas privalo pakviesti Techninį prižiūrėtoją patikrinti visus paslėptus Statybos darbus ir paslėptas statinio konstrukcijas, nepradėjęs vykdyti toliau numatytų Statybos darbų. Paslėpti Statybos darbai ir paslėptos konstrukcijos gali būti uždengtos kitais Statybos darbais ar konstrukcijomis arba kitu būdu tik po to, kai juos patikrina Techninis prižiūrėtojas ir pasirašo paslėptų darbų patikrinimo aktą arba laikančiųjų konstrukcijų priėmimo aktą.
  27. Rangovas įsipareigoja iš anksto bent prieš 2 darbo dienas informuoti Techninį prižiūrėtoją apie numatomą Statybos darbų ar konstrukcijų uždengimą. Jeigu Rangovas nepraneša Techniniam prižiūrėtojui arba nesuteikia jam galimybės patikrinti uždengiamus Statybos darbus ar konstrukcijas, Rangovas Techninio prižiūrėtojo reikalavimu privalo savo sąskaita atidengti uždengtus Statybos darbus bei konstrukcijas ir vėl juos uždengti po to, kai Techninis prižiūrėtojas užbaigia tokių Statybos darbų ar konstrukcijų patikrinimą. Toks paslėptų Statybos darbų ar konstrukcijų atidengimas Techninio prižiūrėtojo reikalavimu nesuteikia Rangovui teisės nesilaikyti Darbų terminų. Jeigu Techninis prižiūrėtojas, gavęs laiku išsiųstą Rangovo pranešimą, neatvyksta Rangovo nurodytu laiku patikrinti uždengiamų Statybos darbų ar konstrukcijų ir dėl to Darbai vėluoja, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  28. Rangovas atsako už tai, kad užbaigti Statybos darbai ir (arba) užbaigtas Objektas atitiktų visus Sutarties reikalavimus, Įstatymus, Rangovo statybos taisykles, Statybos produktų ir Įrenginių tiekėjų instrukcijas ir būtų tinkamas naudoti pagal paskirtį.
  29. Rangovas atsako už visų galiojančių saugos, saugaus darbo, darbo higienos, priešgaisrinės saugos ir aplinkos apsaugos statybvietėje reikalavimų laikymąsi.
  30. Rangovas atsako už visų asmenų, teisėtai esančių statybvietėje, saugumą.
  31. Rangovas privalo aprūpinti kolektyvinėmis (jeigu yra poreikis) ir asmeninėmis apsaugos priemonėmis (vykdant darbus autotransporto judėjimo zonoje, kranų darbo zonoje – ne žemesnės nei 2-os klasės gerai matomomis įspėjamosiomis liemenėmis arba gerai matomais įspėjamaisiais darbo drabužiais), bei bus vykdoma jų dėvėjimo kontrolė, aprūpinti pirmosios pagalbos rinkiniais, pirminėmis gaisro gesinimo priemonėmis, tvarkingomis darbo priemonėmis, profesinė rizika darbuotojų darbo vietose bus įvertinta. Rangovas savo lėšomis įrengia saugias darbo vietas savo darbuotojams ar pasitelktiems tretiesiems asmenims, vykdo darbo organizavimo kontrolę;
  32. Statybvietėje nebūtų asmenų apsvaigusių nuo alkoholio, narkotinių, toksinių ir (arba) psichotropinių medžiagų bei būtų periodiškai tikrinamas statybvietėje esančių asmenų blaivumas. Neblaivumui ar apsvaigimui nuo psichiką veikiančių medžiagų nustatyti, gali būti privalomai naudojamos techninės priemonės (alkotesteriai ir kt.).
  33. Rangovas įsipareigoja iki Statybos darbų pradžios:
      1. parengtame statybos darbų technologijos projekte numatyti konkrečias priemones, užtikrinančios darbuotojų saugą ir sveikatą, eismo saugą, priešgaisrinę saugą, aplinkosaugą Statybos darbų metu;
      2. su Užsakovu įforminti ir gauti aktą-leidimą, kuriame Užsakovo numatytos priemonės, užtikrinančios darbuotojų saugą ir sveikatą;
      3. darbų vykdymui pavojingose zonose, kuriose nuolat veikia ar gali veikti (atsirasti) rizikos veiksniai, nepriklausantys nuo atliekamų darbų pobūdžio, išduoti paskyrą-leidimą, leidimą atlikti ugnies darbus (jei tokie darbai bus vykdomi), kurių kopijas pateikti Užsakovui.
  34. pateikti Užsakovui pasitelkiamų trečiųjų asmenų (Subrangovų) sąrašą ir darbo eigoje nuolat informuoti Užsakovą apie pasikeitusius trečiuosius asmenis (Subrangovus).
  35. Rangovas turi nedelsiant pranešti Užsakovui Sutartyje nurodytu telefonu ir per 1 darbo dieną visą informaciją pateikti elektroniniu paštu info@grinda.lt apie bet kokį nelaimingą įvykį, sužeidimą arba incidentą, apie žalą, daromą ar padarytą Užsakovo ar Rangovo personalui, tretiesiems asmenims ar turtui.
  36. Rangovas atsako prieš Užsakovą ir trečiuosius asmenis už tai, jog neužtikrino, kad į statybvietę neteisėtai nepatektų asmenys.
  37. Rangovas privalo vykdyti Statybos darbus statybvietėje. Rangovas privalo užtikrinti, kad Rangovo personalas ir Priemonės neperžengtų statybvietės ribų ir neteisėtai nepatektų į gretimas teritorijas.
  38. Statybos darbai turi būti vykdomi taip, kad Užsakovo ir trečiųjų asmenų gyvenimo ir veiklos sąlygos, kurias jie turėjo iki Statybos darbų pradžios, visą laiką atitiktų Įstatymų nustatytus reikalavimus, taip pat kad Užsakovui nebūtų trukdoma vykdyti savo veiklos, išskyrus taip ir tiek, kiek yra numatyta Užsakovo užduotyje ir Statinio projekte. Rangovas atsako už aplinkos, statinių ir kitų objektų, esančių už statybvietės ribų, apsaugą nuo neigiamo poveikio, kurį gali sąlygoti Statybos darbų vykdymas, už šalia statybvietės gyvenančių, dirbančių, judančių ar būnančių asmenų (tarp jų – Užsakovo personalo) ir jų turto apsaugą nuo Statybos darbų keliamo pavojaus ir kitokio neigiamo poveikio (taršos, atliekų, triukšmo, vibracijos, kvapų, kliūčių sudarymo ir pan.). Rangovas privalo imtis visų būtinų aplinkos apsaugos priemonių (statybvietėje ir už jos ribų), kad sumažintų Statybos darbų sukeliamą neigiamą poveikį žmonėms bei turtui.
  39. Rangovas privalo gauti visus būtinus leidimus, suteikiančius teisę naudotis viešaisiais keliais, pakeisti eismo tvarką juose ir (arba) vykdyti būtiną su Statybos darbais susijusią veiklą už statybvietės ribų.
  40. Rangovas turi teisę vykdyti Statybos darbus statybvietėje visomis dienomis ir visomis valandomis, jeigu kitaip nenurodyta Specialiosiose sąlygose.
  41. Jeigu Specialiosiose sąlygose yra nurodytos darbo dienos ir (arba) darbo valandos, Rangovas turi teisę vykdyti Statybos darbus statybvietėje tik Specialiosiose sąlygose nurodytomis darbo dienomis ir (arba) darbo valandomis. Rangovas turi teisę vykdyti Statybos darbus ar kitus veiksmus statybvietėje kitu laiku tik gavęs Užsakovo sutikimą arba jeigu yra neatidėliotinai būtina atlikti konkrečius Statybos darbus arba veiksmus Užsakovo interesais tam, kad būtų apsaugotos žmonių gyvybės ir sveikata, arba nežūtų ir nebūtų sugadintas Objektas ar kitas turtas.
  42. Rangovas atsako už tai, kad visą laiką, kai statybvietėje yra vykdomi Statybos darbai, juos prižiūrėtų reikiamą kvalifikaciją ir patirtį turintys statinio statybos vadovas ir pakankamas skaičius statinio statybos bendrųjų ir specialiųjų darbų vadovų, kurie privalo nuolat kontroliuoti, kad Statybos darbai būtų atliekami kokybiškai, pagal Statinio projektą, statybą leidžiantį dokumentą (o tais atvejais, kai statybą leidžiantis dokumentas nėra privalomas, tačiau pagal Įstatymus yra privalomi trečiųjų asmenų rašytiniai sutikimai – pagal tokius sutikimus ir jų sąlygas, jei tokios buvo nustatytos), Įstatymų ir Sutarties reikalavimus.
  43. Rangovas privalo sudaryti galimybes Užsakovo personalui apžiūrėti, fotografuoti, filmuoti ir kitaip fiksuoti, tikrinti, matuoti ir išbandyti Statybos produktus, Įrenginius (jų dalis) bei Statybos darbų kokybę jų gamybos (kiek tai nepažeidžia gamintojų teisių ir interesų) ar statybos metu, tuo tikslu suteikti Užsakovo personalui priėjimą, leidimus, darbų saugos priemones, instrumentus ir kitas reikiamas priemones bei tinkamos kvalifikacijos darbininkus kiekvieną kartą, kai jų reikia siekiant patikrinti, kad Statybos darbai vykdomi laikantis Sutarties ir Įstatymų reikalavimų.
  44. Užsakovas, Statinio projekto vykdymo priežiūros vadovas arba Techninis prižiūrėtojas turi teisę nurodyti Rangovui iš statybvietės arba Objekto pašalinti bet kokį Įstatymų ar Sutarties neatitinkantį Statybos produktą ar Įrenginį ir jį pakeisti tinkamu, perdaryti bet kokius Įstatymų ar Sutarties neatitinkančius Statybos darbus, atlikti darbus ar veiksmus, kuriuos būtina skubiai atlikti, siekiant apsaugoti žmonių gyvybes ir sveikatą, arba apsaugoti Objektą ar kitą turtą nuo žuvimo ar sugadinimo. Tokius nurodymus Rangovas privalo įvykdyti per protingą nurodyme nustatytą laiką (jei toks yra nustatytas). Rangovui neįvykdžius nurodymų, Užsakovas turi teisę Rangovo sąskaita pasitelkti kitus asmenis atlikti tokius Statybos darbus ar veiksmus.
  45. Rangovas privalo įrengti reikiamus laikinus energijos, vandens tiekimo ar ryšio tinklus, laikinus statinius ir patalpas, laikinus kelius ir apsirūpinti Statybos darbų vykdymui reikiamos energijos, vandens tiekimo ir ryšio paslaugų tiekimu statybvietėje.
  46. Užsakovo užduotyje arba Statinio projekte numatytais atvejais ir tvarka laikinus energijos, vandens tiekimo ar ryšio tinklus gali įrengti Užsakovas arba Užsakovas gali suteikti Rangovui prisijungimus prie esamų tinklų, suteikti Rangovui energijos, vandens tiekimo ar ryšio paslaugas, patalpas ir kitas Užsakovo užduotyje arba Statinio projekte numatytas paslaugas ar priemones. Tokiu atveju Užsakovas gali teikti tokias paslaugas ir priemones savo sąskaita arba Užsakovo užduotyje turi būti numatyti tokių paslaugų įkainiai, priemonių kainos, apskaitos ir apmokėjimo tvarka.
  47. Užsakovo užduotyje numatytais atvejais ir tvarka Rangovas privalo suteikti laikinas patalpas ir darbo priemones Užsakovo personalui.
  48. Rangovas privalo iki Darbų pabaigos išmontuoti ir pašalinti jo įrengtus laikinus energijos, vandens tiekimo ar ryšio tinklus, laikinus statinius ir patalpas, laikinus kelius ir sutvarkyti jų buvimo vietas pagal Įstatymų, Užsakovo užduoties ir Statinio projekto reikalavimus, o nesant tokių reikalavimų – atkurti atitinkamos teritorijos būklę, buvusią iki pradedant Statybos darbus.
  49. Rangovas privalo įsivertinti galimus maršrutus ir kelius privažiavimui prie statybvietės, jų tinkamumą, būklę ir naudojimo sąlygas bei kaštus, taip pat atsakyti už jiems padarytą žalą ar reikalavimų, taikomų naudojimuisi tais keliais, nesilaikymą.
  50. Rangovas atsako už saugaus eismo užtikrinimą statybvietėje esančiuose takuose ir keliuose, taip pat už vykdant Statybos darbus naudojamų kelių ir takų priežiūrą, valymą ir plovimą tokia apimtimi, kad būtų panaikintas neigiamas poveikis statybvietės ir (arba) gretimų teritorijų būklei, buvusiai Sutarties sudarymo metu, kurį sąlygojo Statybos darbų vykdymas.
  51. Rangovas Statybos darbams privalo naudoti tik naujus, kokybiškus, tinkamai sukomplektuotus Statybos produktus ir Įrenginius, kurie atitinka visus Įstatymuose, Užsakovo užduotyje, Statinio projekte ir Rangovo pasiūlyme nurodytus reikalavimus, yra tinkami numatytai paskirčiai ir neturi jokių defektų.
  52. Rangovas privalo vykdyti visus Statybos darbus naudodamas tokius Statybos produktus, kurių eksploatacinės savybės Objekto ekonomiškai pagrįstu tarnavimo laikotarpiu užtikrintų esminius statinių reikalavimus, numatytus Statybos produktų reglamente (ES) Nr. 305/2011.
  53. Jeigu Įstatymai reikalauja, kad Statybos produktai turėtų eksploatacinių savybių deklaracijas, o Įrenginiai – atitikties deklaracijas, Rangovas privalo pateikti tokias deklaracijas lietuvių kalba arba su vertimu į lietuvių kalbą kartu su atitinkamais Statybos produktais ir Įrenginiais.
  54. Rangovas atsako už tai, kad visos Prekės ir jų vežėjai atitiktų kilmės šalies reikalavimus, nurodytus Užsakovo užduotyje (jeigu nurodyta), ir nebūtų perkamos, importuojamos arba gabenamos vežėjų iš šalių, iš kurių yra draudžiama pirkti ar importuoti prekes arba gabenimo paslaugas pagal tarptautines sankcijas ir ribojamąsias priemones, įgyvendinamas Lietuvos Respublikoje.
  55. Rangovui tenka visa Statybos produktų ir Įrenginių eksporto ir importo procedūrų atlikimo, muitų ir importo mokesčių sumokėjimo, transportavimo ir pristatymo į statybvietę rizika ir kaštai. Rangovas atsako už Statybos produktų bei Įrenginių iškrovimą bei sandėliavimą.
  56. Jeigu Užsakovo užduotyje arba Statinio projekte yra įvardyti pagrindiniai Statybos produktai ir Įrenginiai, Rangovas privalo suderinti su Užsakovu jų pavyzdžius prieš užsakydamas ar nupirkdamas tokius Statybos produktus ar Įrenginius, išskyrus tuos atvejus, kai konkretūs Statybos produktai ar Įrenginiai yra nurodyti Rangovo pasiūlyme arba yra gaminami unikalūs Statybos produktai ar Įrenginiai Statybos darbų vykdymui.
  57. Rangovas privalo sandėliuoti ir saugoti Statybos produktus ir Įrenginius pagal jų gamintojų ar tiekėjų nurodymus ir tokiomis sąlygomis, kad nebūtų pakenkta Statybos produktams ar Įrenginiams.
  58. Kiekvienas Rangovo patiektų Statybos produktų ir Įrenginių vienetas tampa Užsakovo nuosavybe nuo ankstesniosios iš šių aplinkybių: (i) kai Statybos produktai ir Įrenginiai yra panaudojami vykdant Statybos darbus ir tampa Objekto sudėtine dalimi arba (ii) kai Sutartyje numatytais atvejais Užsakovas atsiskaito už tuos Statybos produktus ir Įrenginius su Rangovu. Įrenginiai ir kiti daiktai, kuriuos Rangovas privalo pateikti Užsakovui pagal Sutartį ir kurie netampa Objekto sudėtine dalimi, tampa Užsakovo nuosavybe kai Rangovas juos perduoda, o Užsakovas priima pagal perdavimo-priėmimo aktą ar kitą rašytinį dokumentą ir kai Užsakovas atsiskaito už tuos Įrenginius ar kitus daiktus su Rangovu.
  59. Iki to momento, kai Rangovas privalo perleisti Statybos produktus, Įrenginius ar kitus daiktus Užsakovo nuosavybėn, Rangovas privalo įgyti nesuvaržytą ir neapribotą asmeninę nuosavybės teisę į tuos Statybos produktus, Įrenginius ar kitus daiktus. Rangovas privalo garantuoti Užsakovui, kad jokie tretieji asmenys neturi jokių teisių ar pretenzijų į Statybos produktus, Įrenginius ar kitus daiktus, Užsakovui perleidžiama nuosavybės teisė į Statybos produktus, Įrenginius ar kitus daiktus yra neatimta ir neapribota.
  60. Rangovas turi teisę pakeisti bet kokius Statybos produktų ir Įrenginių vienetus naujais iki Statybos darbų, kuriuose panaudoti tokie Statybos produktai ir Įrenginiai, perdavimo Užsakovui pagal Darbų perdavimo-priėmimo aktą, taip pat šalindamas defektus; pašalinti Statybos produktų ir Įrenginių vienetai tampa Rangovo nuosavybe, kai yra pakeičiami naujais.
  61. Rangovui tenka visa Statybos produktų ir Įrenginių (įskaitant Užsakovo patiektus Statybos produktus ir Įrenginius) praradimo arba sugadinimo rizika iki Objekto, kurio sudėtine dalimi tapo tie Statybos produktai ar Įrenginiai, Darbų perdavimo-priėmimo akto sudarymo arba iki tų Statybos produktų ir Įrenginių perdavimo Užsakovui Sutartyje numatytais atvejais pagal perdavimo-priėmimo aktą ar kitą rašytinį dokumentą. Įrenginių ir kitų daiktų, kuriuos Rangovas privalo pateikti Užsakovui pagal Sutartį ir kurie netampa Objekto sudėtine dalimi, praradimo arba sugadinimo rizika tenka Rangovui iki to momento, kai Rangovas juos perduoda, o Užsakovas priima pagal perdavimo-priėmimo aktą ar kitą rašytinį dokumentą.
  62. Užsakovo užduotyje numatytais atvejais Rangovas privalo iki Darbų perdavimo instruktuoti Užsakovo personalą, kaip naudoti ir prižiūrėti Objektą, jo inžinerines sistemas, įrangą, prietaisus, įtaisus, kitus panašius dalykus bei Įrenginius. Prieš pradėdamas mokymus, Rangovas privalo parengti ir suderinti su Užsakovu mokymų medžiagą ir kitus dokumentus. Rangovas privalo vykdyti mokymus pagal Šalių iš anksto suderintą tvarką ir grafiką.
  63. Užsakovo užduotyje, Statinio projekte ir (arba) Įstatymuose numatytais atvejais Rangovas privalo iki Darbų perdavimo atlikti Statybos darbų, Objekto, jo sudėtinių dalių ir Įrenginių bandymus, išskyrus bandymus, kuriuos pagal Įstatymus ir Užsakovo užduotį turi atlikti pats Užsakovas arba tretieji asmenys.
  64. Rangovas privalo parengti kiekvieno bandymo vykdymo aprašą ir bandymų rezultatų protokolo formą ir ne vėliau nei likus 30 dienų (arba kitam Užsakovo užduotyje nurodytam terminui) iki bandymo pradžios pateikti juos suderinti Užsakovui ir Techniniam prižiūrėtojui.
  65. Rangovas privalo atlikti bandymus tik pagal bandymo vykdymo aprašą, suderintą su Užsakovu ir Techniniu prižiūrėtoju, o bandymų rezultatus užfiksuoti bandymų rezultatų protokole, kurio forma suderinta su Užsakovu ir Techniniu prižiūrėtoju.
  66. Rangovas privalo suderinti bandymų laiką ir vietą su Užsakovu ir Techniniu prižiūrėtoju. Rangovas privalo sudaryti sąlygas stebėti bandymus Užsakovo personalui, Techniniam prižiūrėtojui ir kompetentingoms Valdžios institucijoms, jeigu jos pareiškia pageidavimą stebėti bandymus.
  67. Jeigu Užsakovas suderintu laiku neatvyksta stebėti bandymų, Rangovas turi teisę vykdyti bandymus nedalyvaujant Užsakovui.
  68. Jeigu Techninis prižiūrėtojas suderintu laiku neatvyksta stebėti bandymų, Rangovas privalo suderinti su Užsakovu ir Techniniu prižiūrėtoju naują bandymų laiką.
  69. Jeigu Rangovas negali vykdyti bandymų suderintu su Užsakovu ir Techniniu prižiūrėtoju laiku dėl priežasčių, už kurias Rangovas neatsako, Rangovas privalo suderinti su Užsakovu ir Techniniu prižiūrėtoju naują bandymų laiką.
  70. Jeigu Darbai vėluoja dėl bandymo laiko perkėlimo dėl priežasčių, už kurias atsako Užsakovas ar Techninis prižiūrėtojas, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  71. Jeigu Rangovas nevykdo bandymų suderintu su Užsakovu ir Techniniu prižiūrėtoju laiku arba jeigu Rangovas dėl nepatenkinamų bandymų rezultatų vykdo pakartotinius bandymus ir dėl to Užsakovas patiria išlaidų, Rangovas privalo atlyginti tokias Užsakovo išlaidas per 15 dienų po Užsakovo rašytinio pareikalavimo.
  72. Tuo atveju, kai gaunami teigiami bandymų rezultatai, Rangovas privalo pateikti Užsakovui bandymų rezultatų protokolą, kuris turi būti pasirašytas Rangovo ir patvirtintas Techninio prižiūrėtojo.
  73. Jeigu gaunami neigiami bandymų rezultatai, Rangovas privalo ištaisyti Statybos darbų, Statybos produktų, Įrenginių ar Objekto defektus, perdaryti bet kokius Įstatymų ar Sutarties neatitinkančius Statybos darbus, pakeisti naujais Statybos produktus ar Įrenginius, kurie neatitinka Sutarties ar Įstatymų reikalavimų, atlikti reikiamus paleidimo-derinimo darbus ir pakartoti bandymus.
  74. Rangovas privalo leisti Užsakovui arba Užsakovo nurodytiems tretiesiems asmenims iš anksto su Rangovu suderintu laiku atlikti bandymus, taip pat Užsakovo prašymu ir už Šalių sutartą atlygį suteikti Rangovo turimus instrumentus, prietaisus, įrenginius, kitas priemones ir darbuotojus, kurių gali reikėti tokiems bandymams atlikti.
  75. Jeigu Rangovas nesudaro sąlygų Užsakovui arba tretiesiems asmenims atlikti bandymų su Rangovu suderintu laiku ir dėl to Užsakovas patiria išlaidų, Rangovas privalo atlyginti tokias Užsakovo išlaidas per 15 dienų po Užsakovo rašytinio pareikalavimo.
  76. Jeigu Darbai vėluoja dėl to, jog Užsakovas arba tretieji asmenys vėluoja atlikti bandymus, Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  77. Jeigu Užsakovas arba Užsakovo nurodyti tretieji asmenys atlieka bandymus arba jeigu yra vykdomas bandomasis naudojimas, dalyvaujant Užsakovo personalui, negali būti laikoma, kad Užsakovas priėmė Statybos darbus ar Darbus arba perėmė Objektą.
  78. Jeigu nepavyksta pasiekti teigiamų bandymų rezultatų, Užsakovas turi teisę savo nuožiūra nuspręsti:
      1. priimti Statybos darbus ir sumažinti Sutarties kainą Užsakovo užduotyje nurodytu būdu arba tokia suma, kiek sumažėja Statybos darbų vertė Užsakovui dėl to, jog bandymų rezultatai yra neigiami; arba
      2. Statybos darbų dalį, kurios bandymų rezultatai yra neigiami, laikyti neatliktais Statybos darbais ir priimti likusius Statybos darbus, o Statybos darbų dalies, kurios bandymų rezultatai yra neigiami, atžvilgiu nutraukti Sutartį; arba
      3. jeigu Objektas negali būti naudojamas pagal Sutartyje numatytą paskirtį, nutraukti Sutartį dėl esminio Sutarties pažeidimo, atsisakyti priimti visus Statybos darbus ir už juos sumokėti, reikalauti Rangovo grąžinti sumokėtą Sutarties kainos dalį ir sumokėti už ją 5% metines palūkanas, skaičiuojamas nuo Sutarties kainos dalies sumokėjimo Rangovui dienos iki grąžinimo Užsakovui dienos (įskaitytinai), taip pat reikalauti Rangovo išardyti ir pašalinti Statybos darbus bei sutvarkyti statybvietę.
  79. Sutarties vykdymui Rangovas neturi teisės sudaryti darbo, ar kitokių sutarčių su Užsakovo personalu taip pat bet kokiais kitais pagrindais pasitelkti Užsakovo personalą Sutarties vykdymui be abipusio raštiško susitarimo su Užsakovu. Šio punkto pažeidimas laikomas esminiu Sutarties pažeidimu, ir Užsakovas turi teisę Sutartyje nustatyta tvarka vienašališkai nutraukti Sutartį prieš terminą, bet tai neatleidžia Rangovo nuo prievolių ir atsakomybės pagal Sutartį.

1. **SKYRIUS**

**DARBŲ TERMINAI**

* 1. Rangovas privalo vykdyti Darbus laikydamasis Darbų terminų, nurodytų Specialiosiose sąlygose:
     1. vykdyti Darbus laikydamasis Etapų terminų (jei tokie numatyti);
     2. užbaigti Objekto (Dalies) Darbus iki Darbų (Dalies) Galutinio termino.
  2. Rangovas privalo per Specialiosiose sąlygose arba per kitą Užsakovo užduotyje nurodytą terminą parengti ir pateikti Užsakovui Grafiką, kuriame turi numatyti Darbų vykdymo eiliškumą ir tarpusavio priklausomybę, laikydamasis Darbų Galutinio termino (Dalių Galutinių terminų) ir Etapų terminų.
  3. Grafike turi būti nurodytas tiek Statybos darbų, tiek ir Šalių pagal Sutartį atliekamų veiksmų, reikalingų Statybos darbų atlikimui, (tokių kaip projektavimas, Užsakovo organizuojama Darbo projekto dalių ekspertizė, esminių Statybos produktų ir Įrenginių gamyba, patikrinimas, pristatymas į statybvietę (įskaitant Statybos produktus ir Įrenginius, kuriuos tiekia Užsakovas), statybos, montavimo darbai, paleidimo-derinimo darbai, bandymai (įskaitant Užsakovo atliekamus bandymus), mokymai Užsakovo personalui ir pan., jeigu šie veiksmai nurodyti Užsakovo užduotyje arba Statinio projekte) vykdymo tvarkaraštis, taip pat turi būti pažymėta, kurie Darbai ar Užsakovo atliekami veiksmai gali būti vykdomi lygiagrečiai, o kurie gali būti vykdomi tik numatytu eiliškumu.
  4. Jeigu Darbai atsilieka nuo Grafiko, Rangovas privalo atnaujinti Grafiką taip, kad nebūtų pažeisti Darbų terminai, ir pateikti Užsakovui paaiškinimus, kokiais būdais Rangovas paspartins Darbus (pvz., pailgins darbo valandas ar pamainų skaičių, padidins Rangovo personalo skaičių, padidins Priemonių skaičių ar pakeis Priemones kitokiomis, darys Statybos darbus lygiagrečiai ir pan.). Atnaujintame Grafike turi būti pažymėti visi atnaujinimai tokiu būdu, kad būtų lengva juos pastebėti. Ši sąlyga netaikoma, kai Rangovas įgyja teisę į Darbų terminų pratęsimą, – tokiu atveju Rangovas turi atnaujinti Grafiką, atsižvelgdamas į pratęstų Darbų terminus.
  5. Jeigu Rangovas vėluoja pateikti Grafiką arba atnaujintą Grafiką per nurodytą terminą po to, kai Užsakovas arba Techninis prižiūrėtojas paprašo atnaujinti Grafiką, ir dėl to Užsakovas negali planuoti savo veiklos Grafiko pagrindu, Užsakovas turi teisę pareikalauti, kad Rangovas sumokėtų Specialiosiose sąlygose nurodyto dydžio baudą už kiekvieną vėlavimo dieną.
  6. Rangovas turi teisę netrukdomas vykdyti Darbus iki Darbų terminų pabaigos. Jeigu atsiranda žemiau išvardytos aplinkybės, kurios trukdo vykdyti Darbus ar jų dalį, Rangovas turi teisę į Darbų terminų pratęsimą tokia trukme, kiek dėl tokių aplinkybių poveikio faktiškai vėluoja Darbai:
     1. susidaro neįprastai nepalankios klimato sąlygos, tai yra, tokios sąlygos, kurios yra neaprašytos Sutarties dokumentuose ir kurių profesionalus bei patyręs statybos darbų rangovas negalėjo numatyti Pirkimo metu iki pasiūlymų pateikimo termino pabaigos, įvertinęs Lietuvoje viešai skelbiamus klimato duomenis ir prognozes;
     2. dėl Valdžios institucijų sprendimų ar kitų aplinkybių susidaro darbuotojų ar Prekių trūkumas, kurio profesionalus ir patyręs statybos darbų rangovas negalėjo numatyti Pirkimo metu iki pasiūlymų pateikimo termino pabaigos;
     3. Darbų vėlavimą sąlygoja Valdžios institucijų, energijos ar vandens tiekėjų sprendimai, veiksmai arba neveikimas, su sąlyga, kad Rangovas kruopščiai laikosi nustatytų Valdžios institucijų, energijos ir vandens tiekėjų nustatytų procedūrų ir terminų;
     4. Darbų vėlavimą sąlygoja Užsakovo, Užsakovo personalo ar 12.6.3 punkte nenurodytų trečiųjų asmenų, už kuriuos Rangovas neatsako, sprendimai, veiksmai arba neveikimas;
     5. kitos aplinkybės, įvardytos Sutartyje kaip suteikiančios teisę Rangovui reikalauti pratęsti Darbų terminus.
  7. Kiekvienu 12.6 punkte nurodytu atveju Šalys privalo veikti pagal nustatytus reikalavimus ir sudaryti Susitarimą dėl Darbų terminų pratęsimo.
  8. Jeigu Darbų vykdymas atsilieka nuo Grafiko ir (arba) esama Darbų vykdymo sparta yra per lėta, Rangovas privalo įgyvendinti Darbų paspartinimo priemones, skirtas panaikinti Darbų vėlavimą (pasitelkti daugiau Rangovo personalo, padidinti pamainų skaičių, taikyti kitokius darbo metodus ir pan.).
  9. Jeigu Rangovas praleidžia Darbų terminus, Rangovui taikomos Specialiosiose sąlygose nurodyto dydžio netesybos už kiekvieną vėlavimo dieną.
  10. Jeigu Rangovas praleidžia Darbų (Dalies) Etapo terminą, laikoma, kad tiek pat vėluoja visi Darbai (Dalis). Rangovui praleidus Etapo terminą, netesybos skaičiuojamos nuo Etapo termino pabaigos (neįskaitytinai) iki to Etapo Darbų pabaigos datos (įskaitytinai), nustatytos pagal statybos darbų žurnalą ir (arba) Atliktų darbų aktus. Jeigu vėluojantis Etapas sąlygoja paskesnių Etapų vėlavimą, turi būti vertinamas bendras visų Darbų (Dalies) vėlavimo terminas, kurį sąlygoja toks Etapų vėlavimas. Pavyzdžiui, jeigu Etapas vėluoja 2 savaites, o paskesnis Etapas vėluoja 3 savaites, laikoma, kad visi Darbai (Dalis) vėluoja iš viso 3 savaites.
  11. Jeigu Rangovas sumoka netesybas už Etapo termino praleidimą, tačiau paskesnį Etapą užbaigia laiku, Užsakovas privalo grąžinti Rangovui jo sumokėtas netesybas už Etapo termino praleidimą kartu su artimiausiu mokėjimu už Darbus, jeigu Užsakovo užduotyje nėra nurodyta, kad netesybos už konkretaus Etapo vėlavimą yra negrąžinamos.
  12. Netesybos už Darbų (Dalies) Galutinio termino praleidimą skaičiuojamos nuo Galutinio termino pabaigos (neįskaitytinai) iki Darbų pabaigos datos, nurodytos Darbų perdavimo-priėmimo akte.
  13. Rangovas neturi teisės reikalauti sumažinti netesybas už vėlavimą tuo pagrindu, kad jis iki Darbų (Dalies) Galutinio termino įvykdė dalį Darbų, kadangi šios Sutarties dalykas yra galutinis Darbų rezultatas, kuris yra nedalus.
  14. Rangovas privalo sumokėti Užsakovui netesybas už Darbų (Dalių) vėlavimą per 15 dienų nuo Užsakovo pareikalavimo. Užsakovas turi teisę išskaityti netesybas iš Rangovui mokėtinų sumų.
  15. Tuo atveju, kai Rangovas įgyja teisę į Darbų terminų pratęsimą, tačiau dėl kokių nors priežasčių Darbų terminai negali būti pratęsti, Darbų terminų praleidimas (tiek, kiek Rangovas įgijo teisę į Darbų terminų pratęsimą) nelaikomas Sutarties pažeidimu ir Užsakovas neturi teisės reikalauti Rangovo sumokėti netesybas už praleistus Darbų terminus.
  16. Užsakovas turi teisę sustabdyti visus Darbus arba Dalies Darbus, pranešdamas Rangovui, nurodydamas tikslų arba apytikslį terminą, kuriam sustabdo visus Darbus arba Dalies Darbus (jeigu įmanoma), ir nurodydamas sustabdymo priežastis. Sustabdymo priežastys gali būti:
      1. Užsakovui būtinas papildomas laikas įvykdyti viešojo pirkimo procedūras, kurių neįvykdžius negalima tęsti Darbų;
      2. sustabdytas arba nepakankamas Darbų finansavimas;
      3. kitos aplinkybės, kurios nebuvo žinomos Pirkimo vykdymo metu ir su kuriomis būtų susidūręs bet kuris rangovas ir (ar) užsakovas.
  17. Rangovas turi teisę sustabdyti Statybos darbus arba jų dalį, pranešdamas Užsakovui, per žiemos pertrauką (nuo gruodžio 15 d. iki kovo 15 d. arba per kitą Užsakovo užduotyje nurodytą žiemos pertraukos laiką), jeigu jos metu tokie Statybos darbai (ar jų dalis) negali būti atliekami pagal Darbų dokumentuose ar Įstatymuose jiems keliamus technologinius reikalavimus ir nustatytus sprendinius dėl netinkamų klimatinių sąlygų.
  18. Rangovas turi teisę sustabdyti visus Darbus arba Dalies Darbus, įspėdamas Užsakovą, jeigu Užsakovas vėluoja atsiskaityti pagal Sutartį ir neištaiso pažeidimo per 30 dienų po Rangovo rašytinio įspėjimo gavimo.
  19. Visų Darbų, ar Dalies, ar Statybos darbų sustabdymo atveju atitinkamų Darbų terminų skaičiavimas taip pat yra sustabdomas ir Rangovas privalo imtis reikiamų priemonių tinkamai sustabdyti Statybos darbus, apsaugoti Statybos darbus ir Prekes nuo jų būklės pablogėjimo, sugadinimo ar praradimo, taip pat vykdyti kitus Užsakovo nurodymus, įskaitant nurodymus atlaisvinti ir (arba) grąžinti statybvietę, sudaryti sąlygas Užsakovui ar jo nurodytiems tretiesiems asmenims vykdyti darbus statybvietėje ir pan. Jeigu Rangovas sustabdo dalį Statybos darbų ir tokių Statybos darbų nevykdymas nėra kliūtis laiku užbaigti visus Darbus, Darbų terminų skaičiavimas nestabdomas.
  20. Užsakovas privalo pranešti Rangovui apie Darbų sustabdymo priežasčių išnykimą arba numatomą išnykimo ir Darbų atnaujinimo terminą nedelsdamas, bet ne vėliau negu per 2 darbo dienas nuo sužinojimo apie tai.
  21. Po to, kai Užsakovas praneša Rangovui apie Darbų atnaujinimą arba nelieka pagrindo Rangovui stabdyti Darbus, Šalys privalo per įmanomai trumpiausią protingą laiką apžiūrėti, įvertinti ir užfiksuoti Statybos darbų, Statybos produktų bei Įrenginių būklę. Rangovas privalo kaip įmanoma greičiau atnaujinti Statybos darbus; sustabdytų Darbų terminų skaičiavimas atnaujinamas tą dieną, kada Rangovas atnaujina Statybos darbus. Rangovas privalo pirmiausiai savo sąskaita pašalinti nustatytus Statybos darbų, Statybos produktų bei Įrenginių defektus, atkurti pablogėjusią būklę ir praradimus.
  22. Jeigu dėl Darbų (ar jų dalies) sustabdymo Darbai vėluoja (tai yra, objektyviai reikia daugiau laiko užbaigti Darbus, nei kad dėl sustabdymo pailgėję Darbų terminai), Rangovas įgyja teisę reikalauti, kad tokia pat trukme, kiek faktiškai vėluoja Darbai, būtų pratęsti Darbų terminai.
  23. Jeigu visų Darbų arba Dalies Darbų sustabdymas trunka ilgiau nei 3 mėnesius, bet kuri Šalis turi teisę vienašališkai ne teismo tvarka nutraukti Sutartį (dėl visų Darbų arba dėl sustabdytosios Dalies), iš anksto prieš 30 dienų įspėdama kitą Šalį. Sutartis laikoma nutraukta kitą dieną po įspėjimo termino pabaigos, jeigu per įspėjimo terminą nėra atnaujinamas visų Darbų ar sustabdytosios Dalies vykdymas.

1. **SKYRIUS**

**DARBŲ PERDAVIMAS IR PRIĖMIMAS**

* 1. Darbai laikomi užbaigtais tuomet, kai yra įvykdytos visos šios sąlygos:
     1. Rangovas atliko ir užbaigė visus Darbus pagal Sutarties ir Įstatymų reikalavimus, pašalino visus nustatytus defektus, Rangovas pateikė Užsakovui visus Atliktų darbų aktus ir Užsakovas patvirtino visus Atliktų darbų aktus;
     2. Rangovas pateikė Užsakovui užpildytus statybos darbų žurnalus.
     3. Rangovas pateikė Užsakovui Medžiagų ir Įrengimų sertifikatus, atitikties deklaracijas, visas naudojimo instrukcijas (jeigu jų reikalaujama Užsakovo užduotyje);
     4. buvo atlikti visi Užsakovo užduotyje, Rangovo pasiūlyme ir Įstatymuose numatyti Darbų, Objekto, jo sudėtinių dalių ir Įrenginių bandymai, kurie turi būti atlikti iki Darbų perdavimo, ir buvo pasiekti teigiami bandymų rezultatai, taip pat Rangovas perdavė Užsakovui Rangovo atliktų bandymų rezultatų protokolus, įrodančius teigiamus bandymų rezultatus;
     5. buvo atlikti visi Užsakovo užduotyje, Rangovo pasiūlyme ir Įstatymuose numatyti Darbų, Objekto, jo sudėtinių dalių kontroliniai matavimai ir gauti teigiami rezultatai ir Rangovas perdavė Užsakovui atliktų kontrolinių matavimų atlikimą ir teigiamus rezultatus įrodančius dokumentus;
     6. Rangovas parengė ir perdavė Užsakovui visus kitus dokumentus, susijusius su Darbų vykdymu, kuriuos Rangovas privalo parengti ir perduoti Užsakovui pagal Įstatymų ir Sutarties reikalavimus, įskaitant tinkamai užpildytus ir pasirašytus statybos darbų žurnalus su lydimaisiais dokumentais, galutinį Subrangovų sąrašą ir pan.;
     7. Rangovas pateikė Užsakovui nurodytą Garantinių įsipareigojimų įvykdymo užtikrinimą;
     8. Rangovas įvykdė kitas sąlygas, numatytas Įstatymuose, Užsakovo užduotyje, Rangovo pasiūlyme, kurios turi būti įvykdytos tam, kad būtų laikoma, jog Darbai yra užbaigti, ir pateikė Užsakovui tą įrodančius dokumentus.
  2. Rangovas, užbaigęs Darbus, privalo juos perduoti Užsakovui, o Užsakovas privalo juos priimti.
  3. Kiekvienos dalies Darbų užbaigimui ir priėmimui taikoma tokia pati tvarka, kaip visų Objekto Darbų užbaigimui ir priėmimui.
  4. Rangovas, užbaigęs Darbus, privalo pateikti prašymą Užsakovui priimti Darbus ir pateikti Užsakovui visus 13.1 punkte nurodytus dokumentus.
  5. Užsakovas per 5 (penkias) darbo dienas (arba per Užsakovo užduotyje nurodytą kitokį terminą) po Rangovo prašymo gavimo privalo peržiūrėti gautus dokumentus, patikrinti Darbus ir:
     1. priimti Darbus, pasirašydamas Darbų perdavimo-priėmimo aktą; arba
     2. priimti Darbus su išlygomis, pasirašydamas Darbų perdavimo-priėmimo aktą ir Darbų patikrinimo metu sudarytą defektų aktą, kuriame Užsakovas privalo nurodyti per Darbų priėmimą pastebėtus Objekto, Darbų, Statybos produktų, Įrenginių, Rangovo dokumentų defektus (Defektų aktas); arba
     3. atsisakyti priimti Darbus ir pateikti (arba išsiųsti) rašytinę motyvuotą pretenziją Rangovui dėl netinkamo Darbų įvykdymo ir (arba) nebaigtų Darbų;
     4. Šalys susitaria, kad atsisakymo pasirašyti Rangovo pateiktą Darbų perdavimo-priėmimo aktą pagrindai *inter alia* yra ir šios aplinkybės: Rangovas netinkamai užpildė statybos darbų žurnalą, nepateikė reikiamų sertifikatų, eksploatacinių savybių deklaracijas ir/ar kitų dokumentų.
  6. Darbų perdavimo-priėmimo akte turi būti nurodoma data, kada Rangovas faktiškai užbaigė Darbus, tai yra, kai Rangovas pateikė Užsakovui visus 13.1 punkte nurodytus tinkamus dokumentus, įrodančius, kad Rangovas užbaigė visus Darbus (Darbų pabaigos data). Jeigu Darbų priėmimo metu nustatoma, kad Rangovo pateikti dokumentai neatitinka tikrovės, Darbų pabaigos data yra laikoma diena, kai Rangovas pateikia Užsakovui tinkamus tikrovę atitinkančius dokumentus, įrodančius, kad Rangovas faktiškai užbaigė visus Darbus.
  7. Užsakovas turi teisę atsisakyti priimti Darbus, jeigu jie nėra užbaigti arba yra nustatoma nukrypimų nuo Įstatymų ir Sutarties reikalavimų, bloginančių Objekto kokybę, – tai yra, kai Objektas neturi Įstatymuose ir (ar) Sutartyje numatytų arba įprastai reikalaujamų savybių ir (arba) negali būti naudojamas pagal paskirtį per numatytąją Objekto gyvavimo trukmę.
  8. Rangovas privalo pašalinti defektus per Užsakovo nurodytus protingus technologiškai pagrįstus terminus. Jeigu Rangovas praleidžia defektų pašalinimo terminus, taikoma Specialiosiose sąlygose numatyta bauda.
  9. Užsakovui priimant Darbus dalimis, Užsakovas turi teisę pareikšti Rangovui reikalavimą dėl defektų pašalinimo ir vėliau, iki galutinio Darbų perdavimo-priėmimo akto pasirašymo.
  10. Užsakovas, priimdamas Darbus, sprendžia, ar Darbai buvo padaryti pagal šios Sutarties sąlygas ir ar atitinka Užsakovo reikalavimus.
  11. Šalys susitaria, kad Darbų ar jų dalies, Etapo atlikimo terminai yra esminė Sutarties sąlyga.
  12. Nei tarpinių, nei galutinio Darbų perdavimo–priėmimo akto pasirašymas neturi įtakos Rangovo atsakomybei už Darbų rezultato tinkamumą.
  13. Darbų atsitiktinio žuvimo ir sugedimo rizika pereina Užsakovui Šalims pasirašius galutinį Darbų perdavimo–priėmimo aktą.
  14. Užsakovas turi teisę atsisakyti priimti Darbus, jeigu jie nėra užbaigti arba yra nustatoma nukrypimų nuo Įstatymų ir Sutarties reikalavimų, bloginančių Objekto kokybę, – tai yra, kai Objektas neturi Įstatymuose ir (ar) Sutartyje numatytų arba įprastai reikalaujamų savybių ir (arba) negali būti naudojamas pagal paskirtį per numatytąją Objekto gyvavimo trukmę.

1. **SKYRIUS**

**SUTARTIES ĮVYKDYMO UŽTIKRINIMAS (*jei taikoma*)**

* 1. Sutarties įvykdymo užtikrinimo dydis ir pateikimo terminas nustatytas Specialiosiose sąlygose.
  2. Rangovas privalo per Specialiosiose sąlygose nurodytą terminą pateikti Užsakovui Specialiosiose sąlygose nurodytos rūšies Sutarties įvykdymo užtikrinimą, atitinkantį šiame skyriuje nurodytas sąlygas. Jeigu Specialiosiose sąlygose yra nurodyti kelių rūšių Sutarties įvykdymo užtikrinimai (sutarties įvykdymo užtikrinimo pateikimo būdai), Rangovas privalo pasirinkti vieną iš jų, jeigu Specialiosiose sąlygose nenurodyta kitaip.
  3. Sutarties įvykdymo užtikrinimas yra skirtas visų Rangovo sutartinių įsipareigojimų įvykdymui bei nuostolių atlyginimui užtikrinti, įskaitant, bet neapsiribojant netesybų mokėjimui užtikrinti.
  4. Sutarties įvykdymo užtikrinimo sąlygos:
     1. Lietuvos Respublikoje ar užsienyje registruoto banko pirmo pareikalavimo banko garantija turi būti išduota Užsakovo naudai, lietuvių arba anglų kalba (toliau – banko garantija).
     2. Banko garantijos turinys privalo atitikti Sutarties sąlygas. Banko garantija turi būti neatšaukiama ir besąlyginė.
     3. Užsakovui teikiamas banko garantijos originalas, kuris turi būti pasirašytas jį išdavusio subjekto kvalifikuotu elektroniniu parašu, atitinkančiu VPĮ 22 straipsnio 11 dalies 2 ir 3 punktuose, PĮ 34 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus. Jei banko garantija yra išduota anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Rangovo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui. Kartu pateikiama apmokėjimą patvirtinančio dokumento, įrodančio, kad įmoka už išduotą banko garantiją yra sumokėta, kopija. Išduotai banko garantijai turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „The ICC Uniform rules for demand guarantees“ (Leidinio Nr. 758).
     4. Banko garantija turi būti išduota Lietuvos Respublikoje ar kitoje Europos Sąjungos valstybėje narėje. Jeigu teikiama tarptautinio bankogarantija, toks tarptautinis bankas turi turėti ne žemesnį, nei toliau Sutartyje nurodytą tarptautinės reitingų agentūros patvirtintą investicinio lygio reitingą. Nurodytą reitingą turi atitikti pats bankas, kuris išdavė garantiją.
     5. Jeigu dėl šalies rizikos specifikos tarptautinės reitingų agentūros tiekėjo šalies institucijoms nesuteikia tarptautinio kredito reitingo, tačiau suteikia nacionalinį kredito reitingą (angl. national scale credit rating), Rangovas gali pateikti garantiją iš kredito institucijos, turinčios ne žemesnį nei A klasės nacionalinį kredito reitingą pagal „Standart & Poor‘s“, „Moody’s“ ar „Fitch Ratings“ agentūras.
     6. Bankui, išduodančiam banko garantiją, garantijos išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ „BBB“ arba agentūros „Moody‘s“ suteiktas „Baa2“ ilgalaikio investicinio lygio reitingas arba A.M. Best suteiktas „BBB+“ ilgalaikio investicinio lygio reitingas.
     7. Užsakovui pareikalavus, Rangovas privalo pateikti atitinkamą dokumentą, įrodantį, kad banko garantiją išdavęs bankas turi atitinkamus Sutartyje nurodytus reitingus garantijos pateikimo dienai.
     8. Į banko garantijos tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.
     9. Draudimo bendrovės ar kredito unijos laidavimo draudimo raštas turi būti išduotas Užsakovo naudai, lietuvių arba anglų kalba (toliau – laidavimo draudimo raštas). Laidavimo draudimo rašto turinys privalo atitikti šios Sutarties sąlygas.
     10. Laidavimo draudimo raštas turi būti neatšaukiamas ir besąlyginis.
     11. Užsakovui teikiamas laidavimo draudimo rašto originalas, kuris turi būti pasirašytas jį išdavusio subjekto kvalifikuotu elektroniniu parašu, atitinkančiu VPĮ 22 straipsnio 11 dalies 2 ir 3 punktuose, PĮ 34 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus. Jei laidavimo draudimo raštas yra išduotas anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Rangovo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui. Kartu pateikiama apmokėjimą patvirtinančio dokumento, įrodančio, kad įmoka už išduotą laidavimo draudimo raštą yra sumokėta, kopija.
     12. Išduotam laidavimo draudimo raštui turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „The ICC Uniform rules for demand guarantees“ (Leidinio Nr. 758).
     13. Draudimo bendrovei arba kredito unijai turi būti suteiktas ne žemesnis, nei šioje Sutartyje nurodytas tarptautinės reitingų agentūros patvirtintas investicinio lygio reitingas. Jeigu draudimo bendrovė nėra reitinguota, tai ji bus laikoma priimtina tuo atveju, kai aukščiau nurodyti reitingai yra suteikti draudimo bendrovės pagrindiniam akcininkui, kuriam priklauso ne mažiau kaip 50 procentų draudimo bendrovės akcijų. Ši nuostata netaikoma kredito unijoms.
     14. Draudimo bendrovei ar kredito unijai, išduodančiai laidavimo draudimo raštą, laidavimo draudimo rašto išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ „BBB“ arba agentūros „Moody‘s“ suteiktas „Baa2“ ilgalaikio investicinio lygio reitingas arba A.M. Best suteiktas „BBB+“ ilgalaikio investicinio lygio reitingas.
     15. Užsakovui pareikalavus, Rangovas privalo pateikti atitinkamą dokumentą, įrodantį, kad laidavimo draudimo raštą išdavusi draudimo bendrovė ar kredito unija turi atitinkamus Sutartyje nurodytus reitingus laidavimo draudimo rašto pateikimo dienai.
     16. Į laidavimo draudimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.
     17. Laidavimo draudimo rašto sąlygose negali būti nustatytas išplėstinis baigtinis nedraudžiamų įvykių sąrašas ir (arba) kitos sąlygos, kurios paneigtų Rangovo sutartinių prievolių užtikrinimo esmę. Laidavimo draudimas turi būti skirtas visų Rangovo sutartinių įsipareigojimų vykdymui bei tiesioginių ir netiesioginių nuostolių atlyginimui užtikrinti, įskaitant, bet neapsiribojant palūkanų, delspinigių, baudų ar kito pobūdžio kompensacijų mokėjimui užtikrinti.
     18. Sudaromoje laidavimo draudimo sutartyje turi būti numatyta:
         1. Užsakovas turi būti paskirtas neatšaukiamu naudos gavėju;
         2. Laidavimo draudimo sutartis negali būti nutraukta ar pakeista be išankstinio rašytinio Užsakovo sutikimo;
         3. Darbų arba Užsakovo teisių ir pareigų pagal laidavimo draudimo sutartį (pilnai ar dalinai) perleidimas Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, su sąlyga, kad bus išlaikyta tiesioginė ar netiesioginė Lietuvos Respublikos (valstybės) kontrolė, neturės įtakos laidavimo draudimo sutarties bei ja suteikiamos draudimo apsaugos galiojimui bei sąlygoms ir nebus laikoma nei rizikos padidėjimu, nei draudimo išmokos nemokėjimo ar mažinimo pagrindu;
         4. Rangovui ar kitiems apdraustiesiems neįvykdžius ar netinkamai įvykdžius savo įsipareigojimų pagal Sutartį, Užsakovas neprivalo pirmiausia nukreipti išieškojimą į jų turtą ar kitas prievolių pagal Sutartį užtikrinimo priemones (jei tokių būtų);
         5. Draudimo išmoka turi būti nustatoma ir apskaičiuojama pagal Sutartyje nustatytas Užsakovo nuostolių nustatymo ir apskaičiavimo taisykles, įskaitant ir Sutartyje nustatytas netesybas. Todėl draudimo išmokos mokėjimo tikslais iš Užsakovo negali būti reikalaujama pateikti daugiau nei rašytinis prašymas dėl draudimo išmokos mokėjimo bei informacija ir dokumentai, būtini bei pakankami Užsakovo nuostoliams pagal Sutartį nustatyti ir apskaičiuoti;
         6. Draudimo apsauga turi būti teikiama ir tais atvejais, kai Užsakovo reikalavimas išmokėti draudimo išmoką pagal laidavimo draudimo sutartį pateikiamas pasibaigus draudimo laikotarpiui, jei toks reikalavimas pateikiamas dėl aplinkybių (Užsakovo atitinkamų prievolių pagal Sutartį neįvykdymo ar netinkamo įvykdymo), apie kurias Draudikui buvo pranešta draudimo laikotarpio galiojimo laikotarpiu.
         7. į Užsakovo sąskaitą pervestu atitinkamo dydžio piniginiu užstatu*.* Šiuo būdu pateiktas Sutarties įvykdymo užtikrinimas laikomas suteiktu nuo atitinkamo dydžio piniginių lėšų įskaitymo Užsakovo sąskaitoje momento. Šalys susitaria, kad užstatas nuo jo pervedimo Užsakovui yra laikomas įkeistu Užsakovo naudai, siekiant užtikrinti Rangovo įsipareigojimų pagal šią Sutartį tinkamą vykdymą. Užstato įkeitimas galioja iki užstato grąžinimo Rangovui atsiradus visoms Sutartyje numatytoms sąlygoms.
  5. Sutarties įvykdymo užtikrinimą patvirtinantys dokumentai Užsakovui turi būti teikiami tik elektroniniu būdu, kitokiu būdu jie gali būti pateikti tik tokiu atveju, jei bankas, draudimo bendrovė ar kredito unija neišduoda kvalifikuotu elektroniniu parašu pasirašytų dokumentų ir tai patys patvirtina raštu.
  6. Sutarties įvykdymo užtikrinimo galiojimo terminas privalo būti ne trumpesnis kaip Rangovo visų sutartinių įsipareigojimų, įskaitant, bet neapsiribojant, netesybų mokėjimo pabaiga.
  7. Pateikus tinkamą Sutarties įvykdymo užtikrinimą, Rangovui per 10 (dešimt) kalendorinių dienų bus grąžintas pasiūlymo galiojimo užtikrinimas (jeigu toks buvo pateiktas) arba užskaitytas Rangovo Sutarties įvykdymo užtikrinimo dalimi, jei bus tokia galimybė pagal Specialiosiose sąlygose numatytą Sutarties įvykdymo užtikrinimo pateikimo rūšį/būdą ir Rangovo prašymas.
  8. Jeigu sudarius Sutartį Rangovas Sutartyje nustatyta tvarka nepateikia Sutarties sąlygas atitinkančio Sutarties įvykdymo užtikrinimo per Specialiųjų sąlygų 4 skyriuje nurodytą terminą, Sutartis laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu patirtų išlaidų ir nuostolių kompensavimui.
  9. Užsakovui arba Rangovui gavus informaciją, jog bankas, išdavęs garantija arba draudimo bendrovė ar kredito unija išdavusi laidavimo draudimo raštą nebeatitinka Sutartyje keliamų reikalavimų, Rangovas įsipareigoja per 10 (dešimt) kalendorinių dienų nuo Užsakovo reikalavimo pateikti banko garantiją arba laidavimo draudimo raštą, atitinkančius Sutartyje nustatytus reikalavimus. Rangovui to nepadarius, Rangovas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
  10. Jei Sutarties galiojimas pratęsiamas, atitinkamai tam laikotarpiui Sutarties vykdymas privalo būti užtikrintas, kaip nurodyta Specialiosiose sąlygose, ir Užsakovui pateiktas per 10 (dešimt) darbo dienų. Rangovui to nepadarius, Rangovas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
  11. Užsakovas gali pasinaudoti Sutarties įvykdymo užtikrinimu esant bet kuriai iš žemiau nurodytų aplinkybių:
      1. Rangovas nevykdo savo įsipareigojimų pagal Sutartį arba juos vykdo netinkamai;
      2. Rangovas laiku nevykdo Užsakovo nurodymo ištaisyti Darbų trūkumus;
      3. jei dėl bet kokių Rangovo veiksmų ar neveikimo Užsakovas patyrė nuostolius (įskaitant, bet neapribojant papildomas išlaidas, negautas pajamas ar kitus tiesioginius ir netiesioginius nuostolius, delspinigius ir / ar baudas).
  12. Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Rangovą, nurodydamas, dėl kokio pažeidimo pateikia šį reikalavimą.
  13. Šiame Skyriuje nurodytu būdu pateiktas Sutarties įvykdymo užtikrinimas yra grąžinamas praėjus 10 (dešimt) darbo dienų po galutinio Darbų perdavimo – priėmimo akto pasirašymo dienos, garantinio laikotarpio prievolių užtikrinimo pateikimo Užsakovui.

1. **SKYRIUS**

**CIVILINĖS ATSAKOMYBĖS DRAUDIMAS**

* 1. Visų Rangovo sudaromų Specialiosiose sąlygose nurodytų draudimo sutarčių sąlygos iki šių sutarčių (ar, jeigu remiamasi galiojančiomis draudimo sutartimis – būtinų šių sutarčių papildymų, patikslinimų) sudarymo turi būti raštu suderintos su Užsakovu ar jo įgaliotu atstovu. Su Užsakovu nesuderintos draudimo sutarčių sąlygos laikomos Užsakovui nepriimtinomis ir Užsakovui nepateiktomis *ab initio*.
  2. Civilinės atsakomybės draudimo suma negali būti mažesnė nei 43 400 Eur (keturiasdešimt trys tūkstančiai keturi šimtai eurų) vienam draudžiamajam įvykiui.
  3. Rangovas privalo pateikti Užsakovui civilinės atsakomybės draudimo(-ų) liudijimo(-ų) (poliso(-ų)) ir mokestinio(-ų) pavedimo(-ų), patvirtinančio(-ių) draudimo(-ų) įmokos(-ų) ar jos(-ų) dalies(-ių) sumokėjimą, patvirtintas kopijas.
  4. Jei Rangovas, be rangos darbų, taip pat rengia projektinius dokumentus, jis privalo papildomai pateikti galiojantį projektuotojo civilinės atsakomybės draudimo polisą ir jo sumokėjimą patvirtinančius dokumentus.
  5. Civilinės atsakomybės draudimas turi galioti ne trumpiau negu galioja ši Sutartis. Jei dėl Sutartyje numatytų priežasčių Sutarties terminas prasitęsia, Rangovas savo sąskaita privalo pratęsti (atnaujinti) draudimo sutartį(-is) ir likus ne mažiau nei 2 (dviem) darbo dienom iki pratęsiamos draudimo sutarties pabaigos pateikti Užsakovui tai patvirtinančius dokumentus.
  6. Jeigu Rangovas laiku nepratęsia draudimo sutarties arba ją pratęsia per vėlai ir dėl to atsirado draudimo galiojimo pertraukos, dėl kurių buvo pažeisti Sutarties reikalavimai (draudimas negaliojo per visą Sutarties laikotarpį), arba draudimo sutartis pratęsta ne tokiomis pačiomis sąlygomis, arba Rangovas nepateikė reikalingų draudimo pratęsimo patvirtinimo dokumentų, arba pateikė klaidingus, netikrus ar neaiškius dokumentus Užsakovas turi teisę nutraukti Sutartį dėl Rangovo kaltės.
  7. Jei draudimo įmoka yra mokama dalimis, po kiekvieno draudimo liudijime nurodyto draudimo įmokos sumokėjimo termino dienos, Rangovas privalo Užsakovui pateikti jos sumokėjimą patvirtinančio dokumento patvirtintą kopiją.
  8. Jeigu Rangovas veikia jungtinės veiklos (partnerystės) pagrindu ir/ar samdo Subrangovus, tai visi kiti partneriai ir/ar Subrangovai turi būti įvardinti kaip papildomi apdraustieji pateiktame draudimo liudijime (polise) arba pateikti savo vardu sudarytus draudimo liudijimus (polisus) ne mažesne draudimo apimtimi nei nurodyta Sutartyje.
  9. Rangovas privalo laikytis visų Draudimo sutartyje apibrėžtų sąlygų. Rangovas privalo nuolat informuoti draudikus apie bet kuriuos atitinkamus Darbų vykdymo pasikeitimus ir užtikrinti, kad sudaryta Draudimo sutartis galiotų pagal šio punkto reikalavimus.
  10. Rangovas neturi teisės daryti jokių Draudimo sutarties sąlygų pakeitimų (išskyrus Draudimo sutarties šalių rekvizitų pakeitimus) be išankstinio Užsakovo sutikimo. Jeigu Draudimo sutarties sąlygų pakeitimas inicijuojamas draudiko, apie tai Rangovas privalo nedelsdamas tai pranešti ir Užsakovui.
  11. Jeigu Rangovas vykdydamas Sutartį neužtikrina Draudimo sutarties sąlygų, kurias iš jo reikalaujama atlikti ir palaikyti pagal Sutartį, arba nepateikia pakankamo įrodymo ir draudimo liudijimų kopijų pagal šio punkto reikalavimus, tai Užsakovas gali (savo nuožiūra ir nepažeisdamas bet kurios kitos teisės arba teisinės gynybos priemonių) sudaryti Draudimo sutartį šiame punkte nurodytomis sąlygomis ir sumokėti reikalingas draudimo įmokas arba turi teisę sustabdyti Rangovui priklausančias mokėti sumas už atliktus Darbus tol, kol Rangovas įvykdys visus savo įsipareigojimus, numatytus šiame punkte. Jeigu Užsakovas pats sumoka draudimo įmokas už šiame punkte numatytą Draudimo sutartį, tai Rangovas privalo iš Sutarties kainos grąžinti sumokėtas draudimo įmokas Užsakovui arba atitinkamai turi būti sumažinta Sutarties kaina.
  12. Jeigu draudiko išmokėtos draudimo išmokos nepakanka Rangovo padarytai žalai atlyginti, Rangovas privalo atlyginti likusius nuostolius. Jeigu Rangovas nesudaro Draudimo sutarties šiame punkte nurodytomis sąlygomis arba neužtikrina Draudimo sutartyje draudiko nurodytų sąlygų laikymosi, tai bet kokius nuostolius arba žalą, kuriuos pagal Draudimo sutartį būtų turėjusi atlyginti draudimo įmonė, privalo atlyginti Rangovas.
  13. Rangovas per visą Draudimo sutarčių apsaugos galiojimo laikotarpį, nedelsdamas, t. y. per 1 (vieną) darbo dieną, kai to pareikalauja Užsakovas, turi pateikti įrodymus, patvirtinančius draudimo apsaugos galiojimą ir reguliarų draudimo įmokų mokėjimą.

1. **SKYRIUS**

**ŠALIŲ ATSAKOMYBĖ**

* 1. Šalių atsakomybė yra nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.
  2. Konkretūs netesybų Šalims dydžiai nustatyti Specialiųjų sąlygų 8 punkte. Netesybų už vėlavimą ar pareigų pagal Sutartį pažeidimą sumokėjimas neatleidžia Šalies nuo Sutartyje numatytų jos pareigų vykdymo.
  3. Jeigu Rangovas nevykdo įsipareigojimo dėl darbų atlikimo termino, kuris pasiūlymų vertinimo metu pirkimo dokumentuose buvo nustatytas kaip pasiūlymų vertinimo kriterijus ir už kurį Rangovui buvo skiriama reikšmė, kai pasiūlymas vertintas pagal kainos ir kokybės santykį ir pateikia dokumentus įrodančius, kad termino nesilaiko dėl ne nuo Rangovo priklausančių aplinkybių, Rangovas moka Specialiosiose sąlygose numatytą baudą už kiekvieną pavėluotą dieną. Kai priskaičiuotų netesybų už vėlavimą suma pasiekia 20 (dvidešimt) procentų Sutarties vertės be PVM, Sutartis gali būti nutraukta.
  4. Jeigu Rangovas nevykdo įsipareigojimo dėl Darbų atlikimo termino, kuris pasiūlymų vertinimo metu pirkimo dokumentuose buvo nustatytas kaip pasiūlymų vertinimo kriterijus ir už kurį Rangovui buvo skiriama reikšmė, kai pasiūlymas vertintas pagal kainos ir kokybės santykius ir nepateikia dokumentų įrodančių, kad termino nesilaiko dėl ne nuo Rangovo priklausančių aplinkybių – tai laikoma esminiu Sutarties pažeidimu, dėl kurio nutraukiama Sutartis ir Rangovas moka Specialiosiose sąlygose numatytą baudą.
  5. Jeigu Rangovas nevykdo įsipareigojimo dėl kitų pasiūlymų vertinimo kriterijų ir už kurį Rangovui buvo skiriamos reikšmės Rangovas moka Specialiosiose sąlygose numatytą baudą.
  6. Sutartyje nurodytos netesybos taikomos kaip savalaikio Šalių įsipareigojimų įvykdymo užtikrinimas ir minimali teisių gynimo priemonė Šaliai patyrus nuostolių dėl Sutarties pažeidimų, kad tai Šaliai nereikėtų įrodinėti tų nuostolių sumos.
  7. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus tiesioginius nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.
  8. Šioje Sutartyje numatytos teisių gynybos priemonės neapriboja Šalių teisės pasinaudoti kitomis teisėtomis teisių gynybos priemonėmis.
  9. Užsakovas neatlygina Rangovo patirtų nuostolių, atsiradusių dėl Sutarties vykdymo sustabdymo.
  10. Užsakovo atsakomybė Rangovui yra ribojama tiesioginiais nuostoliais ir negali viršyti Sutarties kainos.
  11. Atsakomybės apribojimai pagal Sutartį netaikomi, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.
  12. Rangovui netinkamai vykdant savo sutartinius įsipareigojimus Užsakovas, neapribodamas kitų, Sutartyje ir įstatymuose numatytų, savo teisių gynimo priemonių taikymo galimybių už sutartinių įsipareigojimų nevykdymą ar netinkamą vykdymą, turi teisę taikyti vienašalį išskaitymą iš visų pagal Sutartį Rangovui mokėtinų sumų (pranešant apie tai Rangovui raštu), o jei jų nepakaktų, ir iš Rangovo pateiktų prievolių įvykdymo užtikrinimų, Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.
  13. Rangovas visais atvejais atsako už Darbų, numatytų šioje Sutartyje, atlikimo metu jo pasitelktų asmenų bei Subrangovų padarytus nuostolius ar žalą, nepriklausomai nuo to ar tokie nuostoliai ar žala būtų padaryta Užsakovui, jo darbuotojams ar bet kokiems tretiesiems asmenims ir jų turtui.
  14. Rangovas taip pat yra atsakingas už nuostolius, kuriuos patiria Užsakovas tuo atveju, kai Darbų vykdymas sustabdomas dėl defektų šalinimo arba dėl bet kokių kitų priežasčių, už kurias yra atsakingas Rangovas arba kurių atsiradimo rizika tenka Rangovui.
  15. Jei Rangovas, atlikdamas Darbus pagal Sutartį, nesilaiko galiojančių teisės aktų reikalavimų ir dėl to Valdžios institucijos pritaiko baudas ar kitas sankcijas Užsakovui, Rangovas įsipareigoja atlyginti Užsakovui visus pastarojo dėl to patirtus tiesioginius ir netiesioginius nuostolius ar žalą bei papildomas išlaidas.
  16. Delspinigių sumokėjimas neatleidžia Sutarties šalių nuo pareigos vykdyti šioje Sutartyje prisiimtus įsipareigojimus.
  17. Pasibaigus Sutarties galiojimui, Šalys neatleidžiamos nuo atsakomybės už Sutarties pažeidimą. Pasibaigus Sutarties galiojimui, Šalys nepraranda teisės reikalauti atlyginti dėl Sutarties nevykdymo patirtus nuostolius bei sumokėti netesybas bei delspinigius.

1. **SKYRIUS**

**INTELEKTINĖS NUOSAVYBĖS TEISĖS**

* 1. Visi rezultatai ir su jais susijusios teisės, įgytos vykdant Sutartį, įskaitant autorines ir kitas intelektinės nuosavybės teises, yra Užsakovo nuosavybė nuo jų atsiradimo momento, jei Šalys nesusitaria kitaip.
  2. Šalis, kuri pateikia kitai Šaliai Darbų dokumentą, atsako už tai, kad bet kokio intelektinės nuosavybės objekto panaudojimas pagal Sutartį nepažeis intelektinės nuosavybės teisių (autorių teisių, patentų, dizaino, prekių ženklų, juridinių asmenų pavadinimų), taip pat komercinių paslapčių. Rangovas garantuoja nuostolių atlyginimą Užsakovui dėl bet kokių reikalavimų, kylančių dėl autorių teisių, patentų, licencijų, brėžinių, modelių ar paslaugų (prekių) ženklų naudojimo, kaip numatyta Sutartyje, išskyrus atvejus, kai toks pažeidimas atsiranda dėl Užsakovo kaltės.
  3. Rangovas turi teisę naudoti Užsakovo dokumentus tik Sutartyje numatytais tikslais ir nepažeisdamas Užsakovo bei trečiųjų asmenų intelektinės nuosavybės teisių.
  4. Rangovas privalo užtikrinti, kad Rangovas įgis reikiamas intelektinės nuosavybės teises iš Rangovo dokumentų autorių tam, kad galėtų tinkamai įvykdyti savo įsipareigojimus pagal Sutartį.
  5. Laikoma, kad Rangovas, sudarydamas Sutartį, suteikia Užsakovui ir bet kuriam Objekto valdytojui neatšaukiamą, neterminuotą, perleidžiamą, neišimtinę neatlygintiną licenciją naudotis visomis turtinėmis autorių teisėmis ir visomis kitomis intelektinės nuosavybės teisėmis į Rangovo dokumentus (įskaitant nebaigtus dokumentus) ir kitus intelektinės nuosavybės teisės objektus, sukurtus arba panaudotus vykdant Sutartį, įskaitant atgaminti, išleisti, versti, naudoti, keisti ir kitaip perdirbti, pabaigti nebaigtus, platinti ir viešinti Rangovo dokumentus tiek, kiek tai yra reikalinga Sutarties vykdymui, Objekto sukūrimui, naudojimui, remontavimui, rekonstravimui, perdarymui, paskirties keitimui ar kitokiam pakeitimui, taip pat Objekto griovimui (Licencija).
  6. Jeigu Rangovo dokumentai yra elektroniniai ar skaitmeniniai failai, Sutarties tikslais sukurta ir (arba) konkrečiam Objektui skirta ar pritaikyta programinė įranga ar taikomosios programos, laikoma, kad Licencija leidžia juos naudoti bet kokiuose Užsakovo pasirinktuose kompiuteriuose arba kituose išmaniuosiuose prietaisuose.
  7. Tuo atveju, kai Rangovas privalo pagal Užsakovo užduotį pateikti trečiųjų asmenų kompiuterių programinę įrangą arba taikomąją programą, skirtą ir (arba) pritaikytą konkrečiam Objektui, Rangovas privalo teisėtai Užsakovo vardu įgyti licencijas ir visas priemones naudotis programine įranga ir (arba) taikomąja programa, įdiegti šią programinę įrangą ir (arba) taikomąją programą Užsakovo nurodytose kompiuterinėse darbo vietose ir užtikrinti, kad Užsakovui būtų teikiamas programinės įrangos ir (arba) taikomosios programos techninis palaikymas. Į Sutarties kainą yra įskaičiuotas atlygis Rangovui už programinės įrangos ir (arba) taikomųjų programų įdiegimą bei licencijas jomis naudotis Užsakovo užduotyje nurodytam kompiuterinių darbo vietų (vartotojų) skaičiui ir nurodytai trukmei.
  8. Jeigu tretieji asmenys (įskaitant Rangovo personalą ar buvusį Rangovo personalą) pareikštų pretenzijų ar reikalavimų Užsakovui dėl to, kad Užsakovas, tinkamai naudodamasis Licencija, pažeidžia jų intelektinės nuosavybės teises, Rangovas privalo savo sąskaita ir rizika Užsakovo vardu apginti Užsakovą nuo tokių pretenzijų bei reikalavimų, atlyginti visas Užsakovo patirtas išlaidas ir užtikrinti, kad Užsakovas galėtų nevaržomai naudotis Licencija.

1. **SKYRIUS**

**DARBŲ KOKYBĖ IR DEFEKTŲ ŠALINIMAS**

* 1. Rangovas privalo pašalinti defektus ir jų sąlygotą žalą, sutaisydamas, perdarydamas Sutarties arba Įstatymų neatitinkančią Statybos darbų ar Objekto dalį ar pakeisdamas ją nauja kokybiška dalimi.
  2. Užsakovo prašymu Rangovas privalo iš anksto jam raštu pateikti defektų ir jų sąlygotos žalos pašalinimo darbų ir jų vykdymo būdo aprašymą, taip pat, esant reikalui, pateikti Užsakovui patikslintą atliktų darbų aprašymą po jų užbaigimo.
  3. Sutaisytoje Statybos darbų ar Objekto dalyje pakartotinai nustačius defektų, Rangovas privalo perdaryti tokią Statybos darbų ar Objekto dalį iš naujo arba pakeisti nauja kokybiška dalimi, nebent Užsakovas raštu pritartų pagrįstam Rangovo pasiūlymui, kad tokią Statybos darbų ar Objekto dalį derėtų dar kartą taisyti.
  4. Rangovas neturi teisės be Užsakovo leidimo išgabenti iš Objekto taisymui jokio Įrenginio ar jo komplektuojamosios dalies. Užsakovas turi teisę pareikalauti Rangovo padidinti Garantinių įsipareigojimų įvykdymo užtikrinimą tokio Įrenginio ar jo dalies atkuriamąja verte iki tol, kai jis bus vėl įrengtas Objekte.
  5. Sutaisius ar perdarius Statybos darbus ar Objektą arba pakeitus Įrenginį ar jo komplektuojamąją dalį nauja, sutaisytajai ar perdarytai Statybos darbų ar Objekto daliai, naujam Įrenginiui ar jo naujajai daliai taikomas tokios pačios trukmės Garantinis terminas, kuris galiojo defektų turėjusiajai Statybos darbų ar Objekto daliai arba pakeistajam Įrenginiui ar jo komplektuojamajai daliai (Garantinis terminas skaičiuojamas iš naujo tik sutaisytosios, arba perdarytos, arba pakeistosios dalies atžvilgiu).
  6. Šalindamas defektus arba keisdamas defektų turinčius Statybos produktus ar Įrenginius, Rangovas privalo nustatyti ir pašalinti pirminę defekto priežastį, kad tokie defektai nepasikartotų.
  7. Jeigu defekto ar žalos šalinimo darbai gali turėti įtakos Statybos darbų ar Objekto funkcionalumui, Užsakovas gali pareikalauti Rangovo pakartotinai atlikti bandymus, atliktus pagal Sutartį. Užsakovas privalo raštu pateikti Rangovui tokį reikalavimą per 30 dienų po defekto ar žalos pašalinimo. Tokie bandymai atliekami pagal anksčiau atliktų bandymų sąlygas, išskyrus tai, kad jie visais atvejais turi būti atliekami Rangovo rizika ir sąskaita.
  8. Rangovas, pašalinęs visus defektus, privalo apie tai informuoti Užsakovą.
  9. Užsakovas per 5 darbo dienas (jeigu Užsakovo užduotyje nėra nurodytas kitoks terminas) po Rangovo pranešimo apie defektų pašalinimą gavimo privalo patikrinti Statybos darbus, nurodytus Defektų akte arba Užsakovo pretenzijoje, ir raštu patvirtinti, kurie defektai buvo pašalinti.
  10. Jeigu Rangovas atsisako pašalinti arba nepašalina defektų ir jų sąlygotos žalos per Užsakovo nustatytus protingus technologiškai pagrįstus terminus, Užsakovas turi teisę:
      1. pašalinti defektus pats arba pasamdydamas trečiuosius asmenis, iš anksto apie tai informuodamas Rangovą, ir pareikalauti Rangovo atlyginti defektų ir žalos įvertinimo bei šalinimo išlaidas, taip pat atlyginti nepašalintą žalą; arba
      2. reikalauti sumažinti Sutarties kainą ir grąžinti dėl Sutarties kainos sumažinimo susidariusią permoką.
  11. Jeigu defektų ar jų sąlygotos žalos neįmanoma pašalinti, Užsakovas turi teisę reikalauti sumažinti Sutarties kainą ir grąžinti permoką.
  12. Sutarties kaina mažinama tokia suma, kiek sumažėja Statybos darbų vertė Užsakovui dėl defektų ar jų sąlygotos žalos. Į Statybos darbų vertės sumažėjimą, be kita ko, įskaičiuojamos Užsakovo išlaidos defektų įvertinimui ir šalinimui, Objekto vertės sumažėjimas, Užsakovo esamų ar būsimų išlaidų Objekto eksploatavimui padidėjimas (jeigu tokios išlaidos buvo vertinamos Pirkimo metu).
  13. Jeigu dėl defektų tampa neįmanoma naudoti Objekto pagal Sutartyje numatytą paskirtį arba Objektas sugriūva, Užsakovas turi teisę reikalauti Rangovo grąžinti sumokėtą Sutarties kainą ir sumokėti už ją 5% metines palūkanas, skaičiuojamas nuo Užsakovo reikalavimo pateikimo Rangovui iki Sutarties kainos grąžinimo Užsakovui dienos (įskaitytinai), taip pat reikalauti Rangovo išardyti ir pašalinti Statybos darbus bei sutvarkyti statybvietę.
  14. Rangovas privalo patenkinti Užsakovo pagal 18.13 punktą pareikštą piniginį reikalavimą per 30 dienų arba per ilgesnį Užsakovo reikalavime nurodytą protingą terminą, taip pat išardyti ir pašalinti Statybos darbus bei sutvarkyti statybvietę per Užsakovo reikalavime nurodytą protingą technologiškai pagrįstą terminą.
  15. Už vėlavimą pašalinti defektus, įskaitant 18.10.1 punkte numatytą atvejį, Užsakovas turi teisę reikalauti Rangovo sumokėti Specialiosiose sąlygose nustatyto dydžio baudą už kiekvieną dieną nuo termino pašalinti defektą pabaigos iki tokio defekto pašalinimo dienos.
  16. Užsakovas turi teisę pasinaudoti Garantinių įsipareigojimų įvykdymo užtikrinimu ir gautomis lėšomis apmokėti defektų šalinimo darbus bei defektų sąlygotą žalą arba padengti Sutarties kainos permoką.
  17. Jeigu Užsakovas bet kuriuo metu pastebi, kad atlikti Darbai turi defektų ar kokybės trūkumų, kurie kelia pavojų žmonių sveikatai, darbo saugai ir aplinkos ar turto saugumui, Užsakovas turi teisę pareikalauti Rangovo nedelsiant, bet ne vėliau nei per 3 (tris) darbo valandas nuo atitinkamo pranešimo gavimo, sustabdyti Darbų ar Darbų dalies vykdymą. Darbai sustabdomi iki tol, kol Rangovas neužtikrins žmonių sveikatos, darbo saugos ir aplinkos ar turto saugumo. Pašalinęs priežastis Rangovas privalo raštu kreiptis į Užsakovą, prašydamas leidimo pratęsti Darbų vykdymą.
  18. Pastebėtų Darbų trūkumų ar defektų šalinimas neprailgina Sutarties įvykdymo terminų.
  19. Užsakovas, raštu įspėjęs Rangovą prieš 10 (dešimt) kalendorinių dienų, jei Rangovas vėluoja tinkamai įvykdyti savo sutartinius įsipareigojimus (tiek tarpinius, tiek galutinius) ilgiau kaip 30 (trisdešimt) kalendorinių dienų, įgyja teisę vienašališkai nutraukti Sutartį, neatlygindamas Rangovui jokių išlaidų ar nuostolių, susijusių su Sutarties nutraukimu.

1. **SKYRIUS**

**GARANTIJOS**

* 1. Visiems atliktiems Darbams Rangovas suteikia ilgiausią įmanomą atitinkamiems Darbams, produktams, medžiagoms, įrengimams teisės aktuose nustatytą garantinį terminą. Garantinis laikotarpis pradedamas skaičiuoti nuo galutinio Darbų perdavimo-priėmimo akto pasirašymo dienos. Tikslūs garantiniai terminai nurodyti Specialiosiose sąlygose. Rangovas už Statinio sugriuvimą ar per garantinį terminą nustatytus defektus atsako įstatymų nustatyta tvarka.
  2. Garantiniai terminai sustabdomi tiek laiko, kiek Užsakovas negali tinkamai ir (arba) visapusiškai naudoti Objekto dėl nustatytų defektų ar jų sąlygotos žalos, už kuriuos atsako Rangovas. Jeigu Užsakovas dėl defektų ar jų sąlygotos žalos negali naudoti tik apibrėžtos Objekto dalies, Garantiniai terminai sustabdomi tik tokios dalies atžvilgiu.
  3. Rangovas garantuoja, kad statybos užbaigimo metu jo atlikti Darbai atitiks Techninėje specifikacijoje numatytas savybes, normatyvinių statybos dokumentų ir kitų teisės aktų reikalavimus, jie bus atlikti be klaidų, kurios panaikintų ar sumažintų atliktų Darbų vertę.
  4. Užsakovas, per Garantinius terminus nustatęs Statybos darbų ar Objekto defektų, turi nedelsdamas, bet ne vėliau nei per 30 dienų ir ne vėliau nei iki Garantinio termino pabaigos, pareikšti rašytinę pretenziją Rangovui, Projektuotojui, Statinio projekto ekspertizės rangovui ir Techninės priežiūros rangovui (jeigu tokie asmenys dalyvavo vykdant Statybos darbus) ir nustatyti protingus technologiškai pagrįstus terminus defektams pašalinti. Pretenzijos pareiškimo diena laikoma pretenzijos išsiuntimo diena iki 16:00 val. darbo dieną, kitu atveju sekanti darbo diena.
  5. Rangovas privalo neatlygintinai pašalinti visus defektus, už kuriuos atsako Rangovas, bei jų sąlygotą žalą per Užsakovo pretenzijoje nustatytus protingus technologiškai pagrįstus terminus, kurie skaičiuojami nuo pretenzijos gavimo dienos.
  6. Jeigu tarp Šalių kyla ginčų dėl defektų, bet kuri Šalis turi teisę reikalauti skirti ekspertizę. Užsakovas turi nupirkti ekspertizės paslaugas pagal viešųjų pirkimų taisykles (jeigu nėra sudaręs sutarties tokioms paslaugoms). Užsakovas turi parengti ekspertizės paslaugų pirkimo techninę specifikaciją (arba ekspertizės užduotį pagal turimą sudarytą sutartį) ir ją suderinti su Rangovu. Ekspertizės išlaidos tenka tai Šaliai, kuri yra neteisi (kurios pozicijos ekspertizė nepagrindžia). Rangovas privalo atlyginti Užsakovo išlaidas tokiai ekspertizei per 15 dienų po Užsakovo rašytinio pareikalavimo.

1. **SKYRIUS**

**GARANTINIŲ ĮSIPAREIGOJIMŲ ĮVYKDYMO UŽTIKRINIMAS**

* 1. Ne vėliau kaip per 5 (penkias) darbo dienas nuo galutinio Darbų perdavimo-priėmimo akto pasirašymo dienos, Rangovas privalo pateikti Užsakovui Rangovo garantinio laikotarpio prievolių įvykdymo užtikrinimą, kuris Rangovo nemokumo ar bankroto atveju turi užtikrinti dėl Rangovo (ar Subrangovų) kaltės atsiradusių defektų, nustatytų per pirmuosius 3 (tris) statinio garantinio termino metus, šalinimo išlaidų apmokėjimą Užsakovui. Tuo atveju, jeigu garantinis terminas nutrūksta arba yra sustabdomas, Rangovas privalo pratęsti Rangovo garantinio laikotarpio prievolių įvykdymo užtikrinimo galiojimą tiek, kad jo galiojimo laikotarpis būtų ne trumpesnis kaip 3 (trys) statinio garantinio termino metai.
  2. Garantinio laikotarpio prievolių įvykdymo užtikrinimo suma turi būti ne mažesnė kaip 5 (penki) procentai Sutarties kainos be PVM ir turi galioti ne trumpiau kaip 3 (tris) metus skaičiuojant nuo galutinio Darbų perdavimo-priėmimo akto pasirašymo. Garantinio laikotarpio prievolių įvykdymas gali būti užtikrinamas:
     1. Lietuvos Respublikoje ar užsienyje registruoto banko pirmo pareikalavimo banko garantija, išduota Užsakovo naudai, lietuvių arba anglų kalba bei atitinkančia Bendrųjų sąlygų 14.4 punkto reikalavimus;
     2. Draudimo bendrovės ar kredito unijos laidavimu, išduotu Užsakovo naudai, lietuvių arba anglų kalba bei atitinkančiu Sutarties Bendrųjų sąlygų 14.4 punkto reikalavimus.
  3. Garantinio laikotarpio prievolių įvykdymo užtikrinimui, be kita ko, taikomi atitinkami Bendrųjų sąlygų 14 skyriaus reikalavimai.
  4. Garantinio laikotarpio prievolių įvykdymo užtikrinimas grąžinamas Rangovui pasibaigus 3 (trejų) metų statinio garantiniam terminui Rangovui pateikus rašytinį prašymą.
  5. Rangovas atsako už defektus, nustatytus per garantinį terminą, jeigu neįrodo, kad jie atsirado dėl Statinio ar jo dalių normalaus susidėvėjimo, jo netinkamo naudojimo arba dėl Užsakovo ar jo pasamdytų asmenų kitokių kaltų veiksmų.
  6. Užsakovas, per garantinį laiką nustatęs Statinio defektus, privalo pareikšti raštišką pretenziją Rangovui, nurodydamas terminą per kurį pastarasis privalo ištaisyti nurodytus Darbų defektus.
  7. Jei Rangovas nepradeda ir (ar) neištaiso defektų ar neatitaiso tiesioginės tokio defekto padarytos žalos garantiniu laikotarpiu per Užsakovo nurodytą protingą laiką, Užsakovas pats arba trečiųjų asmenų pagalba gali atlikti tokius darbus Rangovo sąskaita. Rangovas privalo atlyginti visus nuostolius, kuriuos patiria Užsakovas, ištaisydamas defektą ir atitaisydamas žalą, įskaitant Užsakovo kaštus ieškant kito rangovo ir pan.
  8. Garantinio laikotarpio metu atsiradus Darbų defektams garantinis laikotarpis tai Darbų daliai yra sustabdomas laikotarpiui nuo Užsakovo pirmojo pranešimo apie defektus dienos iki visiško defektų pašalinimo dienos. Po visiško defektų pašalinimo garantinis terminas yra pratęsiamas tam laikotarpiui, kuriam buvo sustabdytas. Kai Darbų, jiems panaudotų medžiagų, įrangos, priemonių komplektuojamoji detalė pakeičiama garantinio aptarnavimo būdu, naujai detalei taikomas toks pat garantijos terminas, koks šia Sutartimi yra nustatytas atitinkamiems Darbams (garantijos terminas tokiai detalei skaičiuojamas iš naujo nuo jos perdavimo Užsakovui dienos).

1. **SKYRIUS**

**SUTARTIES GALIOJIMAS**

* 1. Sutartis laikoma sudaryta įgaliotiems Šalių atstovams pasirašius Sutartį.
  2. Jeigu Specialiosiose sąlygose nenustatyta kitaip, Sutartis įsigalioja nuo Sutarties sudarymo momento, o tais atvejais, kai Rangovas turi pateikti Sutarties įvykdymo užtikrinimą – Rangovui pateikus Sutarties įvykdymo užtikrinimą, ir galioja iki visiško Šalių įsipareigojimų pagal Sutartį įvykdymo, nebent būtų nutraukta Sutartyje ar įstatymų nustatytais pagrindais.
  3. Jeigu Rangovas nepateikia Užsakovui Sutarties įvykdymo užtikrinimo per Sutarties Specialiųjų sąlygų 5.3 punkte nurodytą terminą, laikoma, kad Rangovas nepagrįstai atsisakė Sutarties. Tokiu atveju laikoma, kad kitą dieną po termino Rangovui pateikti Sutarties įvykdymo užtikrinimą Sutartis pasibaigia, Užsakovas įgyja teisę Įstatymų nustatyta tvarka pasiūlyti sudaryti Sutartį kitam tiekėjui ir reikalauti Rangovo atlyginti dėl to kylančius Užsakovo nuostolius bei tuo tikslu pasinaudoti Rangovo pasiūlymo galiojimo užtikrinimu.
  4. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe bei atsiskaitymais, taip pat visos kitos Sutarties nuostatos, kurios, kaip aiškiai nurodyta, išlieka galioti po Sutarties nutraukimo arba turi išlikti galioti, kad būtų visiškai įvykdyta Sutartis.

1. **SKYRIUS**

**SUTARTIES PAKEITIMAI**

* 1. Sutartis gali būti keičiama Įstatymų nurodyta tvarka. Sutarties pakeitimai ir papildymai galioja, jeigu jie yra sudaryti raštu ir pasirašyti abiejų Šalių. Bet kuriuo atveju Sutarties pakeitimu negali būti iš esmės keičiama Sutartis.
  2. Kiekvienu atveju, kai paaiškėja (a) Sutartyje ar Įstatymuose numatytos aplinkybės arba (b) naujos aplinkybės, nors Sutartyje ir nenumatytos, tačiau kurių apdairus bei protingas tiekėjas negalėjo numatyti teikdamas pasiūlymą Pirkime ir kurios, Šalies vertinimu, gali turėti trukdyti vykdyti Darbus ir juos užbaigti per Darbų terminus ir (arba) didinti ar mažinti Sutarties kainą, ta Šalis privalo nedelsdama, bet ne vėliau nei per 2 (dvi) darbo dienas po sužinojimo apie tokias aplinkybes, įspėti kitą Šalį apie jas ir inicijuoti Susitarimo sudarymą. Tokiu atveju Rangovas privalo:
     1. per 15 (penkiolika) darbo dienų po sužinojimo apie tokias aplinkybes pateikti Užsakovui paaiškinimus, preliminarius apskaičiavimus ir pagrindimą, kaip, Rangovo vertinimu, konkrečios aplinkybės daro įtaką Darbų vykdymo spartai ir Rangovo negalėjimui įvykdyti savo sutartinius įsipareigojimus, arba Rangovo Išlaidoms ir (ar) Sutarties kainai;
     2. vykdyti visus Darbus, kuriuos galima vykdyti; tačiau Rangovas neprivalo imtis jokių Darbų paspartinimo priemonių, kurios sąlygoja papildomas Išlaidas Užsakovui;
     3. ne rečiau nei kas mėnesį raštu pateikti Užsakovui informaciją, kaip realiai konkrečios aplinkybės įtakoja Darbų vykdymą ir Darbų terminus arba Rangovo Išlaidas ir (ar) Sutarties kainą;
     4. pasibaigus konkrečių aplinkybių veikimui, pateikti Užsakovui galutinį motyvuotą reikalavimą dėl Darbų terminų pratęsimo ir (arba) Sutarties kainos pakeitimo.
  3. Užsakovas, gavęs iš Rangovo informaciją pagal 22.2.1 punktą, privalo per 8 (aštuonias) darbo dienas (arba kitą Šalių sutartą terminą) išanalizuoti Rangovo pateiktą informaciją ir visą kitą Susitarimo sudarymui svarbią informaciją ir savo ruožtu pateikti Rangovui Užsakovo turimą informaciją, kaip, Užsakovo vertinimu, konkrečios aplinkybės (susijusios su Užsakovo pareigų vykdymu) daro įtaką Darbų vykdymo spartai, taip pat pateikti savo pastabas ir pasiūlymus, pagrįstus Sutarties arba imperatyvių Įstatymų nuostatomis.
  4. Tuo atveju, kai Rangovas įgyja teisę į Darbų terminų pratęsimą ir (arba) Išlaidų ir (ar) Pelno kompensavimą, Užsakovas privalo sudaryti su Rangovu Susitarimą ir jame numatyti atitinkamų Darbų terminų pratęsimą ir (arba) Sutarties kainos padidinimą.
  5. Šalys turi teisę sudaryti Susitarimus dėl Papildomų darbų su sąlyga, kad nepažeidžiamos VPĮ 89 straipsnyje ir PĮ 97 straipsnyje nurodytos vertės.
  6. Rangovas turi teisę vykdyti Papildomus darbus tik po to, kai Šalys dėl jų sudaro Papildomą susitarimą.
  7. Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia Įstatymų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti.
  8. Šalys privalo bendradarbiauti ir siekti sudaryti Susitarimą kaip galima greičiau, bet ne ilgiau nei per 30 (trisdešimt) darbo dienų nuo Susitarimo inicijavimo (nebent Šalys raštu susitaria dėl ilgesnio termino).
  9. Tuo atveju, kai Užsakovas pagal Sutarties sąlygas inicijuoja Susitarimo sudarymą, Rangovo vengimas ar nepagrįstas atsisakymas sudaryti tokį Susitarimą sudaro pagrindą Užsakovui sustabdyti mokėjimus Rangovui iki 3% nuo Pradinės sutarties vertės.
  10. Susitarimai įsigalioja nuo jų sudarymo. Susitarime Šalys gali numatyti, kad jis taikomas Šalių santykiams, atsiradusiems iki Susitarimo sudarymo. Susitarimą Užsakovas privalo paviešinti VPĮ 33 straipsnyje ar PĮ 46 straipsnyje nustatyta tvarka.

1. **SKYRIUS**

**SUTARTIES VYKDYMO SUSTABDYMAS / PRATĘSIMAS**

* 1. Darbų vykdymo sustabdymas yra atliekamas Užsakovo nurodymu įvertinus gautą Rangovo prašymą, arba Užsakovo iniciatyva. Sutarties vykdymas gali būti sustabdomas tokiais atvejais:
     1. jei Darbų ar jų dalies negalima vykdyti pagal atitinkamų teisės aktų reikalavimus dėl hidrometeorologinių sąlygų, kurios nėra nenugalimos jėgos (*force majeure*) aplinkybės pagal Bendrųjų sąlygų XXVI skyrių, ir pagal atitinkamuose galiojančiuose teisės aktuose nustatytą darbų technologiją ir seką dėl to yra būtina sustabdyti Darbų vykdymą;
     2. ne dėl Rangovo kaltės įvykus avarijai ar iškilus avarijos grėsmei;
     3. Projekto ekspertizės atlikimo laikotarpiu (jeigu tokia atliekama);
     4. jeigu vykdant Darbus, Darbų vykdymo vietoje yra aptinkami archeologiniai radiniai, kaip jie apibrėžti Lietuvos Respublikos Nekilnojamojo kultūros paveldo apsaugos įstatyme;
     5. jeigu atsiranda kitų nuo Šalių nepriklausančių trukdžių arba kliūčių, trukdančių tinkamai vykdyti Sutartį, kurių protingai ir atidžiai veikiančios Sutarties Šalys negalėjo iš anksto numatyti.
  2. Šiame skyriuje nurodytais atvejais Rangovas, norėdamas sustabdyti Darbų vykdymą (nurodydamas, kurio Darbų etapo vykdymą prašoma stabdyti), privalo raštu nedelsdamas, bet ne vėliau kaip per 4 (keturias) darbo dienas, kreiptis į Užsakovo atstovą, pateikdamas atitinkamų aplinkybių egzistavimo įrodymus. Užsakovo atstovui sutikus, Darbai gali būti sustabdomi tik atitinkamų aplinkybių egzistavimo laikotarpiui, ir jas pašalinus Rangovas privalo nedelsiant atnaujinti Darbų vykdymą apie tai informuojant Užsakovo atstovą.
  3. 23.1.4 papunktyje nurodytu atveju Rangovas įsipareigoja nedelsiant stabdyti Darbų vykdymą teritorijos dalyje, kurioje aptikti archeologiniai radiniai, ir informuoti apie šią aplinkybę Užsakovą, kuris teisės aktų nustatyta tvarka apie archeologinių radinių aptikimą informuoja atsakingas Valdžios institucijas. Jeigu gavus informaciją apie aptiktus archeologinius radinius atsakingos Valdžios institucijos teisės aktų numatyta tvarka įpareigoja Užsakovą sustabdyti Darbus teritorijos dalyje, kurioje aptikti archeologiniai radiniai, Darbai gali būti sustabdomi tik atitinkamų Valdžios institucijų nurodytam laikotarpiui, ir jam pasibaigus Rangovas privalo nedelsiant atnaujinti Darbų vykdymą apie tai informuojant Užsakovo atstovą.
  4. Rangovas privalo nedelsiant, bet ne vėliau kaip per 3 (tris) valandas, sustabdyti Darbų arba jų dalies vykdymą gavęs raštišką pranešimą iš Užsakovo, kuriame nurodoma tai padaryti.
  5. Laikotarpis, kurio metu Sutarties vykdymas buvo sustabdytas dėl šiame straipsnyje nurodytų aplinkybių, į Darbų vykdymo terminą neįskaičiuojamas.
  6. Jeigu Sutartis sustabdoma ilgiau nei 180 (šimtui aštuoniasdešimt) dienų, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.
  7. Darbų vykdymo terminas Šalių susitarimu gali būti pratęstas tokiais atvejais:
     1. jei yra nustatoma, jog yra reikalinga atlikti Sutartyje, Užduotyje, sąmatoje arba atitinkamuose norminiuose dokumentuose nenumatytus ar papildomus darbus ir, pagal atitinkamuose galiojančiuose teisės aktuose nustatytą darbų technologiją ir seką, dėl tokių papildomų ir (arba) nenumatytų darbų, kurių nebuvo galima objektyviai įvertinti sudarant Sutartį, atlikimo būtina nukelti Darbų atlikimo terminą. Šiuo atveju Darbų atlikimo terminas gali būti pratęstas ne daugiau nei 2 (du) kartus ne ilgesniems nei 90 (devyniasdešimties) dienų laikotarpiams;
     2. Sutarties vykdymo metu pasikeitus Lietuvos Respublikos teisės aktų nuostatoms, reglamentuojančioms statybos darbų trukmę, terminus ir (arba) jų priėmimo tvarką. Šiuo atveju Darbų atlikimo pratęsimo terminas nustatomas vadovaujantis naujomis teisės aktų nuostatomis.

1. **SKYRIUS**

**SUTARTIES NUTRAUKIMAS**

* 1. Sutartis gali būti nutraukiama raštišku Šalių susitarimu arba vienos iš Šalių valia. Susitarime įvardijamos Sutarties nutraukimo priežastys, nutraukimo data ir susitariama dėl apmokėjimo už iki Sutarties nutraukimo atliktus ir priimtus Darbus, taip pat dėl atsakomybės nuostatų taikymo.
  2. Užsakovas turi teisę vienašališkai nutraukti Sutartį apie tai įspėjęs Rangovą raštu prieš ne trumpesnį negu 30 (trisdešimties) kalendorinių dienų terminą šiais atvejais:
     1. kai Rangovas tampa nemokus, jam iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jo turtą pradeda valdyti teismas ar bankroto administratorius, arba jo veikla yra sustabdyta ar apribota arba jo padėtis pagal šalies, kurioje jis registruotas, Įstatymus yra tokia pati ar panaši, arba jis su kreditoriais yra sudaręs taikos sutartį (Rangovo ir kreditorių susitarimą tęsti Rangovo veiklą, kai Rangovas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Užsakovui pagrįstų įrodymų, kad sugebės tinkamai įvykdyti Sutartį; kai tokias sąlygas atitinka Rangovo jungtinės veiklos partneris ar Subjektas, kurio pajėgumais remiasi Rangovas, ir Šalys nesusitaria dėl tokio asmens pakeitimo kitu;
     2. kai keičiasi Rangovo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;
     3. kai Rangovas, įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;
     4. kai paaiškėjo, kad Rangovas turėjo būti pašalintas iš Pirkimo procedūros *mutatis mutandis* taikant VPĮ 46 straipsnio 1 dalį, kuri taikoma kartu su PĮ 59 straipsnio 1 dalimi;
     5. kai Rangovas sudaro subrangos sutartį neinformavęs Užsakovo;
     6. jeigu Rangovas, nepaisydamas Užsakovo raginimo, nepradeda Darbų Sutartyje nurodytu laiku arba nesilaiko Sutarties įvykdymo terminų, t. y. atsilieka nuo Grafiko tarpinių ir / ar galutinių terminų bei po Užsakovo įspėjimo dėl Grafiko pažeidimo gavimo Rangovas per Užsakovo nurodytą terminą nepasiekia pagal Darbų vykdymo grafiką reikiamo Darbų progreso (su Darbų rezultatais nepasiveja Darbų vykdymo grafike numatytų tarpinių ir /ar galutinių terminų) (išskyrus Bendrųjų sąlygų 21.6 punkte numatytą atvejį);
     7. Rangovas nesilaiko Sutarties sąlygų dėl Darbų kokybės: naudoja netinkamas Medžiagas, gaminius ar kitus komponentus, netinkamai atlieka Darbus ir nepaiso Užsakovo Nurodymų pašalinti trūkumus nustatytais terminais ar elgiasi kitaip nei nustatyta Sutartyje;
     8. kai Sutarties įvykdymo užtikrinimą išdavęs subjektas (garantas) negali įvykdyti savo įsipareigojimų ir Rangovas, Užsakovui raštu pareikalavus, per 10 (dešimt) dienų nepateikia naujo/nepratęsia Sutarties įvykdymo užtikrinimo tokiomis pačiomis sąlygomis kaip Bendrųjų sąlygų 14 skyriuje;
     9. kai Sutartis buvo pakeista pažeidžiant VPĮ 89 straipsnio arba PĮ 97 straipsnio nuostatas;
     10. kai paaiškėjo, kad su Rangovu neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/25/ES[[1]](#footnote-2);
     11. Sutarties Bendrųjų 21.6 punktuose nurodytais atvejais;
     12. kai Rangovas nepagrįstai nesumoka Užsakovui priskaičiuotų netesybų, o Rangovo įsiskolinimas viršija 20 (dvidešimt) procentų Sutarties kainos be PVM;
     13. kai Rangovas nevykdo kitų savo sutartinių įsipareigojimų ir tai yra esminis Sutarties pažeidimas;
     14. jeigu Rangovas per Užsakovo nurodytą terminą nepateikia pagrindžiančių dokumentų dėl Rangovo, jo pasitelktų ar ketinamų pasitelkti Subrangovų, ūkio subjektų, kurių pajėgumais remiamasi ar (ir) siūlomų prekių (įskaitant jų sudedamąsias dalis), Medžiagų, Įrangos, teikiamų paslaugų atitikties VPĮ 45 straipsnio 21 dalies ar PĮ 58 straipsnio 41 dalies nuostatoms;
     15. kitais Sutartyje ir teisės aktuose nurodytais atvejais.
  3. Rangovas turi teisę vienašališkai nutraukti šią Sutartį apie tai įspėjęs Užsakovą raštu prieš ne trumpesnį negu 60 (šešiasdešimties) kalendorinių dienų terminą šiais atvejais:
     1. kai Užsakovas nepagrįstai nesumoka Rangovui, o Užsakovo įsiskolinimas viršija 20 (dvidešimt) procentų Sutarties kainos be PVM ir Užsakovas, gavęs Rangovo įspėjimą, per 60 (šešiasdešimt) dienų nesumoka Rangovui mokėtinų sumų;
     2. Užsakovas tampa nemokus, jam iškelta restruktūrizavimo ar bankroto byla, arba inicijuotos ar pradėtos likvidavimo procedūros, arba jo turtą pradeda valdyti teismas ar bankroto administratorius, arba jo veikla yra sustabdyta ar apribota arba jo padėtis pagal šalies, kurioje jis registruotas, Įstatymus yra tokia pati ar panaši, arba jis su kreditoriais yra sudaręs taikos sutartį (Užsakovo ir kreditorių susitarimą tęsti Užsakovo veiklą, kai Užsakovas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti) ir nepateikia Rangovui pagrįstų įrodymų, kad sugebės tinkamai įvykdyti Sutartį.
     3. kitais Sutartyje nurodytais atvejais.
  4. Rangovas privalo iš anksto prieš 60 (šešiasdešimt) dienų įspėti Užsakovą apie Sutarties nutraukimą. Sutartis arba Susitarimas laikomas nutrauktu kitą dieną įspėjimo termino pabaigos. Jeigu Užsakovas pašalina Sutarties ar Susitarimo nutraukimo pagrindą per įspėjimo terminą ir apie tai informuoja Rangovą, įspėjimas netenka galios.
  5. Jei Sutartis nutraukiama Užsakovo iniciatyva dėl Rangovo kaltės, Užsakovo patirti nuostoliai ar išlaidos, taip pat netesybos gali būti vienašališkai išskaičiuojami iš Rangovui mokėtinų sumų ir (arba) panaudojant Rangovo pateiktą Sutarties įvykdymo užtikrinimą.
  6. Sutarties nutraukimas nepanaikina Užsakovo teisės reikalauti atlyginti visus nuostolius, atsiradusius dėl Sutarties neįvykdymo, bei netesybas.
  7. Sutarties nutraukimas neatleidžia Sutarties Šalių nuo delspinigių, priskaičiuotų iki Sutarties nutraukimo, mokėjimo.
  8. Jei Sutartis nutraukiama Užsakovo iniciatyva dėl Rangovo kaltės, Rangovas turės atlyginti Užsakovui visus patirtus nuostolius, įskaitant, bet neapsiribojant kainų skirtumą, susidarantį Užsakovui įsigyjant paslaugas ir darbus iš trečiųjų asmenų.
  9. Užsakovui arba Rangovui Sutartyje ar teisės aktuose nustatytais pagrindais nutraukus Sutartį, Rangovas nedelsdamas, bet ne vėliau kaip per 3 (tris) darbo dienas, privalo Šalims pasirašant perdavimo – priėmimo aktą perduoti visus iki Sutarties atliktus Darbus, įskaitant statybos darbų žurnalą, išpildomąsias nuotraukas ir skaitmeninės jų kopijas „Autodesk® AutoCad®“ arba lygiaverčiame formate (DWG bylų išplėtimas), medžiagų ir įrengimų sertifikatus ir atitikties deklaracijas, įrenginių naudojimo instrukcijas ir kitus su Darbais susijusius dokumentus, kurie yra būtini tam, kad Darbai teisės aktų nustatyta tvarka galėtų būti užbaigti.
  10. Sutarties nutraukimas atleidžia Šalis nuo tolesnio Darbų vykdymo. Tačiau Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų, kurios pagal savo esmę lieka galioti ir po Sutarties nutraukimo, galiojimui.
  11. Nutraukus Sutartį, Rangovas privalo:
      1. ne vėliau nei per 10 darbo dienų (arba per ilgesnį Šalių sutartą terminą) pašalinti iš statybvietės visą Rangovo turtą ir atliekas, sutvarkyti Objektą ir statybvietę, grąžinti statybvietę ir perduoti visus Darbų dokumentus Užsakovui, įskaitant nebaigtus Rangovo dokumentus, kurių prašo Užsakovas;
      2. perduoti Užsakovui visus statybvietėje esančius ir Sutarties reikalavimus atitinkančius Statybos produktus ir Įrenginius, kurių Rangovas negali panaudoti kituose projektuose;
      3. grąžinti Užsakovui visus iš jo gautus ir dar nepanaudotus Statybos darbams Statybos produktus ir Įrenginius, o jeigu to padaryti neįmanoma, – atlyginti jų vertę pinigais;
      4. Rangovas privalo sumokėti Užsakovui Specialiosiose sąlygose nurodyto dydžio baudą už kiekvieną dieną, kurią vėluoja įvykdyti 24.9 punkte nurodytus įsipareigojimus, o Užsakovas turi teisę savo nuožiūra ir Rangovo sąskaita ir rizika pašalinti iš statybvietės viską, kas, Užsakovo nuomone, yra nereikalinga.

1. **SKYRIUS**

**KONFIDENCIALUMO ĮSIPAREIGOJIMAI**

* 1. Šalys sutinka laikyti Sutarties sąlygas, visą dokumentaciją ir tiesioginę ar netiesioginę informaciją, kurią Sutarties Šalys gauna ar sužino viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neplatinti trečiosioms šalims jokios informacijos, susijusios su Sutartimi ir / ar jos vykdymu. Šis punktas taikomas tiek, kiek informacija gali būti laikoma konfidencialia, pagal viešųjų pirkimų principus.
  2. Šalis turi teisę atskleisti kitos Šalies konfidencialią informaciją šiais atvejais:
     1. konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;
     2. konfidencialią informaciją yra būtina atskleisti pagal Įstatymų reikalavimus, įskaitant atvejus, kai teisėtai to pareikalauja Valdžios institucija.
  3. Prieš atskleisdama konfidencialią informaciją, Šalis privalo informuoti kitą Šalį apie būtinybę arba gautą Valdžios institucijos reikalavimą atskleisti konfidencialią informaciją (tiek, kiek tai nedraudžiama pagal Įstatymus) ir imtis protingų priemonių, siekdama užtikrinti atskleistos informacijos konfidencialumą.
  4. Už informacijos pagal Sutartį paskleidimą, kaltoji Šalis, privalo atlyginti kitai Šaliai dėl to atsiradusius nuostolius.
  5. Konfidencialumo įsipareigojimas galioja neterminuotai, tai yra, ir pasibaigus Sutarčiai.
  6. Šio įsipareigojimo pažeidimu nebus laikomas viešas informacijos apie Rangovą atskleidimas, jei Rangovas pažeidžia Darbų atlikimo terminus.

1. **SKYRIUS**

**NENUGALIMOS JĖGOS APLINKYBĖS (*FORCE MAJEURE*)**

* 1. Sutarties galiojimo laikotarpiu Šalis gali būti visiškai ar iš dalies atleidžiama nuo sutartinių įsipareigojimų vykdymo ir civilinės atsakomybės (padarinių), jei ji įrodo, kad Sutartis visiškai ar iš dalies neįvykdyta dėl nenugalimos jėgos (force majeure) aplinkybių.
  2. Šalys nenugalimos jėgos (force majeure) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimas Nr. 840 „Dėl atleidimo nuo atsakomybės, esant nenugalimos jėgos (*force majeure*) aplinkybėms“. Nenugalimos jėgos sąlygos turi būti nustatomos kiekvienu konkrečiu atveju individualiai, o nenugalimos jėgos (force majeure) aplinkybe besiremianti Šalis privalo įrodyti, kad nenugalimos jėgos aplinkybės faktiškai turi tiesioginę įtaką Sutarties vykdymui bei įrodyti visų žemiau nurodytų sąlygų visetą:
     1. aplinkybių, kuriomis remiasi Šalis nebuvo sudarant sutartį ir jų atsiradimo nebuvo galima protingai numatyti;
     2. dėl susidariusių aplinkybių Sutarties objektyviai negalima vykdyti;
     3. Šalis, neįvykdžiusi Sutarties, tų aplinkybių negalėjo kontroliuoti ar negalėjo užkirst joms kelio;
     4. Šalis nebuvo prisiėmusi tų aplinkybių ar jų padarinių atsiradimo rizikos.
  3. Šalis, prašanti ją visiškai ar dalinai atleisti nuo sutartinių įsipareigojimų vykdymo ir / ar sutartinės civilinės atsakomybės nenugalimos jėgos (*force majeure*) pagrindu, privalo raštu pranešti kitai Šaliai nedelsiant, bet ne vėliau kaip per 5 (penkias) kalendorines dienas nuo tokių aplinkybių / kliūčių, trukdančių tinkamai vykdyti Sutartį, atsiradimo ar paaiškėjimo momento, pateikdama:
     1. objektyvius ir išsamius įrodymus bei rašytinius paaiškinimus apie atsiradusias nenumatytas aplinkybes / kliūtis bei jų poveikį ir rizikas Šalies sutartinių įsipareigojimų tinkamam vykdymui, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar galimas neigiamas pasekmes Sutarties tinkamam vykdymui;
     2. preliminarų įsipareigojimų įvykdymo terminą, jei aplinkybės, dėl kurių neįmanoma įvykdyti Sutartį, yra laikinos.
  4. Šaliai per numatytą terminą nepranešus kitai Šaliai apie nenugalimos jėgos aplinkybės atsiradimą bei jos įtaką Sutarties vykdymui, ji privalo atlyginti visus tiesioginius ir netiesioginius nuostolius, atsiradusius dėl Sutarties nevykdymo / netinkamo vykdymo.
  5. Nenugalimos jėgos aplinkybėms tęsiantis ilgiau kaip 3 (tris) mėnesius, bet kuri iš Šalių turi teisę vienašališkai nutraukti šią Sutartį, apie tai raštu įspėjusi kitą Šalį prieš 5 (penkias) kalendorines dienas.
  6. Esant aukščiau nurodytų sąlygų visetui, tačiau nenugalimos jėgos aplinkybei egzistuojant laikinai, Šalis atleidžiama nuo atsakomybės tik tokiam laikotarpiui, kuris yra protingas, atsižvelgiant į tos aplinkybės įtaką Sutarties įvykdymui. Išnykus bent vienai aukščiau nurodytai sąlygai, nenugalimos jėgos statusas Sutarties Šalims nebegali būti taikomas ir Šalims automatiškai pradedami taikyti Sutartyje įtvirtinti įsipareigojimai. Bet kokiu atveju, Šalis, kuri buvo visiškai ar iš dalies atleista nuo sutartinių įsipareigojimų vykdymo ir civilinės atsakomybės (padarinių) dėl Sutarties nevykdymo / netinkamo vykdymo, išnykus bent vienai aukščiau nurodytai sąlygai, privalo raštu nedelsiant informuoti kitą Šalį.
  7. Šalims žinoma, jog nustatant nenugalimos jėgos aplinkybių egzistavimą, Prekybos ir pramonės rūmų išduota pažyma, pati savaime materialinių teisinių padarinių nesukuria.
  8. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams.

# SKYRIUS

# Šalių bendradarbiavimas

* 1. Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai operatyvius rašytinius pranešimus apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutarti ar sąlygoti jos pažeidimą.
  2. Tais atvejais, kai Rangovas ar Rangovo personalas pagal Įstatymus arba Sutartį turi kreiptis į Projektuotoją, statinio projekto vadovą, Statinio projekto vykdymo priežiūros vadovą ar Techninį prižiūrėtoją, Rangovas privalo kreiptis į šiuos asmenis tiesiogiai, kartu informuodamas Užsakovą apie tai.
  3. Rangovas įsipareigoja užtikrinti, kad Užsakovo prašymu Rangovo pasitelkti Darbo projekto rengėjai dalyvautų diskusijose su Užsakovo personalu projektavimo, projektinių sprendinių, jų klaidų, defektų taisymo, projektinių sprendinių įgyvendinimo klausimais, taip pat Darbų ar Objekto defektų šalinimo klausimais iki Garantinių terminų pabaigos.
  4. Jeigu Rangovas susiduria su Sutarties vykdymo kliūtimis, jis turi nedelsdamas įspėti Užsakovą apie tokias kliūtis ir imtis visų nuo jo priklausančių protingų priemonių toms kliūtims pašalinti.
  5. Kiekviena iš Šalių Sutarties sudarymo metu privalo paskirti savo atstovą, atsakingą už Sutarties vykdymą, ir nurodyti jų kontaktinius duomenis Specialiosiose sąlygose.
  6. Laikoma, kad paskirtieji Šalių atstovai yra atsakingi už Sutarties vykdymą, turi Šalių įgaliojimus veikti jų vardu vykdant Sutartį ir priimti visus sprendimus Sutarties vykdymo klausimais, išskyrus Šalies atstovo pakeitimą kitu.
  7. Tuo atveju, kai netikėtai paaiškėja, kad Šalies atstovas negali vykdyti savo pareigų (dėl ligos, traumos ar kitų nenumatytų priežasčių), Šalis privalo nedelsdama, bet ne vėliau nei tą pačią dieną, paskirti kitą asmenį laikinai vykdyti jos atstovo funkcijas ir pranešti apie tai kitai Šaliai.

1. **SKYRIUS**

**BENDRAVIMO TVARKA IR KALBA**

* 1. Sutarties Šalys susirašinėja lietuvių kalba (jei Sutarties Šalis yra užsienio subjektas, susirašinėjimo dokumentai gali būti papildomai verčiami į užsienio kalbą – rusų, anglų kalbą, o Rangovas įsipareigoja atlyginti visas dėl to patirtas Užsakovo išlaidas). Visi pranešimai, kuriuos Šalis gali pateikti pagal Sutartį, bus laikomi galiojančiais ir įteiktais tinkamai, jeigu surašyti lietuvių kalba, pasirašyti kvalifikuotu elektroniniu parašu ir išsiųsti kitai Šaliai Šalies ir Šalies atstovo elektroninio pašto adresais (patvirtinant gavimą), nurodytais Specialiosiose sąlygose, arba turi būti pasirašyti ranka, adresuojami Šalies atstovui ir turi būti įteikti kitai Šaliai asmeniškai pasirašytinai, arba siunčiami paštu registruotu laišku su patvirtinimu apie laiško įteikimą, arba pristatomi kurjerio su patvirtinimu apie laiško įteikimą tos Šalies adresu, nurodytu Specialiosiose sąlygose. Fiziškai pateikiami dokumentai turi būti papildomai siunčiami elektroniniu paštu.
  2. Jei pasikeičia Šalies adresas, banko sąskaitų rekvizitai, juridinio asmens ar PVM mokėtojo kodai ir / ar kiti duomenys, tokia Šalis turi informuoti kitą Šalį pranešdama ne vėliau, kaip per 3 (tris) darbo dienas nuo jų pasikeitimo momento. Jei Šalis nesilaiko šių reikalavimų, jai tenka su informacijos apie pasikeitusius duomenis nepateikimu susijusių neigiamų padarinių pasekmės.
  3. Šalys įsipareigoja atsakyti į kitos Šalies pranešimus, prašymus, nurodymus, reikalavimus, pretenzijas ar kitus laiškus, nedelsiant, bet ne vėliau kaip per 5 (penkias) darbo dienas nuo dokumento gavimo, jeigu kitur Sutartyje arba pačiame dokumente ar laiške nenurodyta vėlesnė data. Šalis gali pateikti atsakymą per ilgesnį terminą, jeigu toks terminas yra objektyviai reikalingas ir Šalis apie tai informuoja kitą Šalį, nurodydama priežastis, nedelsiant po to, kai gauna dokumentą arba laišką, bet ne vėliau nei per 2 (dvi) darbo dienas.

1. **SKYRIUS**

**ASMENS DUOMENŲ APSAUGA**

* 1. Šalys vykdydamos Sutartį veikia kaip savarankiški duomenų valdytojai. Rinkdamos ir tvarkydamos asmens duomenis, Šalys privalo vadovautis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir taikomų Įstatymų reikalavimais ir užtikrinti, kad duomenų subjektai būtų tinkamai informuoti apie jų asmens duomenų tvarkymą.
  2. Šalys vykdydamos Sutartį privalo tinkamai tvarkyti viena kitos atstovų, Specialistų ir kito personalo asmens duomenis, tokius kaip vardas, pavardė, pareigos, kontaktiniai duomenys ir kt. Šalys įsipareigoja šiuos asmens duomenis tvarkyti tik kiek, reikia Sutarties vykdymui. Šalys įsipareigoja apie asmens duomenų tvarkymą tinkamai informuoti savo atstovus, Specialistus ir kitą personalą, kurio asmens duomenys bus perduoti kitai Šaliai.
  3. Šalis privalo informuoti kitą Šalį apie bet kokius atstovų, Specialistų ir kito personalo bei jų asmens duomenų pasikeitimus, jei šie duomenys buvo perduoti kitai Šaliai.
  4. Šalis, nevykdanti ar netinkamai vykdanti 29.1 punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant Valdžios institucijų paskirtas baudas ir / ar kitas pinigines sankcijas.

1. **SKYRIUS**

**SUBRANGA**

* 1. Vykdant Sutartį taikoma tokia ūkio subjektų, kurių pajėgumais dalyvaudamas pirkime rėmėsi Rangovas, kad atitiktų kvalifikacijos reikalavimus, Specialistų ir (ar) Subrangovų, vykdysiančių Sutartį, pasitelkimo ir (ar) keitimo tvarka:
     1. Rangovas, vykdydamas Sutartį, negali keisti savo pasiūlyme nurodyto ūkio subjekto, kurio pajėgumais rėmėsi, kad atitiktų kvalifikacijos reikalavimus (toliau – ūkio subjektas) ir (ar) savo pasiūlyme nurodyto Specialisto ir Subrangovo, be Užsakovo sutikimo. Keičiamas ūkio subjektas ir (ar) Specialistas turi turėti ne žemesnę nei keliama pirkimo dokumentuose, kvalifikaciją. Rangovo ūkio subjektas, Subrangovas ir (ar) Specialistas gali būti keičiamas tik šiais atvejais:
        1. kai Rangovo ūkio subjektas, Subrangovas bankrutuoja ar susidaro analogiška situacija;
        2. kai Rangovo ūkio subjektas, Subrangovas ir (ar) Specialistas dėl objektyvių priežasčių (pavyzdžiui, ūkio subjektui, Subrangovui ir (ar) Specialistui atsisakius dalyvauti Sutarties vykdyme, susirgus, susižeidus, nutrūkus teisiniams santykiams su Rangovu, ūkio subjekto, Subrangovo ir (ar) Specialisto negebėjimas vykdyti sutartinius įsipareigojimus ir pan.) nebegali dalyvauti Sutarties vykdyme;
        3. kai Rangovo ūkio subjektas ir (ar) Specialistas neatitinka VPĮ ar PĮ nuostatų, kelia grėsmę nacionaliniam saugumui, jam taikomos tarptautinės sankcijos, kaip tai apibrėžta Lietuvos Respublikos tarptautinių sankcijų įgyvendinimo įstatyme ar (ir) yra kiti teisės aktuose nustatyti pagrindai, reikalaujantys pakeitimo.
     2. Rangovas, siekdamas pakeisti ūkio subjektą, Subrangovą ir (ar) Specialistą, turi raštu informuoti Užsakovą ne vėliau kaip prieš 3 (tris) darbo dienas ir gauti Užsakovo raštišką sutikimą. Kartu su motyvuotu prašymu pakeisti ūkio subjektą, Specialistą Rangovas turi pateikti dokumentus, kurie įrodo, kad siūlomas ūkio subjektas, Specialistas atitinka kvalifikacinius reikalavimus, nustatytus Pirkimo dokumentuose (pašalinimo pagrindų nebuvimo bei kvalifikacijos (teisės verstis veikla, finansinius ir (ar) profesinius patirties arba kitus). Pašalinimo pagrindų nebuvimą (teistumo, mokesčių sumokėjimo, kt.) patvirtinantys dokumentai ir kvalifikacijos dokumentai turi patvirtinti naujojo ūkio subjekto, Specialisto kvalifikacijos atitiktį prašymo pakeisti esamą ūkio subjektą, Specialistą pateikimo dienai. Laikoma, kad pašalinimo pagrindų nebuvimą patvirtinantys dokumentai yra tinkami, jeigu jie yra išduoti ne vėliau ne prieš 30 (trisdešimt) kalendorinių dienų iki Rangovo prašymo pakeisti esamą ūkio subjektą, Specialistą pateikimo dienos. Užsakovui sutikus su ūkio subjekto, Subrangovo ir (ar) Specialisto pakeitimu, Užsakovas kartu su Rangovu raštu sudaro susitarimą dėl ūkio subjekto ir (ar) Specialisto pakeitimo, kurį pasirašo Šalys. Šis susitarimas yra neatskiriama Sutarties dalis. Užsakovas neleidžia pasitelkti Subrangovo ir (ar) reikalauja atsisakyti Subrangovo ar bet kokio kito pasitelkto asmens, jei būtų nustatyta, kad dėl pasitelkto ar ketinamo pasitelkti Subrangovo ar bet kokio kito pasitelkto asmens Sutartis neatitinka nacionalinio saugumo interesų ir (ar) VPĮ ar PĮ nuostatų ir (ar) Sutarties vykdymas prieštaraus Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos tarptautinių sankcijų įgyvendinimo įstatyme ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų).
     3. Rangovas, norėdamas pasitelkti Subrangovus, kurie nėra ūkio subjektai, ne vėliau negu Sutartis pradedama vykdyti, Užsakovui turi pranešti tuo metu žinomų Subrangovų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Sutarties vykdymo metu bei apie naujus Subrangovus, kuriuos Rangovas ketina pasitelkti vėliau. Subrangovai negali dalyvauti Sutarties vykdyme apie tai iš anksto nepranešus Užsakovui. Subrangovai gali būti pasitelkiami tik toms Sutarties dalims, kurioms savo pasiūlyme Rangovas numatė pasitelkti Subrangovus, išskyrus atvejus, kai Rangovas pagrindžia, kad nenumatytai Sutarties daliai pasitelkti Subrangovą būtina siekiant užtikrinti tinkamą Sutarties vykdymą.
     4. Užsakovas netikrins Subrangovų, kurie nėra ūkio subjektai, kvalifikacijos.
     5. Subrangovams pageidaujant, Užsakovas su jais atsiskaitys tiesiogiai. Apie šią galimybę Užsakovas Subrangovą informuos atskiru pranešimu per 3 (tris) darbo dienas nuo informacijos iš Rangovo apie pasitelkiamą Subrangovą gavimo dienos. Norėdamas pasinaudoti tiesioginio atsiskaitymo galimybe, Subrangovas turi apie tai raštu ne vėliau kaip per 2 (dvi) darbo dienas informuoti Užsakovą. Tokiu atveju su Užsakovu, Rangovu ir Subrangovu bus sudaroma trišalė sutartis, kurioje pateikiama tiesioginio atsiskaitymo su Subrangovu tvarka, įskaitant teisę Rangovui prieštarauti nepagrįstiems mokėjimams. Trišalės sutarties dėl tiesioginio atsiskaitymo su Subrangovu pasirašymas nekeičia Rangovo atsakomybės dėl Sutarties įvykdymo

1. **SKYRIUS**

**GINČŲ NAGRINĖJIMO TVARKA**

* 1. Sutarties sudarymui, vykdymui ir aiškinimui taikoma Lietuvos Respublikos teisė.
  2. Bet kokie ginčai, nesutarimai ar reikalavimai, kylantys iš Sutarties arba susiję su Sutartimi, jos pažeidimu, nutraukimu ar galiojimu, sprendžiami derybomis. Jeigu Šalių nesutarimo per 30 (trisdešimt) kalendorinių dienų nuo bet kokios vienos Šalies pretenzijos kitai Šaliai pateikimo dienos derybų keliu išspręsti nepavyksta, Šalys nesutarimą sprendžia Vilniaus miesto apylinkės teisme arba, atsižvelgiant į ginčo sumą ar kitas teisės aktų numatytas aplinkybes – Vilniaus apygardos teisme.
  3. Kilę ginčai nesudaro pagrindo Šalims atsisakyti vykdyti savo prievoles pagal Sutartį arba sustabdyti jų vykdymą.

1. **SKYRIUS**

**BAIGIAMOSIOS NUOSTATOS**

* 1. Nė viena Šalis neturi teisės perleisti visų arba dalies teisių ir pareigų pagal Sutartį jokiai trečiajai šaliai be išankstinio raštiško kitos Šalies sutikimo, išskyrus:
     1. Bendrųjų sąlygų32.3-32.6. punktuose numatytus atvejus;
     2. piniginio reikalavimo perleidimą pagal faktoringo sutartį su trečiuoju asmeniu (finansuotoju). Šalys susitaria, kad piniginio reikalavimo, kylančio iš Sutarties, perleidimas trečiajam asmeniui (finansuotojui) nekeičia Šalių kitų tarpusavio teisių ir pareigų, nustatytų Sutartyje ir teisės aktuose.
  2. Rangovas privalo būti įsiregistravęs arba įsiregistruoti PVM mokėtoju Lietuvos Respublikoje ir ne vėliau kaip per 14 (keturiolika) darbo dienų po Sutarties pasirašymo pateikti Užsakovui PVM registraciją patvirtinantį dokumentą. Užsakovas neatlygina išlaidų, susijusių su Rangovo pareiga registruotis PVM mokėtoju Lietuvos Respublikoje, taip pat kitų susijusių išlaidų.
  3. Rangovas patvirtina, kad jis neprieštarauja Užsakovo reorganizavimui, atskyrimui, pertvarkymui ar įmonės perdavimui, jos vykdomos veiklos (verslo) arba jos dalies perdavimui kitu teisiniu pagrindu (įskaitant, bet neapsiribojant, turto, įmonės, vykdomos veiklos (verslo) arba jos dalies įnešimui į trečiųjų asmenų įstatinį kapitalą) ir, jei jis būtų vykdomas, nereikalaus jokio papildomo prievolių įvykdymo užtikrinimo. Tokiems atvejams vykdyti nebus reikalingi jokie papildomi Rangovo sutikimai ar leidimai. Jeigu dėl bet kokių imperatyvių teisės aktų reikalavimų tokius sutikimus ar leidimus reikėtų gauti, Rangovas juos įsipareigoja išduoti nedelsiant, bet ne vėliau nei per Užsakovo prašyme nurodytą terminą.
  4. Tais atvejais, kai bus numatyta, jog šioje Sutartyje nustatyti Darbai yra reikalingi tiek Užsakovui, tiek ir / ar pagal Sutartį teises ir pareigas ar jų dalį įgijusiam ūkio subjektui, šioje Sutartyje numatytus įsipareigojimus Rangovas vykdys pagal poreikį tiek Užsakovo, tiek pagal Sutartį teises ir pareigas ar jų dalį įgijusio ūkio subjekto atžvilgiu.
  5. Jeigu Sutarties dalykas yra padalinamas (arba prijungiamas prie kitos analogiškos sutarties, kuri sudaryta to paties pirkimo pagrindu, dalyko), Sutarties kaina, Sutarties dalyko kiekis / apimtis, Sutarties įvykdymo užtikrinimo (jei tokio reikalauta) suma ir kitos Sutarties sąlygos yra padalinamos (arba sujungiamos) pagal reorganizavimo, atskyrimo, pertvarkymo ar įmonės, jos vykdomos veiklos (verslo) arba jos dalies perdavimo sąlygas (jei taikomos) arba proporcingai pagal naujų Sutarties šalių prisiimamų įsipareigojimų dalį.
  6. Sutartyje numatytas prievoles perima bei Sutartį toliau vykdo pagal Užsakovo teisių ir pareigų perėmėjas, nekeičiant esminių Sutarties sąlygų, pagal Užsakovo ir (ar) pagal Sutartį teises ir pareigas ar jų dalį įgijusio ūkio subjekto statusui (viešuosius) pirkimus reglamentuojančių teisės aktų reikalavimų prasme) taikytiną teisę.
  7. Jei Rangovas, vykdydamas Sutartį, nesilaiko galiojančių teisės aktų reikalavimų ir dėl to Valdžios institucijos pritaiko baudas ar kitas sankcijas Užsakovui, taip pat, jeigu dėl bet kokių aplinkybių, susijusių su Rangovu ar Sutarties dalyku, Užsakovui yra taikomos bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga ar jos institucijos, Jungtinių Amerikos Valstijų vyriausybė, įskaitant JAV iždo departamento Užsienio lėšų kontrolės biurą (OFAC) ir/ar šių subjektų institucijos (toliau – Sankcijos), Rangovas įsipareigoja apsaugoti Užsakovą bei trečiuosius asmenis nuo bet kokių neigiamų pasekmių, atsakyti prieš Užsakovą bei trečiuosius asmenis dėl bet kokių neigiamų pasekmių, kurias Užsakovui ar tretiesiems asmenims gali sukelti Rangovui taikomos Sankcijos, ir atlyginti Užsakovui bei tretiesiems asmenims visus jų dėl to patirtus tiesioginius ir netiesioginius nuostolius ar žalą bei papildomas išlaidas (įskaitant, bet neapsiribojant, dėl Užsakovo dalykinės reputacijos sumenkimo, veiklos suvaržymų, verslo sandorių bei klientų praradimo ar kitų neigiamų pasekmių, susijusių su Užsakovo ar jo darbuotojų veiklos apribojimais).
  8. Rangovas privalo nedelsiant, bet ne vėliau nei per 1 (vieną) darbo dieną, informuoti Užsakovą raštu, jei jam yra pritaikytos Sankcijos ar jam yra žinoma informacija apie inicijuotas arba ketinamas inicijuoti procedūras dėl Sankcijų jam ir / ar Užsakovui taikymo. Rangovas, pažeidęs reikalavimą laiku informuoti Užsakovą raštu apie šiame Sutarties punkte nurodytas aplinkybes, Užsakovui pareikalavus, sumoka 10 (dešimt) proc. Sutarties kainos dydžio baudą.
  9. Visus kitus klausimus, kurie neaptarti Sutartyje, reguliuoja Įstatymai.
  10. Visi pranešimai, sutikimai ir kitas susižinojimas, kuriuos Šalis teikia pagal šią Sutartį, teikiami lietuvių kalba ir bus laikomi galiojančiais ir įteiktais tinkamai, jeigu yra fiziškai įteikti kitai Šaliai arba išsiųsti registruotu paštu, elektroniniu paštu, Sutarties Specialiųjų Sąlygų 12 skyriuje nurodytais adresais.
  11. Jeigu keičiasi Sutartį pasirašiusių šalių rekvizitai: adresai, banko sąskaitų rekvizitai, juridinio asmens ar PVM mokėtojo kodai ir/ar kiti svarbūs duomenys, galintys turėti įtakos tinkamam Sutarties vykdymui, šalys privalo nedelsiant raštu informuoti apie tai viena kitą. Šalis, neįvykdžiusi šių reikalavimų negali reikšti pretenzijų tuo pagrindu, jog kitos šalies veiksmai, atlikti pagal paskutinius jai žinomus rekvizitus ar turimą kitą informaciją, neatitinka Sutarties sąlygų. Pasikeitus Šalies rekvizitams ir apie tai tinkamai informavus kitą Šalį atskiras Sutarties pakeitimas nesudaromas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [2014 m. vasario 26 d. Europos Parlamento ir Tarybos direktyva 2014/25/ES dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų, kuria panaikinama Direktyva 2004/17/EB](http://vpt.lrv.lt/uploads/vpt/documents/files/2014-25-ES.pdf) [↑](#footnote-ref-2)